
Secretara 
temporară 


ALCRIS 


Capitolul 1 


Asistam destul de rar la ședințele tribunalului, dar îmi 
impusesem regula de a nu mă lăsa impresionată de nici unul 
din acuzaţii prezenţi în fața Curţii noastre de Justiţie și anume 
cea din New York, condusă de judecătorul Hamish Gaylord. 

Mă simţeam oarecum mândră ştiind că eram una din 
puținele femei care erau admise în mod oficial la ședințele 
Curţii. În anul 1890, acesta era un adevărat eveniment. 

În timpul proceselor, munca mea consta în consemnarea 
stenografică a tuturor pledoariilor, acuzațiilor și depoziţiilor, 
pe care ulterior la transcriam cu ajutorul unei mașini de scris 
pe care învățasem s-o folosesc. 

Pe plăcuţa de pe biroul meu scria: 

Lorraine Ward 

stenodactilograf judiciar 

La vârsta de douăzeci de ani, funcţia respectivă era destul 
de măgulitoare. Datoram parţial numirea judecătorului 
Gaylord, un vechi prieten al părinţilor mei decedați, din 
păcate, şi care de atunci mă luase sub aripa lui. 

Fiind văduv și neavând copii, mă considera pe undeva ca 
pe fiica lui și mă ajutase foarte mult. El este cel care mă 
sfătuise să accept acest post. La sfârșitul perioadei de 
stagiatură, devenisem destul de pricepută ca să pot executa 
actuala muncă. 

La început fusesem foarte invidiată de faptul că mă aflam în 
preajma unor personaje importante ale justiţiei și a unor 
criminali de o tristă și mare faimă, dar munceam în mod 
conștiincios și primeam adesea felicitări. 

În primul an căpătasem în special o siguranţă de sine pe 
care la început nu o aveam absolut deloc. 

În ziua aceea mă găseam în sala de judecată, care era 
înțesată de lume. Ştiam că urma să aibă loc un proces 
important. Acuzatul, Joel Templeton, era judecat pentru că își 
ucisese soția. 

Individul fu adus de doi polițiști și introdus în boxa 
acuzaților. Eu îmi aranjam creioanele pe birou și aruncam din 
când în când câte o privire spre el. La un moment dat, privirile 
noastre se întâlniră și mă grăbii să mă uit în altă parte, ca să 
nu observe cât de surprinsă eram. Acesta nu era deloc genul 
de ucigaș pe care mă obișnuisem să-l văd în sala aceea. 

Bărbatul era înalt, cu statură de sportiv, cu umeri lati, 
care contrastau cu zvelteţea trupului. Deşi avea o înfățișare 
tinerească, avea deja tâmplele cărunte. Trăsăturile erau 
foarte bine conturate și ochii albaștri îi străluceau în mod 
deosebit. 

Am observat că avocatul îi vorbea cu multă însuflețire. Nici 
unul din ei nu părea mulțumit de discuţia pe care o purtau. 
Joel Templeton oftă şi se întoarse spre ea. Privirile noastre se 

întâlniră din nou. Tulburată, am încercat să-mi distrag atenţia 
aranjându-mi înfrigurată hârtiile, care erau totuși extrem de 
ordonat aşezate! 

Spre ușurarea mea, în acel moment se produse agitație în 
fundul sălii. Avocaţii luară loc și judecătorul Gaylord se 
îndreptă spre scaunul său. Era un bărbat înalt și slab de vreo 
șaizeci de ani, care avea reputaţia unui om drept și sever 
atunci când era necesar. Avocaţii apărării încetaseră de multă 
vreme să-i mai facă șicanele obișnuite prin sălile tribunalului. 
Ştiau că era în zadar. 

Joel Templeton se ridică în picioare pentru a asculta actul 
de acuzare. Părea să nu înţeleagă situaţia în care se afla. 
Ascultă totuși învinuirile care i se aduceau. Toată sala avea 
ochii aţintiți asupra figurii lui aspre pe care nu se citea nici o 
emoție. Numai un ușor spasm al maxilarului lăsa să se vadă că 
nu era indiferent la ceea ce auzea. 

Brusc, mă cuprinse un sentiment de panică la gândul că 
viața acelui bărbat liniştit şi onest urma să fie distrusă de către 
verdictul care urma să fie dat la sfârșitul procesului. În cazul 
în care ar fi fost declarat vinovat, putea să fie condamnat și la 
moarte! 

Bântuită de gânduri, nu urmăream dezbaterile cu atenţie, 
şi m-am mirat atunci când ședința a fost suspendată din nu 
ştiu care motiv care trebuia discutat cu uşile închise. 

În momentul în care judecătorii părăsiră sala, acuzatul fu 
cuprins de un puternic acces de tuse. Templeton respira cu 
greutate. Nimeni nu-i acordă atenţie, dar eu, nemaiputând 
suporta acel spectacol penibil, m-am dus să iau un pahar cu 
apă pe care i l-am oferit. Mâna îi tremura atunci când îl luă. 

Încercă să-mi mulţumească, dar accesul de tuse era prea 
violent. Numai ochii lui îi exprimau recunoştinţa. 

— Nu vorbi, i-am spus eu cu blândeţe. Bea încet. 

Atunci când termină de băut, i-am luat paharul gol, 
întrebându-l dacă mai vrea puţină apă. 

— Nu, mulţumesc. Ai fost foarte amabilă. Îţi sunt foarte 
recunoscător. Nu ştiu ce anume a provocat acest acces, șopti 
el mirat. 

— Uneori e destul de enervant, am spus eu. 

— E normal, recunoscu el așezându-se din nou pe scaun. 

M-am dus în biroul meu și am răsfoit un ziar. Munca în 
justiţie presupunea așteptări extrem de lungi... Ca o 
coincidență ciudată, articolul de pe prima pagină avea drept 
temă apropiata execuţie a unui „rege“ al crimei. Acest individ 
urma să fie primul care va urca pe scaunul electric de la 
începutul anului. Mă înfiorai la gândul că Templeton ar putea 
fi următorul... 

Acesta părea ultimul om din lume care putea fi amestecat 
în comiterea unei crime, dar dacă fusese adus în faţa 
tribunalului, însemna că i se găsiseră suficiente capete de 
acuzare. Cu toate astea, nu puteam să nu-l simpatizez pe acel 
om, în ciuda acuzaţiei de crimă care plutea asupra lui. 

După ce m-am întors în sală, procurorul general se ridică 
în picioare pentru a se adresa juraţilor. 

— Domnilor, ni s-a adus de curând la cunoștință o 
informaţie nouă, care obligă justiţia să renunţe la acuzaţiile 
împotriva lui Joel Templeton. 

Procurorul se așeză din nou. În sală se produse rumoare, 
deoarece asistența cerea explicaţii, dar tot ceea ce fusese 

discutat în afara sălii de şedinţă, în principiu trebuia să rămână 
secret. Așadar, Templeton nu va fi judecat, dar va fi lăsat în 
libertate provizorie! M-am simţit extrem de ușurată în acel 
moment. 

Şedinta fu închisă și începui să-mi strâng hârtiile de pe 
masă. Mă întrebam dacă nu cumva domnul Templeton va veni 
la mine. Nu eram de fapt doar curioasă, ci chiar îmi doream 
s-o facă! 

Când ridicai privirea, l-am văzut dispărând în mulțime, fără 
să-mi arunce nici o privire. 

Mă simţeam de-a dreptul părăsită. Am bătut la ușa 
judecătorului și am primit permisiunea de a intra. Se 
dezbrăcase de togă și acum se odihnea. 

— Intră, Lorrie. E şedinţa cea mai scurtă pe care am 
prezidat-o! 

— Ce s-a întâmplat? 

— Procurorul general a făcut o prostie uriașă! Templeton 
fusese acuzat că-și ucisese soţia și îi îngropase trupul. Probele 
care îl acuzau constau în niște oase calcinate descoperite în 
apropierea proprietăţii sale și în dispariţia bijuteriilor 
decedatei. 

— Nu era suficient? 

— Ba da, dar avocatul lui Templeton a pus să fie examinate 
oasele de către un specialist. De fapt, era vorba despre un 
schelet... de gen masculin... și anume de cel al unei maimuțe! 

— Dar cine este acest Templeton? 

— Este urmașul unei vechi familii de marinari. Este 
proprietarul unei flote uriașe pe care este pe cale de a o 
moderniza, trecând de la pânze, la motorul cu aburi. 

— Pare ciudat ca un om de o asemenea calitate să fi ucis pe 
cineva. 

Ochii judecătorului mă fixară cu atenţie. 

— De unde până unde interesul acesta faţă de el, Lorrie? 

— Pur şi simplu mă gândeam că totuși nu are aspect de 
ucigaș... 

— Nu trebuie să te iei după aparente, copila mea. În timp, 
am învăţat că ucigașii pot părea oameni cinstiţi. Recunosc 
totuși că un asemenea om ar fi putut găsi o modalitate mult 
mai subtilă de a o face dispărută pe soția lui. Dar cei din 
familia Templeton au faimă că sunt violenți... 

— Oricum, eu mă bucur că este liber. 

— Este elegant... și un bărbat frumos... continuă 
judecătorul râzând. 

Nu reușisem să-l păcălesc. Până atunci, nu mai pusesem 
niciodată întrebări despre acuzaţi. 

— Mi-a fost milă de el. 

— Şi uite așa, ti-a stârnit curiozitatea! 

— Bineînţeles, spun eu ușor enervată. Nu mă poate intere- 
sa un bărbat bănuit de crimă. În plus, mi s-a părut că este și 
un om civilizat. 

— Nu crezi că te grăbeşti să tragi concluzii? 

— Ba da. 

Acum, eram pregătită să discut cu vechiul meu prieten. În 
definitiv, nu-l voi mai revedea pe Joel Templeton decât dacă 
va mai compărea din nou în faţa tribunalului. 

— Cum era doamna Templeton? îl întrebai eu. 

— Habar n-am. Nu-l cunosc prea bine pe domnul 
Templeton. Singurele informaţii pe care le deţin despre el 

sunt de ordin profesional. Este foarte apreciat de cei care 
lucrează cu el. E considerat cinstit şi competent. Acum, spune-mi 
ce ai de gând să faci în cele şase luni de vacanţă? 

— Sper să-mi găsesc un alt serviciu. Nu pot să trândăvesc 
atâta vreme. Nu-mi permite buzunarul! 

— Înţeleg Că ai un caracter orgolios, copila mea, dar știi foarte 
bine că eu și sora mea am fi bucuroși să te găzduim la noi! 

— Mulţumesc, domnule Gaylord, dar trebuie să-mi croiesc 
singură propriul drum. Totuși, e bine să știu că în caz de 
nevoie, pot căpăta un acoperiș deasupra capului. Mii de 
mulțumiri! 

— Cum vrei, dar să nu uiţi niciodată de propunerea mea! 

Am plecat să-mi transcriu notițele și să termin câteva lucrări 
întârziate. Îmi era teamă de ce se va întâmpla la sfârșitul 
săptămânii, deoarece vacanța putea însemna și o lună de 
şomaj... 

După ce mi-am terminat treaba, am încuiat biroul și am 
pornit la drum pe lungile și întortocheatele coridoare ale 
tribunalului. 

— Domnișoară Ward, te rog să-mi ierti maniera în care te 
abordez, dar mi-ai face o mare favoare dacă mi-ai acorda un 
minut din timpul tău. 

Eram încă prea uluită ca să-i pot răspunde lui Joel 
Templeton. Am citit însă în privirea lui că era vorba despre un 
lucru extrem de urgent. 

— Nu vreau să insist, dacă nu dorești să mă asculti. 

— Domnule Templeton, sunt într-adevătr surprinsă de 
gestul dumneavoastră, dar nu neg că sunt și foarte curioasă. 

El schiță un zâmbet. 

— În cazul acesta, accepti să iei cina cu mine? 

— Nu, domnule. Nu din cauză că v-aţi aflat pe banca 
acuzaților, ci pentru că nu am fost prezentaţi unul altuia... Nu 
obișnuiesc să iau masa cu oameni necunoscuți. 

— Foarte bine faci, dar eu nu sunt pentru dumneata chiar 
un străin și, deși încă mai planează asupra mea niște bănuieli, 
aş dori foarte mult să scap de această senzaţie penibilă... cu 
ajutorul dumitale... 

— Serios? Și la ce v-aţi gândit? 

— Nu ne aflăm într-un loc prea nimerit pentru a purta o 
discuţie serioasă. Vrei să mă însoțești până la mașină? Trebuie 
să-ți fac niște dezvăluiri importante, utile pentru mine. 

— În cazul acesta, accept, dar nu vă promit nimic. De acord? 
Totuși, mai pot adăuga că mă bucur că aţi fost eliberat. 

— Mulţumesc, dar nu trebuie să uiţi că încă sunt suspect! 

Mă prinse de braţ şi mă conduse la trăsura care aștepta la 
colțul străzii. Îşi scoase pălăria, se înclină și mă ajută să urc în 
ea. Veni şi el imediat după mine, după ce îi strecură o 
bancnotă vizitiului. 

— Poţi să te duci să-ți cumperi ceva până la masă. 

Vizitiul se înclină și se pierdu în mulțime. Domnul 
Templeton îmi ceru voie să-și aprindă o țigară, apoi începu să 
vorbească. 

— Domnișoară Ward, astăzi am fost eliberat, dar nu şi 
achitat. Așa cum bine știi, pot fi arestat din nou pentru același 
motiv. Acest lucru mă plasează într-o poziţie ingrată. Mai întâi, 
dă-mi voie să te asigur că nu mi-am ucis soţia. Trebuie să 
recunosc totuşi că nu o iubeam... dar n-am ucis-o. Este 
evident că a făcut-o cineva, deși n-am nici cea mai vagă idee 

din ce cauză. Această persoană a încercat să convingă 
tribunalul că am făcut să-i dispară trupul arzându-l. Din 
fericire, astăzi asasinul n-a reușit, dar asta nu înseamnă că nu 
va încerca să mă compromită din nou. Această bănuială m-a 
făcut să te abordez pe dumneata. Voi încerca să-l caut pe 
criminal şi motivele acestuia în trecutul familiei mele. Voi 
aşterne pe hârtie tot ce-mi amintesc. Poate că acest lucru va 
ajuta la descoperirea adevărului. Din păcate, nu am talent de 
scriitor, aşa că am nevoie de o secretară pentru circa o lună de 
zile. Te rog din tot sufletul să mă ajuţi. 

— Îmi oferiţi....? întrebai eu, mirată de cererea lui. 

— Exact. 

— Pot să vă întreb din ce motiv? 

— Fireşte! Am nevoie de o persoană în care să pot avea 
deplină încredere și căreia să nu-i fie frică de mine. Azi- 
dimineaţă, când mi s-a făcut rău, mi-ai venit imediat în ajutor. 
A fost un gest plin de bunătate care m-a înviorat fizic și... 
moral. Nu vezi în mine un căpcăun! 

— Dar, domnule Templeton, de ce aș fi crezut că...? 

— Aşadar, sunt bucuros din două motive. Știu că baţi 
perfect la mașină și aş vrea ca tot ce-ţi voi dicta să fie 
retranscris. Bănuiesc că, dat fiind că ești stenograf judiciar, 
poti să stenografiezi rapid ceea ce se spune. 

— Pot să notez şi cele mai rapide schimburi de cuvinte 
dintre avocaţi. 

— Asta și doresc. M-am uitat la dumneata astăzi când lucrai 
și mi-a plăcut. Dar... ca să fii secretara mea temporară vei fi 
obligată să vii să locuiești la mine, în Long Island, toată această 
perioadă. Ce părere ai? 

— E imposibil, domnule Templeton. 

— lartă-mă. Stai puţin! Eu nu locuiesc singur la 
Templeton Hall. Vei locui în perfectă siguranță. Pot să te 
asigur că nu este vorba decât despre un angajament de 
prestări-servicii. Vei fi plătită cu treizeci și cinci de dolari pe 
săptămână, cu o garanţie de șase săptămâni de lucru. Aș 
vrea totuși să-mi dai un răspuns pe loc, deoarece mă 
grăbesc să încep treaba. 

Oferta lui părea căzută din cer. Nu-mi puteam permite să 
refuz un salariu atât de generos și, în plus, eram sigură că Joel 
Templeton era un gentleman adevărat. 

— Dacă vei accepta postul, cred că locuinţa ţi se va părea 
plăcută. Este casa noastră bătrânească. Vreau să adaug numai 
că vei fi uşor intrigată de locatarii acesteia. 

— Domnule Templeton, eu n-am mai făcut niciodată genul 
acesta de activitate, dar, ca să fiu sinceră, sunt în căutarea unui 
loc de muncă și accept bucuroasă, dar cu o condiție. 

— Ce condiție? 

— Părinţii mei au murit când eram un copil. Judecătorul 
Gaylord, prietenul lor de-o viaţă, a devenit confidentul meu. 
I-am urmat întotdeauna sfaturile, spre binele meu, de altfel. 

— Asta înseamnă că vei accepta sau nu în funcţie de 
părerea lui? 

— Exact. 

— În cazul acesta, sper că-ţi va da voie să-mi accepti 
propunerea. Voi îndrăzni chiar să-ţi trimit biletul de tren 
pentru mâine dimineaţă. 

Probabil că păream extrem de uluită, deși trebuie să mă fi 
obișnuit cu comportamentul lui destul de brutal uneori. 

— Când va trebui să încep lucrul? 

— Luni dimineaţă, dar te sfătuiesc să vii duminică 
dimineaţă. Ţi se va pregăti apartamentul format din două 
camere: una de locuit și un birou. Vei găsi acolo o mașină de 
scris nouă şi tot ce mai ai nevoie. 

— Domnule Templeton, îmi permiteți să vă amintesc că 
încă nu v-am dat răspunsul final? 

— Stiu, domnişoară Ward, dar cunosc și faima judecătorului 
Gaylord și cred că o apreciază şi el pe a mea. Sper că își va da 
consimțământul. Mai sper de asemenea că, fiind o fată de 
caracter și independentă, vei sosi duminică la Long Island, 
unde te va aștepta o trăsură. 

— Mi-e teamă că vă cam grăbiţi. Așa cum aţi spus, sunt o fată 
de caracter și tocmai din acest motiv, aș putea foarte bine să 
refuz propunerea dumneavoastră. 

— Ai putea, dar n-o vei face, spuse el sprijinindu-se de 
spătarul scaunului și trăgând din ţigară. A avea caracter nu 
înseamnă să te porți copilărește. Dacă așa ar fi stat lucrurile, 
nu te-aș fi abordat. Templeton Hall nu este o casă prea veselă, 
dar este un exemplu perfect a ceea ce străbunicul meu 
considera a fi simbolul opulenţei. Eu consider că nu prea avea 
gust și dacă aș fi avut timp, m-aș fi ocupat de reamenajări. 
Poate că o voi face cândva... 

Am zâmbit fără să spun nimic și m-am ridicat să plec. 

— Te rog să nu pleci încă! exclamă Joel Templeton. Nu 
te-am informat decât în linii mari în legătură cu genul de 
muncă pe care îl ai de făcut. Vreau să-ți mai dau niște 
amănunte, pentru ca în felul acesta să-l poţi informa corect pe 
judecător, pentru ca acesta să-şi dea verdictul în deplină 
cunoştinţă de cauză. 

— Vă ascult. 

— Obiectivul meu este acela de a-l descoperi pe ticălosul 
care mi-a ucis soţia, parcurgând istoria familiei mele. Sunt 
singurul rămas din neamul meu, un văduv fără copii și cred că 
numele de Templeton se va stinge o dată cu mine, deoarece 
n-am de gând să mă mai recăsătoresc. 

— Cred că aveţi perfectă dreptate. Sper că vă veţi atinge 
scopul propus. Mai pot să precizez faptul că, după ce 
judecătorul Gaylord vă va cunoaște motivele, nu se va opune 
venirii mele la dumneavoastră acasă. 

— Așa sper şi eu. Nu vreau să te mai rețin. Pot să te conduc 
până acasă? 

— Nu, mulțumesc. Ca să fiu sinceră, aș prefera să merg 
puţin pe jos. 

Mă ajută să cobor din trăsură și mă salută. 

După o scurtă plimbare, am luat masa într-un restaurant 
din apropierea locuinţei mele, dar nu eram prea atentă la ce 
mâncam. Eram prea emoţionată la gândul că voi petrece 
lunile cele mai caniculare ale verii într-o casă din Long Island. 

A doua zi, i-am povestit judecătorului toată discuţia avută 
cu Joel Templeton. El mă ascultă foarte atent și după ce am 
terminat, rămase tăcut o vreme. Ştiam că studia argumentele 
pro și contra. În ciuda tăriei de caracter pe care mi-o atribuia 
domnul Templeton, n-aş fi fost în stare să trec peste un verdict 
negativ dat de tutorele meu. 

— Ei bine, copila mea, uite că deja te-ai învârtit de o slujbă, 
spuse în cele din urmă judecătorul. E un fapt pozitiv și 
condiţiile sunt excelente. Cât despre individ, în ciuda 
suspiciunilor care încă planează asupra lui, acesta mi se pare 

de bună-credință. Așadar, nu te pot sfătui să-i refuzi 
propunerea. Totuși, trebuie să te previn în legătură cu 
proprietatea lui, care se găsește la o sută de kilometri de New 
York. E o zonă sălbatică și izolată, care se potrivește totuși cu 
firea tumultuoasă a străbunicilor domnului Templeton. 

— Oh! Mulţumesc! Îmi doream foarte mult să fiţi de acord. 

— Şi dacă n-aş fi fost? 

— Nu ştiu, domnule Gaylord. Nu mi-ar fi plăcut deloc ideea 
de a nu vă urma, pentru întâia oară, sfaturile înțelepte. 

— În cazul acesta, copila mea, nu vei fi nevoită s-o faci. Sper 
că nu greşesc dându-ţi voie să accepti. Totuși, nu uita că, dacă 
simți nevoia unui sfat, e de-ajuns să mă anunti, spuse el 
zâmbind. 


Capitolul 2 


După ce își ocupă locul în tren, un domn cu pălăria în 
mână mă întrebă dacă putea să ocupe locul de lângă mine și 
eu îi spusei că da, deşi mai erau multe locuri libere. Am 
observat cu coada ochiului că vecinul meu era înalt și îmbrăcat 
foarte elegant. Era proaspăt ras și era înconjurat de mirosul 
plăcut al unui parfum scump. Avea buzele groase și ochii 
cenușii îi străluceau de bună dispoziţie. Cum se așeză, mă 
întrebă: 

— Sper, domnişoară Ward, că nu v-aţi supărat că stau lângă 
dumneavoastră. 

Când îmi rosti numele, ochii mi s-au mărit de mirare. Asta 
păru să-l amuze. 

— M-aș bucura să-mi explicaţi și mie cum de stăpâniţi atât 
de bine stenografia, ca să nu mai vorbim despre priceperea cu 
care apăsaţi tastele mașinii de scris. Felicitări! 

— Păreţi a-mi cunoaşte nu numai numele, dar și ocupaţia, 
deşi nu ne-am întâlnit niciodată până acum. 

— Mă numesc Philip Morgan. Sunt convins că mă 
cunoaşteţi şi dumneavoastră. 

— Nu vă cunosc şi mi se pare o obrăznicie din partea 
dumneavoastră să intraţi în vorbă cu mine în felul acesta! 

— Tare mi-e teamă că aveţi dreptate, dar poate că numele 
de Templeton îmi poate servi drept garanţie? 

— ÎI cunoaşteţi pe domnul Templeton? 

— Foarte bine. Așadar, pot să rămân lângă dumneavoastră? 

— Încă nu m-am lămurit cum stau lucrurile. 

— Dacă... v-aş vorbi despre Templeton Hall şi despre 
locatarii lui... ar fi de-ajuns? 

— Pot să vă împiedic în vreun fel? 

— Mi-e teamă că nu, răspunse el râzând, dar vă voi da toate 
explicaţiile necesare. În primul rând, vă voi informa că 
unchiul lui Joel, Frank Elkin, și soţia lui Greta s-au instalat pe 
domeniu acum aproape douăzeci de ani. Probabil că le place 
aici, deoarece n-au dat niciodată vreun semn că ar vrea să 
plece. O veţi mai găsi acolo și pe doamna Davis, persoana de 
încredere, şi câţiva servitori, precum și pe căpitanul Hoyt, care 
are funcţia de grădinar și bun la toate, ceea ce poate părea 
cam ciudat din partea unui lup de mare, nu-i așa? Totuși, așa 
stau lucrurile. Acum este pe uscat și nu-i place deloc acest 
statut. Probabil vă va uri. 

— Dar de ce? 

— Pentru că urăște pe toată lumea. Mai există uneori și niște 
persoane aflate în trecere. Se spune că ofițerii și membrii 
echipajului tatălui lui Joel erau foarte ciudaţi. Eu unul, mă 
îndoiesc că erau mai ciudaţi decât fiul lui... 

— Trebuie să recunosc că toate astea mi se par foarte 
interesante, dar de ce mi le povestiţi mie, domnule Morgan? 

— Pentru că în curând veţi face parte din rândurile lor. 
Spuneti-mi, nu vi se pare că Joel este un bărbat seducător, 
atrăgător...? 

Am simțit că mi se înroșesc obrajii. 

— Sunteţi de-a dreptul obraznic, domnule! 

— Vă rog să mă scuzaţi, spuse el fără să pară prea jenat, dar 
toate femeile sunt îndrăgostite de el. Probabil datorită 
aspectului său viril și indiferenţei cu care le tratează... Toţi cei 
din familia Templeton sunt așa și viaţa soțiilor lor nu este 
deloc de invidiat. De exemplu, în cazul lui Bess... 

— Bess? 

— Da. Soţia lui Joel! Nu vă e teamă să lucraţi pentru un om 
asupra căruia planează încă suspiciunea de crimă? 

— Încă n-a fost dovedit nimic, domnule Morgan. 

— Așa este, dar cei din familia Templeton nu s-au bucurat 
niciodată de un temperament prea blând. Totuși, mă 
îndoiesc foarte tare că Joel ar fi vinovat, dar așa cum pe bună 
dreptate aţi spus, n-a fost dovedit nimic. Deci trebuie să fie 
atent. 

Mă uitai la el cu ostilitate. 

— Vă faceţi că uitaţi faptul că domnul Templeton m-a 
angajat să-l ajut să-și scrie memoriile. Nu am de gând să-l 
bârfesc pe patronul meu cu toată lumea care-mi iese în 
cale! 

— Bine faceţi, domnișoară Ward! Văd că Joel şi-a ales bine 
secretara, spuse el ironic. Totuși, nu doriţi să aflaţi amănunte 
despre regiunea prin care treceţi? 

— Dacă ţineţi neapărat să vorbiti, prefer acest subiect. 

— În urmă cu puţină vreme, trenurile incendiau adeseori 
recoltele. Era de-ajuns o mică scânteie de la loconmotivă ca să 
ia foc totul pe timp de secetă, ceea ce provoca furia 
fermierilor. Aceștia se răzbunau demontând şinele şi 
distrugând stâlpii de semnalizare, ceea ce a dus la falimentul 
companiei de căi ferate. 

Povestea atât de nostim, încât am izbucnit în râs. Morgan 
continuă: 

— Numai că de atunci, fermierii au nevoie de calea ferată 
pentru a-și transporta recoltele. Sper că nu v-am plictisit. 

— Deloc. Dimpotrivă! 

— Vă mulţumesc, dar ceea ce aș putea să mai spun mi-e 
teamă că nu vă va face o impresie prea bună, aşa că mă voi 
retrage în vagonul pentru fumători. 

Se înclină, își puse pălăria pe cap și mănușile în mâini, 
după care ieși din compartiment. 

Eram prea surprinsă ca să mai reușesc să spun ceva. Omul 
acela ştia totul despre mine, deși pentru mine nu era decât un 
străin. Îmi răspunsese la toate întrebările pe care i le pusesem, 
dar nu fusese deloc plictisitor. Eram foarte convinsă că-l voi 
mai revedea. 

La un moment dat, îl auzii pe șeful trenului rostind numele 
staţiei la care trebuia să cobor. Mă trezii pe un peron pustiu, 
cu un aspect destul de trist. 

Domnul Templeton mă asigurase că se va găsi cineva acolo 
ca să mă întâmpine. Neștiind încotro s-o iau, am rămas pe loc. 
Tocmai când pierdusem orice speranță, am auzit un zgomot 
de roţi. Câteva clipe mai târziu, apăru o trăsură vopsită în 

negru și roșu, pe capra căreia îl văzui pe domnul Morgan, care 
îmi veni în întâmpinare cu pălăria în mână. 

— Aţi călătorit bine? mă întrebă el cu un zâmbet malitios pe 
buze. 

— Foarte bine. Un tânăr misterios a pătruns în 
compartimentul meu și m-a deranjat o bună parte din drum. 

— Da? Înseamnă că era un băiat prost crescut, nu-i așa? 
Acum că înșelătoria a fost dată în vileag, probabil aţi ghicit că 
sunt și eu un oaspete ale familiei Templeton... unul destul de 
modest. Tatăl meu şi Joel sunt asociaţi. Eu nu sunt 
deocamdată decât un umil funcționar. Joel este cel care mi-a 
cerut să am grijă de confortul și securitatea dumneavoastră în 
timpul călătoriei cu trenul și apoi să vă conduc la conac. Sper 
că mi-am îndeplinit cu succes misiunea... 

— Mulţumesc pentru explicaţie. Templeton Hall este 
departe? 

— Facem patruzeci de minute până acolo, dar am putea să 
facem mai puţin, cu condiţia să vă ţineţi bine cu amândouă 
mâinile de marginile trăsurii de la han. 

— Care han? N-am văzut nici o clădire în jurul gării. 

— Este ascuns după copaci, ca și sătucul nostru pe care sper 
că vă voi duce să-l vizitaţi. Dar nu cred c-o să vă placă... 

— De unde ştiţi? 

— Atunci, rămâne stabilit. 

Era plin de bună dispoziţie și sigur pe el. Ceea ce nu era 
putin lucru... 

— Domnul Templeton a sosit? l-am întrebat. 

— Aşa cred. Petrece cea mai mare parte a timpului la 
Templeton Hall. Acum, când știu c-o să fiţi și dumneavoastră 

acolo, mi-ar plăcea și mie să stau acolo. Voi căuta pretexte ca 
să vin mai des! Aș putea chiar să rămân câteva zile, deoarece 
îmi place foarte mult compania dumneavoastră. 

— Am venit aici să muncesc, nu să mă distrez. 

— Oh! Joel n-o să vă prea omoare cu munca. Am putea să 
ne întâlnim după orele de lucru ca să jucăm crochet, de 
exemplu... și aţi putea să-mi povestiți toate întâmplările 
diabolice pe care le veţi descoperi în trecutul familiei... 

— Luaţi-vă gândul de la așa ceva! Munca mea va fi extrem de 
confidențială... şi cred că vă veţi pierde foarte repede interesul 
pentru crochet după ce veti juca împreună cu mine. 

— Dimpotrivă. În plus, mi-ar plăcea să citesc pe faţa 
dumneavoastră mirarea pe care v-o vor stârni revelaţiile lui 
Joel Templeton referitoare la trecutul familiei lui. S-ar putea 
să fiti şocată, domnişoară. 

Veni și rândul ei să-l tachineze. 

— Puteţi să staţi liniștit, domnule Morgan. Nu sunt atât de 
naivă şi mai știu și că încercaţi să mă speriaţi pentru a vă 
amuza. 

Philip Morgan izbucni în râs. 

— Staţi putin! Toţi strămoșii familiei Templeton au fost 
pirați, dar mă îndoiesc că scriind lucrurile acestea pe hârtie, 
Joel va putea să descopere cine i-a ucis soția. 

— Dacă o fi murit. Trupul acesteia nu a fost încă găsit. 

— Aşa este. 

După ce urcarăm o pantă, zării marea, care îmi oferi o 
privelişte magnifică. Am luat-o pe drumul șerpuit care 
înconjura dealul și, după câteva minute, Templeton Hall se ivi 
în fața noastră. 

Era o clădire mare, cu trei etaje şi o fațadă albă, având în 
centru o terasă cu coloane şi două intrări. 

Am rămas mută de admiraţie. 

— Casa este superbă, am spus eu, impresionată în mod 
plăcut. 

— Aşa este. Joel nu organizează niciodată întâlniri de afaceri 
aici și la fel proceda și tatăl lui. În urmă cu puţină vreme, 
acesta era locul în care se dădeau recepții mondene la care 
uneori participau câteva sute de persoane! Se pare că era 
foarte vesel pe aici! 

— Ar putea să redevină ce a fost. O asemenea reședință este 
menită vieţii luxoase. 

— Cu oameni ca dumneavoastră ar avea toate șansele, dar 
lui Joel cred că nu i-ar plăcea ideea... 

— Nici mie, domnule, deoarece poziția mea în această casă 
va fi aceea de simplă angajată! 

— Nu e drept! Sunteţi prea tânără și prea drăguță ca să fi 
venit pe lume numai ca să munciti... 

— Sunt imună la genul acesta de complimente. Mă bucur că 
am ajuns. 

— Vă rog să mă scuzati. 

Pentru prima oară, Philip Morgan părea cu adevărat 
stânjenit. 

Am luat-o pe drumul mărginit de pajiști cu iarbă proaspăt 
tunsă și am ajuns chiar în faţa scărilor de la intrare... 


Capitolul 3 


Joel Templeton veni imediat în întâmpinarea noastră, 
urmat de o femeie slabă cu trăsături aspre, îmbrăcată într-o 
rochie neagră, peste care își încinsese un șorţ alb. Stătea putin 
retrasă, dar chiar și de la acea distanţă, îmi dădui seama că mă 
priveşte cu antipatie. 

— Dânsa este Ida Davis, omul meu de încredere, îmi explică 
Philip încă înainte de a cobori din trăsură. A venit aici 
împreună cu Bessie, soţia lui Joel. Nu-i va plăcea de 
dumneavoastră, pentru că sunteți mai frumoasă decât Bess „a 
ei“ şi Ida urăște tot ce ar putea să umbrească amintirea 
acesteia. 

— Sunt sigură că ne vom înţelege bine. Nu o voi supăra cu 
nimic. 

— Fa este cea care vă va supăra pe dumneavoastră, spuse el 
pe un ton de profet. 

Şi plecă să ducă micuțul cal în grajd. 

Joel cobori câteva trepte ca să-mi întindă mâna și să-mi 
ureze bun venit. Simpla noastră atingere m-a tulburat 
profund, dar am sperat ca el să nu-mi fi observat emotia. 

— Bine ai venit la Templeton Hall, îmi spuse Joel zâmbind. 
Vreau să cred că-ţi va plăcea la noi, domnişoară Ward. 

— Mulţumesc, domnule. E un loc magnific și sunt încântată 
să-mi pot petrece vara într-o regiune atât de frumoasă. 

— Eu mă consider norocos că am găsit o tânără atât de 
competentă care să mă ajute la lucru! Voi avea grijă să ai 
suficient timp ca să te și distrezi. 

— Ce bine zici, Joel! spuse vesel Philip, care apăruse lângă 
noi. l-am vorbit deja domnișoarei Ward despre minunatul 
nostru teren de crochet... 

— Văd că n-ai pierdut timpul și aţi făcut deja cunoștință, 
spuse Joel bine dispus. Tocmai de aceea l-am trimis pe el să-ţi 
țină de urât în timpul călătoriei. M-am gândit că ar fi bine să 
fii la curent cu modul nostru de viaţă și oamenii pe care 
urmează să-i întâlneşti aici. 

Am simtit că mă înroșesc în obraji. 

— Domnul Morgan a fost o companie plăcută în timpul 
călătoriei, am spus eu recăpătându-mi stăpânirea de sine. 
Conversaţia cu dânsul a fost pe cât de amuzantă, pe atât de 
instructivă. 

— Perfect! Și acum, dă-mi voie să ţi-o prezint pe doamna 
Davis, administratorul acestei case, care te va conduce în 
camera ta și îţi va oferi toate informaţiile pe care le consideri 
utile. Doamnă Davis, dânsa este domnișoara Ward, care va 
lucra împreună cu mine toată vara. 

— Bună ziua, domnişoară, spuse doamna Davis abia 
dezlipindu-și buzele. 

Îi simţeam răceala de gheaţă în timp ce privirea ei lipsită de 
orice expresie era fixată asupra mea. Era foarte evident că 
individei nu-i convenea deloc faptul că picasem pe capul ei. 

Am înclinat capul în loc de răspuns și am urmat-o. 

— Oh! Domnişoară Ward! o strigă deodată domnul 
Templeton. După ce te vei odihni puţin, ești amabilă să vii în 
salonul de la parter? 

— Desigur, domnule. 

Philip Morgan îmi lăsase bagajele pe terasă. Doamna Davis 
chemă o cameristă care îmi luă geamantanele zâmbind și o luă 
înaintea noastră pe scară. 

— Nu stiam, domnişoară, unde anume trebuie să vă 
instalez. În zona pentru angajaţi sau în cea pentru musafiri... 

— Probabil că știți faptul că am venit aici să lucrez pentru 
domnul Templeton și în acest caz, vă rog să mă consideraţi o 
angajată. 

— Așa m-am gândit și eu la început... dar domnul mi-a 
ordonat să vă pregătesc cea mai bună cameră și pe cea de 
alături, din care să faceţi birou. 

— E foarte drăguţ din partea domnului Templeton. Pentru 
mine, e foarte comod în felul acesta. 

Traversam holul superb decorat din tavanul căruia atârna o 
lustră ușoară din cristal. 

— Holul acesta este magnific! spun eu plină de admiraţie. 

— Poate pentru dumneavoastră, dar pentru cei care trebuie 
să se ocupe de treburile casei... Pe aici, domnişoară Ward. 

Ne găseam în aripa de nord care bănuiam că este locuită de 
proprietarii casei, în timp ce cea sudică era probabil rezervată 
musafirilor. 

Doamna Davis mă conduse într-o cameră uriașă pe care 
n-aş putea-o numi decât maiestuoasă. Locuinţa mea de două 
camere n-ar fi ocupat nici jumătate din spaţiul acesteia. 
Mobilierul se compunea dintr-un pat mare cu baldachin, două 
comode impozante, un dulap uriaș și un mic secreter. 

Camera avea vedere spre mare. Puteam să văd valurile care 
se spărgeau de stâncile de pe țărm, dar nu le auzeam, pentru 
că geamurile erau închise. Sub ele, o plajă cu nisipul fin părea 
foarte ademenitoare. 

— Vă rog să mă urmaţi, îi mai spuse Ida Davis. Vreau să vă 
arăt biroul.. 

Am intrat într-o cameră mai mică și am văzut imediat 
mașina de scris așezată pe o măsuţă de lângă fereastră. Într-un 
colț al încăperii se găsea un șemineu, iar masa de lucru era o 
piesă veche, de o mare frumuseţe. Eram de-a dreptul 
copleșită! 

Am găsit o foaie de hârtie în mașină și am încercat-o. 
Funcţiona perfect. Doamna Davis mă privea fără nici o emoție. 

— Am fost întotdeauna de părere, spuse ea pe un ton acru, 
că manevrarea oricărui tip de maşinărie ar trebui s-o facă 
bărbaţii. Dacă aveţi nevoie de ceva, există o sonerie pe 
șemineu. Mai doriţi ceva, domnişoară Ward? 

— Deocamdată nimic, mulţumesc. 

leși din cameră, într-un mod cam zgomotos, după părerea 
mea. Dar acum nu mă mai putea supăra nimic. Aveam tot 
ce-mi trebuie ca să lucrez într-un mediu minunat! 

După ce m-am spălat, mi-am periat îndelung părul, 
strângându-l apoi la spate, mi-am pus o rochie albă înflorată, 
brodată cu panglici albastre. 

Doamna Davis mă aștepta în hol să mă conducă în salonul 
cel mare. Deschise uşa acestuia şi o închise în urma mea. 
Domnul Templeton, care stătea lângă șemineu, se ridică 
repede când intrai. Mă luă de mână și mă duse la un fotoliu 
de lângă fereastră, iar el se aşeză în faţa mea. 

— Priveliștea este magnifică. Şi camera mea are vedere la 
mare. 

El păru mulțumit de constatarea mea. 

— Mă bucur că îţi place unde stai. Am ales cele două 
încăperi special pentru priveliștea pe care o oferă. 

— Sunteţi foarte amabil. Sper că voi lucra cu mult spor în 
aceste condiţii. 

— Așa sper și eu, dar astăzi nu te voi plictisi cu problemele 
de serviciu. Vom începe munca mâine. Deocamdată dă-mi 
voie să te conduc la o plimbare pe plajă. 

— Mi-ar plăcea grozav, domnule Templeton. La New York 
obișnuiesc să fac gimnastică și să mă plimb foarte mult. 

Am ajuns pe plajă luând-o pe un drum lăturalnic. Eram atât 
de acaparată de frumuseţea peisajului, încât la început n-am 
luat în seamă tăcerea domnului Templeton. Deodată, am 
observat că avea o figură preocupată. Aproape ajunsesem 
lângă mare când acesta se hotărî să vorbească. 

— Mi-e teamă, domnişoară, că am făcut o greșeală 
aducându-te aici. M-am lăsat dominat de un impuls stupid. 

Inima începu să-mi bată nebunește în piept. Oare voi 
pierde totul înainte de a apuca să mă bucur de toate lucrurile 
care mă înconjurau? 

— Nu înţeleg, domnule Templeton, spusei eu mirată. În 
urmă cu câteva minute păreaţi mulțumit. 


30 DOROTHY DANIELS 


El își trecu mâna prin păr cu un gest nervos, apoi se 
întoarse brusc spre mine și mă prinse de umeri. Degetele lui 
mă apăsau cu atâta forță, încât mă dureau mușchii spatelui. 

— De unde ştii că nu mi-am ucis soţia? Eşti sigură că n-am 
făcut-o? 

— Cred... pur și simplu cred că n-aţi fi în stare să comiteți o 
asemenea crimă, spusei eu speriată de intensitatea vocii lui. 

— De ce... de ce mă crezi nevinovat, din moment ce toată 
lumea din jurul meu consideră că eu sunt autorul? Dumneata 
nici măcar nu mă cunoști! 

— Vă rog, domnule Templeton... Mă doare. 

Am încercat zadarnic să mă eliberez din mâinile lui. 

— Mă vei cunoaște aşa cum nimeni din lumea asta n-a făcut-o 
până acum. Dacă rămâi aici, vei afla totul despre familia 
Templeton și trebuie să-ţi mărturisesc că nu există nici măcar 
un singur gentleman printre strămoșii mei. Erau toţi niște 
oameni de nimic... 

— Domnule Templeton, vă rog să-mi daţi drumul! Îmi 
distrugeti umerii! 

De data asta mă ascultă și începu să-mi maseze locurile 
dureroase. 

— Nu am vrut să-ţi fac rău, şopti el. Îmi pare rău. 

— Sunt convinsă. 

— Poţi să juri că mă crezi nevinovat? 

— Jur. În plus, îmi permit să vă amintesc faptul că trupul 
soţiei dumneavoastră încă nu a fost descoperit. S-ar putea să 
nu fie moartă. 

Fl oftă. Tensiunea care îl dominase până atunci părea că se 
mai atenuase. Totuși, simţi nevoia să-mi spună cu gravitate: 

— De fapt, n-am fost sincer până la capăt cu dumneata în 
ziua în care am stat de vorbă în trăsură. 

Fu rândul meu să-mi pun întrebări îngrijorătoare, dar am 
tăcut, ştiind că ceea ce îmi va spune era problema care îl 
chinuia. 

— Ti-am spus că nu mi-am ucis soţia. Ti-am mai mărturisit 
și faptul că nu o iubeam. Ceea ce nu ţi-am spus, este că de fapt 
o uram și aș fi putut s-o ucid. Am fost de multe ori tentat s-o 
fac. 

Am fost impresionată de neliniștea din privirea lui atunci 
când adăugă: 

— Acum, spune-mi, vrei să te întorci la New York? 

— Nu, domnule. Vă consider în continuare nevinovat de 
orice acţiune răuvoitoare îndreptată împotriva soţiei 
dumneavoastră. 

Am schițat un zâmbet. 

— Începând din acest moment, mă consider la ordinele 
dumneavoastră. 

— Dumnezeule mare! Domnișoară, dar văd că actionezi ca 
și cum ai fi o adevărată Templeton! spuse el cu un ușor 
zâmbet pe buze. Îţi rămân veşnic recunoscător. Sunt sigur că 
împreună vom descoperi demonul care a comis această faptă 
josnică. Vom scoate la iveală adevărul care îmi va dovedi 
nevinovăția. Adevărul!... Nu există o armă mai eficientă... dar 
și mai cumplită. 

Mă luă de braţ uşor și ne întoarserăm agale spre casă. 
Mergeam tăcuțţi, ca niște vechi prieteni. În clipa aceea chiar îl 
consideram așa și speram că sentimentele lui față de mine 
sunt reciproce. 

Doamna Davis ne aștepta în holul casei ca să ne anunţe că 
domnul și doamna Elkin se aflau în salon. Domnul Templeton 
mă conduse până în încăperea unde o pereche în vârstă stătea 
lângă fereastră pândind în mod evident sosirea noastră. 

Acest lucru fu cu atât mai evident cu cât doamna Elkin 
începu să vorbească înainte ca domnul Templeton să mai 
apuce să mă prezinte. 

— Oh! Ce dactilografă drăguță ai găsit, Joel! Eşti atât de 
minunată, copila mea, încât nici nu-mi vine să cred că poți fi 
în același timp și agreabilă, și utilă! Ce mult mi-ar plăcea să am 
atâtea calităţi ca tine! 

— Mătușă Greta, dă-mi voie să ţi-o prezint pe domnișoara 
Lorraine Ward. 

— Ce mai faci, scumpo? Mă bucur că ești aici. În sfârșit, voi 
avea și eu cu cine să mai stau de vorbă! Sunt sigură că ne vom 
înțelege excelent! 

— Vă mulțumesc, doamnă Elkin, am răspuns eu, sperând că 
nu se observa faptul că vorbăria ei îmi stârnea râsul. 

— Domnișoară Ward, acesta este unchiul Frank, spuse 
repede Joel. 

Cele două persoane formau o pereche ciudată. El era înalt 
și slab, cu faţa serioasă și privirea lacomă, pe când soţia lui era 
rotofeie şi curios de bucuroasă de venirea mea. 

— Nu-i așa că e încântătoare? îl întrebă ea pe soțul ei. 

Ochii acestuia erau fixaţi asupra sticlei de whisky de pe 
măsuţa din apropiere. 

— Vă rog să luaţi loc, spuse Joel. Propun să sărbătorim 
sosirea ta aici cu un pahar de whisky. 

M-am așezat lângă doamna Elkin, care mă întrebă imediat 
dacă eu credeam că-mi va plăcea aici. 

— E o casă superbă, mă asigură ea, și are o poveste foarte 
interesantă... 

— Sunt convinsă, am spus eu întinzând mâna după paharul 
de whisky. 

— Propun să toastăm în cinstea „Memoriilor familiei 
Templeton“, spuse ea. 

— Joel, cere-i din partea mea permisiunea de a-i spune 
Lorraine, spuse doamna Elkin. 

— Vă rog, îi răspunsei eu politicoasă. 

Ochii ei străluciră de recunoștință. 

— Sunt sigură că vom deveni bune prietene. 

— Mulţumesc, Greta. 

— Aşadar, ce vreţi să-i spun domnișoarei Ward? o întrebă 
domnul Templeton pe mătușa lui. 

— Vorbeşte-i despre cum a fost construită casa asta. Nu mă 
satur niciodată să ascult povestirea asta. E absolut fascinantă și 
aş fi depănat-o eu însămi dacă n-aş crede că acest rol îţi revine tie. 

Joel zâmbi amuzat. 

— Mulţumesc, mătușă Greta. Ei bine, află că prin locurile 
astea locuia străbunicul meu, într-o colibă. Vara, pescuia și 
trăia din te miri ce. Apoi, într-o noapte, un vas cu două catarge 
a fost împins de furtună spre țărm. Echipajul și căpitanul o 
părăsiră. Atunci minunatul și țăcănitul meu străbunic înotă 
prin valurile uriașe, ajunse la vasul abandonat și reuși să-l 
desprindă dintre stânci, așteptând să se intensifice furtuna. 
Înainte de zorii zilei, vasul plutea. Atunci, el se declară 
stăpânul acestuia, conform obiceiului marinăresc. Începând 
de la acest mic vas, a creat o cursă regulată de transporturi de 
persoane și mărfuri care încet-încet a devenit o companie 
înfloritoare care a făcut din el un om bogat. Această victorie 
trebuia sărbătorită cum se cuvinte, așa că pe locul fostei lui 
colibe, a pus să se construiască un adevărat palat. 

— Este o poveste fascinantă, am spus eu foarte sinceră. Mă 
bucur foarte tare că voi contribui la scrierea istoriei unei 
asemenea familii. 

— Sper că așa va fi, spuse domnul Templeton. Nu sunt toate 
întâmplările la fel de interesante ca asta, dar ele se bucură 
totuși de o anumită originalitate. 

Era plăcut să stai de vorbă în tihnă, instalați confortabil în 
fotolii. La un moment dat intră doamna Davis, ca să ne anunţe 
că este gata masa. Joel ne invită la cină. 

Greta mă luă de braţ și mă conduse spre o încăpere mică, 
pe care era evident că o foloseau în fiecare zi. 

Mătușa Greta pălăvrăgi pe toată durata mesei. O interesau 
mai ales problemele legate de justiție și proceduri penale. 
Voia să cunoască atmosfera dintr-o sală de judecată. 
Întrebările ei mi se păreau deplasate. I-am răspuns că nu 
cunoscusem niciodată criminali care să fi apărut pe prima 
pagină a ziarelor și am schimbat subiectul discuţiei, ceea ce 
păru să o dezamăgească foarte tare! Să-i fie de bine! 

După masă, am cerut permisiunea de a mă retrage și m-am 
dus în camera care urma să-mi servească drept birou, unde 
mi-am pus ordine în lucruri. 

La ora nouă mă simţeam deja obosită. Am stins lampa din 
birou și m-am dus în camera mea. Am fost surprinsă în mod 
plăcut când am văzut că lucrurile mele fuseseră aranjate cu 
grijă pe umerașe și în sertare. 

M-am întins în pat şi am încercat să citesc o revistă din 
teancul care se afla pe noptieră, dar n-am reţinut nimic. Am 
stins lampa, dar n-am reușit să dorm. Mă gândeam numai la 
Joel Templeton și la schimbările stării lui de spirit. Devenise 
brusc morocănos, după care se înveselise și discutase sincer 
cu ea. Putea să fie ciudat de agresiv, dar și foarte delicat. 

Simţeam însă în adâncul sufletului că mă puteam încrede 
total în el și că era un om foarte drept, în orice împrejurare. 
Pe scurt, îl stimam pe Joel Templeton și abia aşteptam să 
lucrez pentru el. 

Philip Morgan era însă total diferit. Părea că era interesat 
mai mult de partea veselă a vieții, pe care o considera a fi mai 
mult un joc. Dar teatrul pe care îl jucase în tren mă deranja. 
„De ce oare nu se prezentase imediat ca fiind omul trimis de 
Joel Templeton?“ 

Din câte îmi dădeam seama, voise să afle ce fel de persoană 
eram și descoperise repede cum stăteau lucrurile în această 
privință. Eu însă încă nu reușisem să-l cunosc foarte bine și nu 
eram sigură dacă puteam să am încredere deplină în el. 

Cât despre Joel, acesta era interesat de mine numai 
datorită faptului că puteam să-l ajut să-şi scrie memoriile. Deși 
eram tratată ca un musafir în acea casă, nu eram decât o 
dactilografă. Nu trebuia să uit nici o clipă acest lucru. 

În timp ce mă tot gândeam la aventura în care intrasem cu 
bună știință, am simţit cum treptat mă ia somnul. Oare visam? 
Auzeam niște zgomote înfundate... Nu, nu dormeam! Era un 
zgomot de pași pe care îi simţeam foarte aproape de mine, în 
camera mea. 

Am sărit în sus și m-am așezat pe marginea patului. 

— Cine e? am strigat eu. 

Deodată, zgomotul a încetat şi totul s-a cufundat în tăcere, 
cu excepția inimii mele care îmi bătea puternic în piept. Am 
întins mâna și am aprins cu un chibrit fitilul unei lămpi cu gaz. 

Am mers apoi cu lampa în mână și am cercetat toate 
ungherele camerei și ale biroului. Nu era nimeni. 

Am stins lampa și am încercat din nou să adorm. Abia 
începusem să mă mai liniştesc puţin, când zgomotul de pași 
se auzi din nou, exact în locul în care își făcuse simțită 
prezența și prima dată. Era ca şi cum cineva, în momentul în 
care îmi auzise vocea, se oprise brusc și acum își continua 
plimbarea. Cu chin, cu vai, în cele din urmă am reușit să 
adorm. 

Atunci când m-am trezit, soarele îmi lumina deja camera, 
dându-mi o senzaţie plăcută. M-am dat jos din pat, pregătită să 
înfrunt o nouă zi. 

M-am îmbrăcat frumos și m-am dus în birou ca să verific 
dacă totul era în ordine, așa cum lăsasem cu o seară în urmă. 
Totul era în regulă. 

M-am dus înapoi în sufragerie, unde mă aștepta micul 
dejun. M-am mirat când l-am găsit acolo pe Philip Morgan, 
care se ridică politicos atunci când m-am apropiat de el. 

— Bună dimineaţa, domnişoară Ward. Aţi dormit bine? 

— Perfect. Sunt surprinsă să vă găsesc aici. Credeam că v-aţi 
întors la New York. 

— Pentru că n-am fost la masă aseară? Am luat un cal din 
grajd şi m-am dus s-o vizitez pe Celeste Bend, o vecină. Ne-am 
petrecut seara stând la taifas. S-a arătat foarte interesată atunci 
când i-am vorbit despre dumneavoastră. Mi-a pus o serie de 
întrebări despre dumneavoastră. 

— Despre mine? Dar nu m-am întâlnit cu ea niciodată! 

— O veţi face negreșit. Celeste se nelinișteşte întotdeauna 
când Joel cunoaște o fată frumoasă. 

— Sper că i-ai făcut o descriere favorabilă mie. 

— Atunci când i-am spus că sunteţi o fată frumoasă și 
drăguță, Celeste a devenit bănuitoare. Fiţi atentă la gelozia 
feminină, domnişoară Ward... 

— Domnișoara Bend n-are nici un motiv să fie geloasă. L-aţi 
văzut cumva pe domnul Templeton în dimineaţa asta? 

— S-a sculat în zorii zilei, s-a dus să se scalde, apoi a plecat 
să-şi inspecteze vasul. Apoi a luat micul dejun și acum lucrează 
în bibliotecă, mă asigură el zâmbind ușor. 

— Atunci, nu mai am timp să stau la taifas, spusei eu 
servindu-mă cu ouă şi şuncă. 

Philip îmi turnă o ceașcă de cafea. 

— Se pare că nu mă pot bucura deloc de compania 
dumneavoastră. Nu ştiu dacă din cauza lui Joel sau a 
dumneavoastră... 

— Nici unul din noi nu este vinovat, domnule Morgan, 
spusei mușcând dintr-o felie de pâine prăjită. Dumneavoastră 
vă place să vă distrati, iar mie să muncesc. Cred că domnul 
Templeton e ca mine. 

— S-ar părea că nu aveţi o părere prea bună despre mine, 
spuse el prefăcându-se supărat. 

— Sunteţi foarte drăguţ, domnule Morgan, dar nu reușesc 
deloc să vă iau în serios. De fapt, nici nu am intenţia s-o fac. 

El începu să râdă, după care se aplecă spre mine. 

— Vă voi spune un secret, domnişoară Ward... Lorraine. 

Probabil că am părut ușor mirată când l-am auzit rostindu-mi 
numele mic, deoarece mă întrebă imediat: 

— Sper că nu vă deranjează să vă spun așa... 

— Deloc! 

— Atunci, aș avea rugămintea să-mi spui și tu Philip. 

Am sorbit o înghiţitură de cafea și m-am șters la gură. 

— Acum mă duc la domnul Templeton. Probabil că este 
pregătit să începem ziua de lucru. 

Philip se ridică în același timp cu mine. 

— Ştiu că este mai bine să nu merg cu tine, spuse el, dar 
sper să ne vedem în seara asta. În felul acesta, vei putea să-mi 
divulgi și mie toate secretele familiei Templeton... 

— Nu voi sufla nici un cuvânt despre asta, Philip, îi 
răspunsei eu zâmbind. La revedere! 

Habar n-aveam unde se găsea biblioteca, dar nu trebuia 
să-mi fac prea multe griji în privinţa asta: doamna Davis era în 
holul uriaș al casei. După ce am salutat-o, am rugat-o să-mi 
arate pe unde s-o iau. Fără să-mi răspundă decât cu o ușoară 
mișcare a buzelor, îmi făcu semn s-o urmez. 

Am traversat rapid salonul și ne-am oprit în faţa unei uși în 
care ea bătu. Am intrat și am închis ușa în urma mea. 

Joel s-a ridicat și a venit să mă întâmpine. Mă invită să iau 
loc pe un scaun cu spătar înalt, în apropierea mesei de lucru. 
Am așezat teancul de hârtie de scris pe genunchi și am 
aşteptat cu creionul în mână. 

Joel Templeton zâmbi 

— Munca pe care trebuie s-o facem nu este atât de ușoară 
cum crezi. Trebuie mai întâi să-mi pun cap la cap amintirile 
și treaba asta o pot face mai bine cu voce tare. Sper că ai 
dormit bine. 

— Foarte bine, domnule, dar azi-noapte am auzit un 
zgomot de pași atât de aproape, încât am impresia că umblă 
cineva prin camera mea. După ce am inspectat totul foarte 
atent, n-am descoperit nimic! 

— E ciudat... spuse el încruntat. Sper că nu te-ai speriat. 

— La început mi-a fost frică, deoarece, imediat ce m-am 
urcat din nou în pat, zgomotele s-au repetat. Apoi pașii s-au 
îndepărtat. N-am putut să-i localizez, deoarece coridoarele 
sunt acoperite cu covoare. 

— Ca și apartamentul tău! 

— Asta face ca aceste zgomote să pară și mai stranii. De fapt, 
încă nu m-am obișnuit cu casa. N-am nici un motiv de 
îngrijorare, spusei eu zâmbind. 

— Acum Că te-ai mai liniștit, ne vom pune pe treabă. Așa 
cum știi, soția mea a dispărut și toată lumea a bănuit că este 
vorba despre o crimă. Acum trei luni a urcat în camera ei și de 
atunci n-a mai apărut. Se retrăsese ca de obicei, dar bănuiesc 
că a trezit-o vreun zgomot și a părăsit conacul fără să ia nimic 
cu ea, în afară de capotul de casă pe care îl purta și câteva 
bijuterii pe care le avea asupra ei: o brățară, două inele și un 
colier. 

M-am încruntat ușor și el observă acest lucru. 

— Ce este? 

— Tocmai mă gândeam că e puţin probabil ca doamna 
Templeton să se fi culcat în noaptea aceea. Nici o femeie nu 
doarme cu brățări la mână și coliere la gât. 

— Asta este într-adevăr o observaţie interesantă. Nu-mi 
trecuse prin cap așa ceva. Și nici poliţiei! Să continuăm... 
Vreau să revin la originile familiei mele atât cât mă vor ajuta 

amintirile personale și documentele de care dispun. Dar asta 
ar dura prea mult. Vreau să analizez numai ultimii cinci ani. 
Poate că pe parcursul acestora voi descoperi motivul 
dispariţiei și morții soţiei mele. Dacă s-ar fi putut proba că am 
ucis-o pe Bessie, aș fi fost executat. Cine ar fi avut de câștigat 
după moartea mea? Asta figurează în testamentul meu, dar 
încă n-am de gând să-i divulg conţinutul. Oricum, mătușa 
Greta şi unchiul Frank nu au de ce să se teamă că vor fi 
aruncaţi în stradă. 

— De altfel, nu prea văd de ce ar putea avea o asemenea 
soartă nişte oameni buni ca ei, îndrăznii eu să observ. 

— Ascultă-mă cu atenţie, micuţo, spuse el pe un ton foarte 
serios. Nu-ţi face prea mari iluzii în legătură cu ei. Greta pare 
că nu are nimic în cap, dar este mai șireată decât soțul ei. 
N-am încredere în nici unul din ei. N-ar fi prea înţelept să-i 
subestimez, ca și pe doamna Davis de altfel, deși știu că ea mă 
urăște. 

— De ce mai lucrează aici dacă așa stau lucrurile? Şi de ce o 
mai păstraţi în funcţie? 

— Ca să-ți răspund la prima întrebare, pot să-ți spun că 
doamna Davis crede că are o datorie de împlinit aici. A venit 
în casa asta împreună cu Bessie și soția mea m-a obligat s-o 
dau afară pe cea dinaintea ei. Bessie era o persoană foarte 
exigentă... Doamna Davis este convinsă că eu am omorât-o. 
Rămâne aici ca să vadă cum și când voi fi pedepsit. Să n-ai nici 
o încredere în ea. 

— Am observat deja că mă privește cu ostilitate. 

— La a doua întrebare îţi răspund spunându-ți că o suport 
pe doamna Davis aici pentru că învăţ o grămadă de lucruri 

datorită ei și din cauza ei! Altfel, aș fi dat-o de mult afară. În 
plus, mai este și căpitanul Hoyt. Cred că ţi-a vorbit Philip 
despre el. 

— Da, i se pare că este un ticălos. 

— Căpitanul Hoyt este vinovat de pierderea unuia din 
vasele noastre, pe vremea când trăia tatăl meu. Acesta nu 
admitea nici o greșeală. Atunci, Hoyt și-a pierdut licența de 
navigaţie, dar tatăl meu i-a oferit o slujbă pe uscat până la 
sfârșitul zilelor lui. Hoyt a fost nevoit să accepte, deși turba 
de furie. De atunci, urăște pe toată lumea. Cred că e 
inofensiv, dar s-ar putea să mă înșel. Cât despre Philip, al 
cărui tată este asociatul meu, acesta este un prostănac cu 
ifose. Iată prezentarea pe scurt a persoanelor din anturajul 
meu. 

— Şi credeţi că unul din ei a putut s-o ucidă pe soţia 
dumneavoastră? 

— Nu, răspunse el repede. Pot chiar să spun că dacă unul 
din ei, dintr-un motiv oarecare, ar fi vrut să se răzbune, mai 
degrabă ar fi lăsat-o în viaţă pe soţia mea. Căsnicia noastră era 
un dezastru! Dar poate au ucis-o în speranţa că voi fi găsit 
vinovat! Am făcut o mare greșeală că m-am căsătorit cu Bessie 
din milă și nu din dragoste. Am fost cucerit de fragilitatea, de 
delicateţea ei. M-am înșelat. S-a dovedit foarte repede a fi o 
creatură dură și insensibilă, care nu mi-a lăsat nici o clipă de 
liniște. Mă simţeam bine numai pe vasul meu. Ea nu a pus 
niciodată piciorul acolo. Ura marea! 

Se opri și eu mi-am coborât privirea ca să nu se vadă cât de 
mult îi apreciam sinceritatea. El crezu că mă șocase. 

— Nu trebuia să fiu atât de sincer cu dumneata. 

— Nu! protestai eu. Pur şi simplu nu ştiam dimensiunile... 

— Ceea ce, în mod firesc, îmi dă un motiv în plus de a o fi 
ucis, dar îţi jur că n-am făcut-o! 

— Vă cred, domnule Templeton. 

— Să continuăm. Mă voi ocupa numai de ultimii cinci ani. 
Dacă nu găsim nimic în această perioadă, vom merge și mai 
departe. Cred că data morţii tatălui meu reprezintă un bun 
punct de plecare. 

— Sunt pregătită, domnule, spusei eu cu creionul în poziţie 
de start. 

Vorbi vreme de două ore, încercând să-și aducă aminte cât 
mai exact cu putință evenimentele. Din când în când făcea 
referire la un soi de jurnal pe care probabil îl ţinuse tatăl său. 
Era un document important, care relata cu lux de amănunte 
dificultăţile profesionale pe care le întâmpinase tatăl lui Joel 
cu asociatul lui, Earl Morgan. Acesta din urmă nu vedea 
necesitatea înlocuirii pânzelor cu motorul cu aburi și era 
vorba despre niște discuţii sterile pe parcursul cărora Earl 
Morgan pomenea de justiţie. 

Joel voia ca astfel să demonstreze că Morgan ar fi avut un 
oarecare interes să fie inculpat. Tatăl lui Philip ar fi putut să 
câștige o flotă uriașă pentru o sumă derizorie. 

— Chiar și acum, continuă să-mi dicteze Templeton, face tot 
posibilul ca să încetinească procesul de reconversie pentru că 
în cazul în care ar avea de răscumpărat cândva compania 
noastră de navigaţie, aş avea de plătit mult mai puţin dacă ar 
fi încă prevăzută cu pânze. 

Am lucrat astfel toată dimineaţa și o bună parte din 
după-amiază, după ce luaserăm o pauză pentru o masă 
frugală. Luasem încontinuu notițe și începusem să mă simt 
cam obosită. Și Joel părea la fel. 

Se opri brusc, puse documentele la loc în seif și se întoarse 
spre mine zâmbind. 

— Dacă ai reuşit să notezi tot ce ţi-am spus de azi-dimineaţă 
până acum, eşti mare! 

— Nu mi-a scăpat nimic! Acum am să le transcriu pe curat. 

— Nici să nu te gândești la așa ceva! Pune-ţi carnetul în 
dulap și du-te la plimbare. Ne vom organiza timpul în felul 
următor: o zi de stenografiere, o zi de dactilografiere, dar 
acum trebuie să te mai relaxezi puţin. Poate că te vei distra 
vizitându-mi iahtul. E ancorat lângă plajă. Tin foarte mult la el. 
E bine aşa? 

— E perfect. Va fi pentru prima oară când voi pune piciorul 
pe un vas. 

După ce mi-am dus instrumentele de lucru în camera mea, 
mi-am pus niște pantofi comozi și am plecat spre mare. Am 
trecut prin dreptul colibei căpitanului, dar nu era nimeni 
înăuntru. Când am ajuns aproape de pietrișul de pe țărm, 
după ce am aruncat o privire de jur-imprejur, mi-am scos 
pantofii și am început să mă bălăcesc în apă, cu pantofii în 
mână și rochia uşor ridicată. 

Am mers de-a lungul țărmului și la un moment dat am zărit 
iahtul. Lemnul lui lăcuit strălucea în lumina soarelui. Era un 
vas superb, capabil să traverseze oceanele. Am urcat pe 
puntea acestuia, mi-am pus pantofii în picioare și m-am așezat 
în spatele cârmei, visând că plutesc spre orizonturi 
îndepărtate. 

Apoi am intrat înăuntrul vasului, luând-o de-a lungul 
coridorului. În faţa mea se aflau două cabine. Am deschis ușa 
celei din dreapta. Îmi atrase atenţia un dulap a cărui ușă era 
deschisă. Eram curioasă să aflu cum se îmbracă Joel atunci 
când se afla la bord. Dulapul era plin de îmbrăcăminte 
feminină. 

Am simtit că roșesc de rușine. Începusem să-l spionez. De 
fapt, el mă invitase să vizitez iahtul! Și poate că hainele acelea 
aparţineau soţiei sale! După ce mă mai liniștii puţin, tocmai 
mă pregăteam să urc din nou pe punte, când auzii un zgomot 
de copite şi apoi niște pași mergând pe deasupra capului meu. 
Eram la jumătatea scării care ducea pe punte când zării o 
femeie foarte frumoasă de vreo douăzeci de ani, îmbrăcată în 
costum de călărie, care mă privea cu ostilitate. 

— Bună ziua. Sunt Lorraine Ward, secretara domnului 
Templeton. 

Tânăra se îndreptă spre balustrada vasului și se sprijini cu 
mâna de ea. Mă privea în continuare într-un mod care mă 
deranja. M-am ferit să-i arăt că mă enerva atitudinea ei. 

— Mda... făcu ea. Philip avea dreptate. Eşti foarte 
atrăgătoare. Eu sunt Celeste Bend. 

— Îmi pare bine, spusei eu politicoasă. Mă bucur să vă 
Cunosc. 

— Serios? răspunse ea cu un zâmbet care îi schimonosea 
faţa. Joel ştie că te afli la bord? În general face mare tam-tam 
atunci când este vizitat fără aprobarea lui... 

— Mă aflu aici la sugestia domnului Templeton. 
Dumneavoastră aţi primit permisiunea dânsului? 

Era evident că nu-mi făcusem o prietenă din Celeste Bend, 
dar i-am dat răspunsul pe care îl merita. Aceasta dădu din umeri. 

— Scuză-mă, spuse ea, şi coborî în interiorul iahtului. 

Atunci când își făcu din nou apariţia, avea o rochie roșie în 
mână. Avea pe buze un zâmbet fals politicos atunci când îmi 
spuse: 

— Am venit să iau asta, domnişoară Ward. Sunt sigură 
că ne vom mai revedea și cu altă ocazie. Spune-i lui 
Joel... Oh! Scuză-mă, am uitat că te afli aici numai ca 
să-l ajuţi să-și scrie memoriile. Mesajul mai poate să 
aștepte. 

Cobori pe uscat, îşi dezlegă calul, încălecă şi plecă în galop, 
fără să se mai uite înapoi. Prin ultimele cuvinte, fusesem pusă 
la punct. Ce naivă fusesem să-mi închipui că toate hainele 
acelea din dulap erau ale lui Bessie Templeton! Acum îmi 
aduceam aminte că Joel îmi spusese că soţia lui detesta 
marea... și că el nu-și găsea liniştea decât pe iaht... Poate că 
Bessie avea un motiv întemeiat de a nu avea încredere în 
domnul Templeton, nu reușeam să fiu supărată pe el. Eram 
numai dezamăgită. 

Și cu toate astea, nu puteam să-l condamn că era 
îndrăgostit de Celeste. Era într-adevăr superbă, cu ochii 
aceia expresivi și catifelaţi de care nu mai văzusem până 
atunci. 

Dar îmi demonstrase și cruzimea de care tânăra putea fi în 
stare: nu venise pe vas decât ca să mă convingă că Joel era 
interesat numai de ea. Celeste îl iubea și ea pe Joel, era 
evident! Dar la mijloc mai era și Bessie... o persoană 
incomodă pentru planurile ei de viitor! M-am întrebat atunci 
dacă Joel se gândise că poate și alte persoane, în afară de 
membrii familiei sale, ar fi putut să-i ucidă soţia. Hainele ar fi 
putut fi, în ciuda aparenţelor, ale doamnei Templeton. Atunci, 
de unde știa domnişoara Bend că aceasta nu va mai avea 

nevoie de ele? Am simţit că mi se înroșesc obrajii în timp ce 
mă gândeam la această ipoteză. Eram la fel de rea ca 
Celeste. 

Am părăsit vasul şi am pornit pe drumul spre casă, 
traversând o mică plantație de pini. Curând, am zărit printre 
crengile copacilor o cabană mică, ce nu putea fi decât 
locuința căpitanului Hoyt. Un bărbat în uniformă cu nasturi 
aurii și chipiu de ofițer se uita la mine stând pe o bancă și 
fluierând. Atunci când m-am apropiat, fluieratul încetă, dar 
nu mă salută, deși când mă văzuse venind spre el, ridicase 
ochii. 

Lipsa lui de politețe era intenţionată, dar, aşa cum 
procedasem ceva mai devreme și cu Celeste, m-am hotărât să 
nu iau în seamă comportamentul lui. 

— Bună ziua, domnule căpitan Hoyt. Sunt domnișoara 
Ward, secretara domnului Templeton pe timpul verii. 

— Şi ce-mi pasă mie de asta? mormăi el. 

Eram prea mirată ca să-i pot răspunde, dar m-am uitat la 
obiectul pe care-l ţinea în mână. Era un craniu foarte 
frumos lucrat. Mi-l întinse, dar când văzu că fac un pas 
înapoi, îl lăsă să cadă la picioarele mele. Am luat-o la 
goană, urmată de râsul lui batjocoritor. L-am auzit apoi pe 
individ strigând: 

— Nu e locul tău aici! Du-te la tine acasă! 

Am ajuns cu sufletul la gură în camera mea. Plimbarea nu 
era una încununată de succes. Pe viitor, voi evita 
împrejurimile cabanei. 


SECRETARA TEMPORARĂ 49 


M-am dus la birou, ca să-mi fac ordine printre notițe și să 
mă pregătesc pentru o nouă zi de muncă. Spre marea mea 
mirare, am constatat că sertarele secreterului fuseseră 
răvășite. Carnetele nu erau la locul lor și hârtiile fuseseră 
scotocite și așezate într-o altă ordine. Cineva din casă era 
curios să vadă ce scrisesem! 

M-am întrebat atunci care locatar al conacului se pricepea 
să citească o stenogramă și m-am hotărât să-mi iau măsuri 
suplimentare de precauţie pe viitor. 

Dacă cineva se dovedea atât de curios în legătură cu 
conținutul memoriilor lui Joel, inseamnă că acea persoană știa 
ce se întâmplase cu soţia lui. Teoria lui Joel Templeton părea 
a fi corectă. Dar cine oare mă vizitase în lipsa mea? 

M-am hotărât să-i cer o întrevedere domnului Templeton 
după cină, pentru a-l informa în legătură cu acel incident. Mă 
uitai cu atenţie la imaginea mea reflectată în oglindă. Oare de 
ce acceptasem să vin aici? Din cauza confortului oferit de un 
conac? Ca să fug de canicula din New York? Sau din cauză că 
interesul meu pentru el ca bărbat era mai mare decât acela pe 
care mi-l inspira statutul lui de „patron“? 

La gândul acesta, lăsai privirea în jos. Oare puteam fi atât 
de naivă încât să mă îndrăgostesc de un om suspectat de 
crimă? E adevărat că încă nu fusese nimic dovedit și el îmi 
jurase că era nevinovat. Îmi demonstrase încrederea pe care 
o avea în mine mărturisindu-mi că își urâse soţia. Care 
ucigaș e dispus să ofere cuiva arme care se pot întoarce 
împotriva lui? 

M-am întors brusc cu spatele la oglindă. Pentru domnul 
Templeton nu eram decât o secretară temporară și dacă eram 
atât de nesăbuită să-l iubesc, n-aveam decât să-mi fac bagajele 
şi să mă întorc la New York. 

Doar la gândul că ar trebui să plec, mă cuprinse o tristeţe 
cumplită, așa că m-am hotărât să rămân. 

Cina s-a dovedit a fi un fiasco total. Frank era morocănos 
ca de obicei, iar soţia lui dădea dovadă de o veselie 
debordantă! Philip nu-și făcu apariţia, deși avea tacâmul pe 
masă. Domnul Templeton era căzut pe gânduri şi părea să nu 
audă nimic din pălăvrăgeala fără sfârșit a mătușii lui. 

Imediat după cină, am cerut permisiunea de a mă retrage. 
Domnul Templeton se ridică pentru a-mi trage scaunul, apoi 
îmi spuse să merg cu el în bibliotecă. 

L-am urmat pe Joel Templeton până la minunata lui sală de 
lectură. După ce mă invită să iau loc, se așeză și el confortabil 
într-un fotoliu. 

— Ai petrecut o după-amiază plăcută? întrebă el. 

— Mai degrabă interesantă. Mai întâi, m-am întâlnit cu 
domnișoara Bend în timp ce vă vizitam iahtul. A urcat la bord 
şi mi s-a prezentat. Apoi a coborât în cabină ca să ia un obiect 
pe care-l uitase acolo. Am plecat de pe iaht şi m-am plimbat pe 
proprietatea dumneavoastră. L-am întâlnit pe căpitanul Hoyt 
sculptând în faţa cabanei lui. 

— Se pricepe foarte bine la genul acesta de artă. A vrut să-ţi 
dea vreuna din lucrările lui? 

— Da, dar l-am refuzat. 

— Ce era? 

— Un craniu. 

N-am mai făcut precizarea că mi-l aruncase pur și simplu la 
picioare. 

Templeton oftă. 

— A făcut o prostie, dar așa este el. Încearcă să nu-i mai dai 
ocazia de a te supăra. 

— Mi-a sugerat că ar fi mai bine să plec cât mai repede cu 
putință. 

— Şi vrei să pleci? 

Joel mă privea prin fuioarele fumului de ţigară. 

— Nu, domnule, nicidecum! Doar dacă mi-o cereti 
dumneavoastră. 

— Poţi să fii sigură că n-o s-o fac. Cât despre căpitan, ignoră-l! 
Se simte mult mai bine singur. Iar în ceea ce o privește pe 
domnișoara Brend, sper că nu te-ai speriat de limba ei 
ascuţită! 

— Ba da, la început, dar nu i-am dat voie să continue pe 
tonul acela! 

— Bravo! 

— Trebuie să vă spun ceva care o să vă supere... 

EI își puse ţigara în scrumieră și se aplecă ușor înainte, cu 
coatele pe genunchi. 

— Spune-mi fără nici o teamă, domnişoară Ward. Despre ce 
este vorba? 

— Mi-ati spus încă de la început că redactarea memoriilor 
dumneavoastră va provoca nişte reacţii în rândurile unor 
persoane din anturajul dumneavoastră. Aţi avut dreptate. 
Atunci când m-am întors în camera mea, după-amiază, mi-am 
dat seama că se umblase în sertarele secreterului. 

— Eşti sigură? întrebă el cu interes. 

— Absolut sigură. 

— Deci, îi atrage momeala... Ai transcris ceva din 
notițe? 

— Nu, domnule. Aţi hotărât ca această operaţiune s-o fac 
mâine. 

— Așa este. Îţi mulțumesc că m-ai informat imediat. Dacă se 
mai întâmplă, am rugămintea să mă anunti în cel mai scurt 
timp și după ce vei transcrie o parte, vii s-o pui în seiful meu. 
În felul acesta, vom îngreuna sarcina persoanei interesate de 
povestea asta și avem mai multe șanse să punem mâna pe ea. 

— Sper că așa va fi, domnule Templeton, spusei eu 
ridicându-mă în picioare. 

El mă însoţi până la ușă. 

— Îţi mulţumesc, domnişoară Ward, că ai fost atât de atentă. 
Noapte bună! 

— Noapte bună, domnule Templeton. 

Tocmai ajunsesem la scară, când mă auzii strigată de 
Philip. 

— Hei! Lorraine! Îmi face plăcere să te revăd. Vii puţin cu 
mine în salon ca să bem ceva? 

— Nu cred, Philip. 

Dar nu apucai să pun mâna pe balustrada scării, că mă 
prinse de braţ și mă împinse spre salon. Îmi adresă un salut 
de mușchetar și îmi făcu semn să iau loc. Știind că ar fi fost 
zadarnic să mă opun, m-am așezat. Își turnă un pahar mare de 
whisky, se așeză în faţa mea și mă privi insistent. 

— Ai petrecut o zi interesantă? 

— Da, dar nu prea plăcută! 

— Din cauza lui Celeste? întrebă el zâmbind. 

— Şi a căpitanului Hoyt. 

— Nu te lăsa impresionată de individul acesta, Lorraine. 
Ferește-te mai degrabă de Celeste! 


54 DOROTHY DANIELS 


— Dumnezeule mare! Dar de ce? 

Philip începu să râdă. 

— Am luat cina cu ea în seara asta. Celeste locuiește 
singură, împreună cu un frate mai mare ca ea și foarte puţin 
comunicativ, așa că se simte foarte izolată. 

— Îmi închipui. 

Mă gândeam la iaht și la dulapul plin de haine. Mi se 
păruse că Celeste nu era femeia care să se lase izolată. 

Philip mă privea amuzat. 

— S-ar părea că nu-i prea dai importanţă. 

— Ba dimpotrivă! 

— Ai dreptate! Te consideră o rivală. 

— Dar e de-a dreptul ridicol! spusei eu, sperând că expresia 
de pe faţa mea nu mă trăda. 

— Serios? 

— Serios! Dacă m-ai adus aici ca să discutăm asemenea 
aiureli... te rog să mă lași să plec. 

— M-am gândit că trebuie să te pun în gardă în legătură cu 
Celeste. Se enervează cu ușurință, ca şi Joel. Într-o vreme, ei 
doi ar fi trebuit să se căsătorească. Nu știu ce s-a întâmplat, 
dar Joel s-a însurat cu Bess. Toată lumea s-a întrebat de ce, 
mai ales în cele din urmă, căsnicia lor s-a dovedit a fi un 
eşec! 

— Te rog, Philip, treburile astea nu mă privesc. 

— Oare nu ţi-a tremurat puţin vocea? 

— E posibil! Poate din cauză că sunt indignată auzindu-te 
vorbind atât de liber despre patronul meu. Așa ai procedat 
probabil și atunci când m-ai descris pe mine domnișoarei 
Bend! 

— Oh! Lorraine! Pe tine te-am lăudat tot timpul. De fapt, mi 
se pare că ești foarte atrăgătoare. Să nu te simţi jignită. Totuși, 
recunosc că poate am fost lipsit de tact. N-am făcut decât să-i 
stârnesc gelozia lui Celeste. 

— Nu înțeleg cum își permite domnișoara Bend să-l 
considere pe domnul Templeton altceva decât un prieten! 
Nimeni nu poate afirma că dânsul este... că este văduv. 

— Asta este și părerea lui Joel? întrebă el foarte interesat. 

— E o opinie absolut personală. 

— N-are importanță. De data asta, Celeste se va lupta 
oricum. Nu-l va lăsa să-i scape și a doua oară... 

— Te asigur, Philip că toate astea nu mă interesează, dar, 
dacă vrei să afli neapărat părerea mea, cred că această tânără 
nu se jenează să se întâlnească ori de câte ori vrea cu domnul 
Templeton. 

— Ai vreo dovadă pentru cele afirmate? 

Am zâmbit. 

— Dacă o am, o păstrez pentru mine. 

Philip zâmbi și el și răsuci paharul în palme. 

— Ar fi mai bine să vorbim despre munca ta. Ce ţi-a dictat 
astăzi dragul de Joel? Unde a ajuns cu povestirea istoriei 
familiei? 

— Am lucrat cu spor. Și acum, Philip, te rog să mă scuzi, dar 
vreau să mă retrag în camera mea. Sunt obosită. 

M-am ridicat și el mă privi cu un aer de cunoscător. 

— Într-adevăr, eşti mai frumoasă decât Celeste. Observasem 
asta încă din timpul călătoriei cu trenul. Probabil că Joel te-a 
remarcat imediat ce te-a zărit în sala de judecată. 

— Te rog, Philip, nu vorbi așa! 

— N-am vrut să te jignesc, spuse el cu o voce blândă. Poate 
că sunt gelos pe Joel... El poate să te vadă toată ziua, pe când 
eu nu reuşesc să-ţi fur decât câteva minute din când în când... 

S-a apropiat de mine, dar eu m-am dat repede înapoi. 

— Te rog, Philip, am spus eu enervată la culme, aici sunt 
secretara domnului Templeton și vreau să mă comport ca 
atare! 

— Bine, Lorraine. Văd că trebuie să am răbdare și voi avea. 
Dar nu uita că simt pentru tine ceva mai mult decât afecțiune! 

— Bună seara, Philip, spusei eu părăsind încăperea. 

Când am ajuns pe coridor, aproape am dat nas în nas cu 
Joel Templeton. Oare cât auzise din discuţia noastră? Totul, 
din câte se părea, deoarece imi aruncă o privire atât de rece, 
încât am lăsat ochii în jos. 

Am urcat scările câte patru odată, am intrat în camera mea 
și m-am lipit cu spatele de ușă. Eram lac de transpiraţie.. Mă 
simțeam teribil de stânjenită, dar gândindu-mă mai bine, am 
constatat că avusesem o atitudine mai mult decât corectă faţă 
de Joel și deci acesta n-avea nici un motiv să-mi poarte pică. 

Am intrat în birou. Trebuia să găsesc un mijloc prin care să 
pot verifica dacă îmi umbla cineva prin lucruri în lipsa mea. 

Am luat un șir de aţă foarte subţire din trusa de cusut, pe 
care, cu ajutorul unui ac, l-am plasat în așa fel încât acesta s-ar 
fi mișcat din loc în cazul în care ar fi fost deschis sertarul. Cu 
o astfel de capcană, știam că nimeni nu-mi va mai putea umbla 
prin lucruri fără să observ. 

A doua zi, am început să-mi transcriu notițele. Se formase 
un teanc măricel atunci când am terminat. Am pus toate 

hârtiile într-un dosar și m-am dus să i le înmânez domnului 
Templeton, în bibliotecă. Doamna Davis mă informă că acesta 
plecase. În cazul acesta, trebuia să păstrez hârtiile asupra mea, 
pentru că hotărâsem să nu mă despart de ele până ce nu le 
puneam în seif. Am rămas în camera mea, citind niște reviste, 
aruncând din când în când câte o privire afară, ca să văd când 
vine domnul Templeton. 

Cu circa o jumătate de oră înainte de cină, l-am văzut 
sosind în galop de-a lungul plajei și apoi pe drumul spre casă. 
Eram sigură că-și petrecuse ziua cu Celeste. Ea călărea la fel de 
bine ca el și probabil se simţiseră bine împreună. Am luat 
dosarul și am coborât. 

— Perfect! spuse Joel luâdu-mi teancul de hârtii din mâini. 
Vino cu mine. Vreau să-ţi arăt unde se află seiful meu. 

Se îndreptă spre un tablou și, prinzându-l de ramă, îl roti 
cu faţa la perete, lăsând să iasă la iveală seiful. Joel îl deschise, 
puse cu grijă hârtiile pe un raft și-l închise la loc. 

— Domnișoară Ward, am de gând să-ţi dau cifrul seifului, în 
cazul în care mi s-ar întâmpla ceva. 

— Vă simtiti în pericol? 

— Nu m-am gândit prea mult la asta, spuse el zâmbind, dar 
misterul dispariţiei soţiei mele încă nu a fost dezlegat. 
Oricum, am pus în seif un plic sigilat, care conţine niște 
indicaţii în cazul în care aș păţi vreun accident. O crimă, de 
exemplu... 

— Da, domnule, spusei eu uluită. 

— Asta e tot pentru astăzi, domnişoară Ward. 

M-am dus în sufragerie, ca să iau masa de seară. Ajunsesem 
la cafea, când Frank mă întrebă brusc: 

— Domnul Templeton îţi dictează memoriile? 

— Pentru asta mă aflu aici, domnule. 

— Tâmpitul dracului! exclamă el aruncând cât colo 
şervețelul de la gât și împingându-și cu zgomot scaunul 
înapoi. 

Greta se puse pe plâns imediat ce plecă soțul ei din 
încăpere. Era mult prea uluită ca să mai spună ceva. 

— Frank este atât de impulsiv! spuse Greta ştergându-și 
ochii de lacrimi. Nu știu niciodată ce gândește. 

— De ce este deranjat de faptul că domnul Templeton își 
scrie memoriile? 

— Habar n-am! Chiar și atunci când suntem singuri, nu-mi 
spune nimic din ce-i trece prin cap. După cum vezi, Lorraine, 
n-am o viață prea veselă... 

— Îmi pare rău, Greta, încercai eu s-o consolez. Soţul tău 
nu-și dă seama totuși că-ţi face rău purtându-se astfel? 

— Să nu-ţi închipui că este un om rău, spuse ea încercând 
să zâmbească, numai că are un caracter dificil. Dar n-ar fi 
trebuit să-l facă tâmpit pe Joel! Pe undeva, înțeleg și reacţia 
soţului meu. Joel a început să povestească istoria familiei sale, 
care cu siguranţă va fi publicată în ziare. Nimănui nu-i place 
să-și vadă viața privată afișată în public. În plus, Frank nu știe 
ce are de gând să scrie în memorii. 

Se opri şi mă privi cu ochi rugători. 

— Spune-mi, draga mea, nepotul meu îţi povestește lucruri 
oribile despre familia lui? 

— Vrei să mă faci să cred că domnul Templeton este un om 
cu intenţii rele? exclamai eu scandalizată. 

— Absolut deloc! îmi răspunse ea indignată. N-am făcut nici 
un fel de insinuare în acest sens. 

— Sunt convinsă. Totuși, să ştii că nu sunt autorizată să te 
informez despre conţinutul memoriilor. 

— Înţeleg... spuse ea cu răceală. 

De fapt, nici nu-i trecuse prin cap că eu voi refuza să 
vorbesc despre acest subiect. 

M-am retras în camera mea. Voiam să verific dacă sertarele 
fuseseră deschise, lucru improbabil, deoarece toată lumea din 
casă știa probabil că manuscrisul era în seif. 

Ce aflasem deci în timpul acelei cine târzii? Că cei doi Elkin 
erau tare curioși în legătură cu conţinutul memoriilor și 
mi-am pus întrebarea de ce. Îngrijorarea Gretei era mai 
serioasă decât lăsa să se vadă. Oricum, era clar că indivizii nu 
aveau nici un pic de încredere în oamenii care le asigurau 
traiul zilnic. 

Mi-am făcut toaleta şi m-am vârât sub așternut. Am citit 
până când am căzut într-un somn adânc. 

A doua zi mi-am petrecut vremea stenografiind după 
dictarea domnului Templeton. Ajunsesem la căsătoria dintre 
Greta și Frank. Greta se măritase de patru ori după moartea 
mamei sale. Dat fiind că Frank n-avea o casă în care s-o aducă 
pe soţia lui și nici n-avea de gând să-și cumpere, Greta se 
întorsese cu el în casa familiei sale unde locuise în copilărie 
împreună cu mama ei văduvă. Greta era singura și ultima rudă 
a lui Joel. La moartea lui, familia urma să se stingă. 

După ce mai făcu acea precizare, Joel reveni la dispariţia 
soţiei sale. 

— Bessie nu era omul să dispară fără scandal. Dacă ar fi avut 
de gând să plece din casa mea, mi-ar fi adus fel de fel de 
acuzaţii, ar fi protestat. Nu și-ar fi abandonat niciodată rochiile 
și bijuteriile. Era prea posesivă și egoistă ca să procedeze în 
acest fel. În plus, atunci când am văzut-o pentru ultima oară 
părea a fi perfect normală. În afară de un accident fatal, nu văd 
ce s-ar fi putut întâmpla. Am întors problema pe toate fețele. 

Am așteptat să continue, dar mi-a spus că era de-ajuns 
pentru ziua aceea. 

— Așază-ţi notițele în locul obișnuit şi să vedem ce se va 
întâmpla. Înţelegi ce caut, domnişoară Ward? 

— Da, domnule. Persoana interesată de ceea ce îmi dictaţi 
dumneavoastră are un motiv serios să scotocească prin 
sertarele mele. Şi această persoană acţionează cu siguranță 
din frică, deoarece este implicată în dispariţia soţiei 
dumneavoastră. Dorește să afle unde aţi ajuns cu 
cercetările. 

— Excelent răspuns, spuse el zâmbind. Așadar, dorești să 
continui treaba începută, domnişoară Ward? 

— Nimeni nu are vreun motiv să se lege de mine. Mâine voi 
transcrie tot ce mi-aţi dictat astăzi şi spre seară vă voi da 
manuscrisul să-l puneţi în seif. 

— Bine. Eşti foarte eficientă, domnişoară Ward. 

— Vă mulțumesc, domnule, spusei ei ridicându-mă în 
picioare. 

— Mai vreau să-ţi spun că ești o persoană agreabilă și 
simpatică. Mă bucur că ești aici. Noapte bună. 

Eram atât de fericită de laudele primite, încât m-am abținut 
cât am putut să nu mi se vadă emotia pe faţă. 

Mă pregăteam să încep să dactilografiez încă din seara 
aceea stenograma, dar n-aveam nici o posibilitate să-mi 
protejez manuscrisul de indiscreţia unui vizitator, așa că m-am 
răzgândit. 

M-am dus în camera mea și am început să citesc, dar 
aveam presimţirea că se va întâmpla ceva rău. Atunci când am 
suflat în lampă, mi-am dat seama că de fapt pândeam 
zgomotul de pași din prima noapte petrecută aici, dar nu am 
auzit nimic. 

M-am gândit atunci la complimentele pe care mi le 
făcuse Joel şi am zâmbit în întuneric. În sfârşit, mă 
remarcase. Şi Philip părea încântat de mine, dar eu îi 
interpretam laudele ca pe un mijloc de a mă face să vorbesc 
și să-l trădez astfel de Joel. Acesta se apucase de o muncă 
delicată și dificilă. Dacă se va apropia prea mult de adevăr, 
va fi în pericol și deși era pregătit sufletește, putea să fie 
atacat pe neașteptate. 

Eram pe punctul de a mă lua somnul când atmosfera din 
cameră mi s-a părut că devine apăsătoare, ca și cum aș fi pus 
în vaze prea multe flori și nu deschisesem fereastra. Am 
încercat să deschid ochii, dar mi-a fost imposibil. 

Bineînţeles că era un vis! Mirosul devenise de-a dreptul 
sufocant. Apoi mi s-a părut că aud pași și se deschide o ușă. 
Am încercat să mă scol, dar mi-a fost imposibil! Totuși trupul 
meu părea că se mișcă, dar fără voia mea. Am simţit pe obraz 
atingerea unei pânze aspre și am simtit adierea vântului pe 
faţă. Ceva mai târziu, am avut impresia că sunt coborâte niște 
trepte şi am simţit din nou aerul curat şi mirosul mării. Îmi era 
frig. Am încercat să ridic puţin capul sau măcar pleoapele, dar 
a fost zadarnic. 

— Lorraine... Lorraine! Mă auzi? 

Era o voce de bărbat, dar era foarte îndepărtată. 

— Lorraine... Lorraine, poți să vorbeşti? 

— Da, vă aud. 

— Perfect. 

— Eşti în siguranţă. Mă crezi? 

— Da, mă auzii eu spunând. 

— Ce ţi-a dictat Joel astăzi? 

Ar fi trebuit să mă ridic, indignată, dar nu aveam curajul 
s-o fac. 

— Mi-a... dictat opiniile lui în legătură cu dispariția soţiei. 
Crede că a fost ucisă, nu că ar fi plecat. 

— Ce.-l face să creadă asta? 

— Nu lipseşte nici o haină de-a ei, nici o bijuterie și nici o 
trăsură. 

— Şi ce-i cu asta? 

— Soţia lui purta o brățară şi un colier... atunci când a 
dispărut. Nici o femeie nu se gătește cu bijuterii ca să meargă 
la culcare. l-am atras atenţia domnului Templeton asupra 
acestui aspect. 

— Foarte rău ai făcut. Eşti inteligentă, Lorraine. Ştie unde 
este trupul soţiei sale? 

— Nu... nu ştie. 

— Trebuie să-ţi fi vorbit și despre asta! 

— Cred că nu ştie, dar vrea să afle. 

Nu trebuia să spun asta. Îi trădam încrederea lui Joel, dar 
prin nu știu ce întâmplare, vorbeam fără nici o reţinere. Am 
început să râd tare. Din fericire, nu era decât un vis. Totuși, ca 
și atunci când începuse acel coșmar, am simţit mirosul acela 
dulceag, și gretos. M-am oprit din râs și m-am cufundat din 
nou într-o stare de toropeală. 

Vocea continuă: 

— Lorraine, Lorraine! Poţi să vorbeşti? Încearcă! Nu ti-e 
frică, nu-i așa? 

— Nu... mi-€.... frică, șoptii eu. 

Totuși nu prea mă simțeam în siguranță.. Vocea aducea 
prea mult a realitate. În coșmarurile mele nu apăreau 
mirosuri... 

— Bine, spuse vocea. Nu trebuie să fii îngrijorată sau 
speriată. Spune-mi unde păstrează manuscrisele pe care i 
le dai. 

= În.... seif... 

— Cel din bibliotecă? 

— Da. 

— Spune-mi cifrul, Lorraine. 

— Nu... nu-l știu. 

— Minti, Lorraine. Spune-mi cifrul. 

— Nu-l știu. Jur. Mi-l va spune cândva... 

— Bine. Voiam doar să fiu sigur că spui adevărul. Atunci 
când Joel îţi va dezvălui cifrul, mi-l vei spune? 

— Nu... nu ştiu cine... cine sunteţi. 

— Vei şti... cândva. 

— Nu ştiu cum să dau de dumneavoastră. 

— Voi veni eu la tine, copila mea. Dar atunci, mi-l vei 
spune? 

— Da, spusei eu făcând o promisiune pe care doream din 
tot sufletul să nu mi-o ţin. 

Dar vocea aceea mă interoga în așa fel, încât nu puteam cu 
nici un chip să-i opun rezistenţă. Era ca și cum îmi anihilase 
orice urmă de voinţă. 

— Acum, spune-mi ce ţi-a mai dictat? Nu te grăbi. Avem 
toată noaptea la dispoziție. 

— Nu... nu pot... să... să-mi aduc aminte... notițele mele... 

— Gândește-te bine. 

— Nu... nu pot... 

În acel moment, capul mi se zgudui, de parcă primisem o 
palmă, dar n-am simţit nici o durere. Imediat am auzit vocea 
îndepărtată certând pe cineva. 

— Să nu mai faci niciodată aşa ceva, dobitocule! 

În jurul meu s-a produs puţină agitație, dar pe mine nu mă 
mai interesa nimic. Voiam numai ca acest vis stupid să se 

termine odată ca să pot dormi liniștită. Dar mirosul acela 
îngrozitor apăru din nou. În momentul acela, totul se linişti. 
Coşmarul luase în cele din urmă sfârșit. 

N-am apucat însă să mă bucur prea mult de somn. Cineva 
mă zgâlțâia de umeri. Ştiam că era inutil: nu puteam să mă 
mișc! Am încercat totuși să-mi ridic mâna ca să scap de 
persoana care mă deranja. Nu mică mi-a fost surpriza să 
constat că brațul meu se mișca. Am văzut figura doamnei Davis 
aplecată asupra mea cu un aer îngrijorat. 

M-am ridicat în capul oaselor. Aveam gâtlejul îngrozitor de 
uscat. M-am uitat la ea cu spaimă, întrebându-mă dacă voi fi în 
stare să vorbesc. 

— Ce... ce s-a întâmplat cu mine? 

— Asta vrea să știe și domnul Templeton. Trebuia să fii 
demult trează, domnişoară. 

— Dar... abia m-am culcat! 

— Nu ştiu la ce oră v-aţi culcat, dar este trecut de ora opt și 
încă mai sunteţi în pat! Domnul Templeton nu este un om 
prea răbdător. Veţi constata asta destul de curând. 

M-am ridicat degrabă, dar când am ajuns în poziţie 
verticală, aveam impresia că mă aflu pe un vapor care se 
legăna în largul mării. 

— Ce aveţi? Sunteţi bolnavă? 

— Nu... nu știu. Mă simt ciudat. 

— Vă aduc o ceașcă de ceai. Îmbrăcaţi-vă repede. L-aţi făcut 
destul să aștepte pe domnul Templeton. 

Am mers pe bâjbâite până la baie și m-am uitat în oglindă, 
dar imaginea era neclară. Mi-am dat cu apă pe faţă și atunci 

când mi-am atins obrazul, am scos un strigăt de durere. M-am 
întrebat ce mi se putuse întâmpla. Apoi mi-am amintit de 
coşmarul îngrozitor pe care îl avusesem. Oare visul meu poate 
fi atât de realist încât să-mi lase urme dureroase pe obraz? 
După ce mi-am băut cafeaua, mi-am luat carnetul și creionul 
și m-am grăbit spre bibliotecă, dar probabil că îmi făcusem o 
părere bună despre starea sănătății mele, deoarece, în timp ce 
mă îndreptam spre biroul unde se afla domnul Templeton, a 
trebuit să mă sprijin de spătarul unui scaun ca să nu mă 
prăbușesc pe podea. Joel sări în ajutorul meu. 

— Ce s-a întâmplat, domnişoară Ward? Ti-e rău? 

Mă ajută să mă așez pe canapea şi se așeză şi el lângă mine. 

— Nu. Mă aflu încă sub impresia unui coşmar înfiorător. 

— Despre ce este vorba? 

— Oh! 

Nu puteam să i-l povestesc. I-aș fi părut stupidă. 

— Am adesea coşmaruri de când a murit mama, într-un 
accident de trăsură. 

— Oh! Îmi pare rău. Bănuiesc că erai un copil pe vremea aceea. 

— Da, iar tatăl meu a murit în anul următor de inimă rea. 

— Aceste coşmaruri ti-au provocat adesea stări 
asemănătoare cu cea de acum? 

— Nu, nu-mi amintesc să fi fost vreodată atât de 
impresionată. 

— Atunci, nu-ţi voi dicta nimic astăzi. 

— Aţi uitat că astăzi este ziua în care dactilografiez. 

— Oh! Așa este! Te rog să mă scuzi. N-ar fi trebuit să-i cer 
doamnei Davis să te trezească. 

— Îmi pare bine că aţi făcut-o. Trebuie să mă apuc de 
treabă. 

— Nu e nici o grabă. Mai bine te-ai duce în camera dumitale 
să te odihnești. 

— După ce voi mânca bine, voi face o plimbare pe afară. 
Asta îmi va reface forţele total. 

Dar nu am făcut ce am promis. Nu reuşeam deloc să mă 
concentrez asupra lucrului. M-am întins în pat și am adormit 
imediat. Atunci când m-am trezit, aveam din nou mintea 
limpede. M-am așezat în faţa mașinii de scris și am 
dactilografiat la fel de repede ca de obicei. Pe la amiază, 
recuperasem timpul pierdut şi nu mai eram ameţită. Singura 
amintire din noaptea anterioară era durerea din obraz. Mi-am 
terminat treaba și am așezat hârtiile în teanc pe birou. 

Deodată, cineva bătu în ușă. Era Joel, care zâmbea. Intră şi 
imediat se uită la manuscris. 

— Să nu-mi spui că ai bătut toate astea azi după-amiază? 

— Ba da! Aș fi terminat mai devreme, dacă nu m-aș fi culcat 
puțin de dimineaţă. 

Pusese o mână pe biroul meu și bătea darabana cu un aer 
îngrijorat. Joel părea furios. Tonul vocii lui îmi confirmă 
bănuielile. 

— N-am venit să te controlez, ci să-ţi vorbesc despre cu totul 
altceva. 

— Vă ascult, domnule. 

— Ce-ar fi să nu mai fim atât de protocolari? Îţi mărturisesc 
că te-am auzit tutuindu-te cu Philip. N-am putea să procedăm 
și noi la fel? 

— Nu, domnule! 

— Poţi să-mi spui Joel. 

— Cred că n-ar fi tocmai corect, am spus eu pe un ton 
repezit. 

— De ce? 

— Pentru a-mi dovedi respectul față de patronul meu, 
trebuie să-i vorbesc politicos. Pe Philip pot să-l tutuiesc pentru 
că nu sunt angajata lui. 

Pe buze îi apăru un zâmbet. 

— Dacă așa vezi tu lucrurile... Eu îţi voi spune Lorraine. Îmi 
place acest nume... și îmi placi și tu. 

— Vă mulţumesc, domnule. 

EI oftă adânc. 

— Nu te prea înţeleg, dar cred că aici este mâna lui Celeste. 

Eu am păstrat tăcere, așa că el continuă: 

— Celeste mi-a spus că s-a întâlnit cu tine pe vas și că a 
coborât în cabină să-și ia o rochie. 

— Asta nu mă priveşte pe mine. 

— Evident, și nici eu nu trebuie să-ţi dau socoteală în 
legătură cu acest incident, îi răspunse el ușor enervat. 

— Așa este, domnule. Acum, sunteţi amabil să luaţi aceste 
manuscrise și să... 

— N-am terminat încă, mă opri el. 

M-am rezemat de spătarul scaunului, indispusă de faptul că 
urma Să aflu detalii care nu mă interesau, despre relaţiile lui 
cu domnişoara Bend. 

— Celeste mi-a spus că a luat o rochie din dulap și că te-a 
lăsat să crezi că o uitase acolo cândva. Ea a luat-o ca pe o 

glumă și eu m-am supărat pe ea din două motive: primul este 
acela că nu-mi plac astfel de glume și al doilea constă în faptul 
că rochia nu era a ei. 

Îmi lăsasem privirea în jos în timp ce el vorbea. Surpriza pe 
care mi-a produs-o m-a făcut să ridic ochii spre el. 

— Rochia era a soţiei mele. 

— Dar... credeam... că nu-i plăcea marea! 

— Exact, dar ca să fie sigură că este prezentă în orice 
moment în preajma mea, amenajase o adevărată expoziţie de 
haine pe iaht. Nu mi-am înșelat niciodată soţia. 

Am roşit la gândul că mă putusem înșela în privinţa lui. 

— Vă rog să mă iertaţi domnule, dacă... 

— Nu face nimic. Probabil că ţi-a spus Philip că era gata să 
ne căsătorim la un moment dat. Apoi am cunoscut-o pe soția 
mea, pe care am crezut c-o iubesc... dar Bessie s-a dovedit atât 
de posesivă, încât mi-a transformat viaţa într-un infern. Am 
încercat totuși să fiu un soț corect faţă de ea și să-i fac viaţa 
plăcută. Evident că am și eu defectele mele, după cum poate 
ai observat, dar singurătatea pe care o simțeam m-a ajutat să 
mă concentrez asupra muncii mele. Asta mă făcea să mai uit 
de necazurile vieţii mele personale. Acum, cred că știi totul 
despre acest subiect. 

— Vreau să știți că am pentru dumneavoastră cel mai mare 
respect, am spus eu ridicându-mă în picioare. Mă bucur că 
lucrez pentru dumneavoastră. Voi face tot ce stă în puterile 
mele ca să fiți mulțumit. 

— Îţi mulțumesc. Chiar și dacă nu vrei să-mi spui Joel... 

— Nu... nu pot. Nu ar fi... decent. 

— Şi tu eşti o fată foarte decentă! Nu, nu râde. Te aprob din 
toată inima. 

— Vă mulțumesc. Și acum, vreau Să vă arăt mica mea 
capcană. 

Luată cu treaba, uitasem să verific starea în care se găsea 
firul de aţă, de aceea am fost de-a dreptul uluită în momentul 
în care am descoperit că acesta fusese tăiat! 

— Demonstrația nu putea fi mai convingătoare de-atât. 
Sunt sigură că mi-au fost vizitate sertarele și în noaptea 
trecută de către o persoană care are o cheie potrivită, 
deoarece eu o port pe a mea toată ziua asupra mea și noaptea 
o pun sub pernă! 

Joe Templeton era edificat. 

— E foarte interesant ce-mi spui. Mă întreb dacă știe cineva 
să citească o stenogramă. 

— Mă îndoiesc. E o treabă dificilă. 

— Philip ar fi putut să înveţe. Are multi ani de studii la activ. 

— Sper să nu vă mire dacă menţionez și numele 
domnișoarei Bend. În special femeile învață stenografia. 

— Exact! Dar nu mi-o pot imagina pe Celeste intrând 
noaptea în casa mea! Deși știu că este capabilă de acţiuni și 
vorbe dictate de impuls, mă îndoiesc că ar fi autoarea unei 
crime. Dar cu toate astea, cred că ai dreptate. Nici unul din cei 
care au cunoscut-o pe Bessie nu poate fi considerat nevinovat. 
Știu că sunt suspectul numărul unu, dar nu mi-am ucis soţia! 

Dădu ocol mesei cu un aer gânditor. 

— Cred că n-am făcut nici un progres deocamdată... Să 
ducem manuscrisul în seif. 

— Așa este cel mai înțelept. Aș fi ṣi eu mai liniștită. 

Ne-am dus în bibliotecă și Joel a pus teancul de hârtii peste 
celelalte, apoi s-a întors spre mine. 

— Acum, îţi voi da cifrul seifului. 

În momentul acela simtii că mi se face rău. 

— Vă rog domnule, nu faceţi asta! 

El păru foarte mirat. 

— Trebuie să-l mai știe și altcineva și tu eşti singura în care 
am încredere. 

— Vă mulțumesc, domnule, dar vă rog să nu-mi spuneţi 
cifrul acum. 

— De ce? 

Nu puteam să-i mărturisesc că mă opuneam din cauza unui 
coșmar, pentru că mi-era teamă să nu fiu silită să divulg acest 
secret unui... poate unui criminal... 

— Aș prefera să nu vă spun motivul, deocamdată. Mai aveţi 
puțină răbdare. 

— Bine, spuse el ușor nedumerit. Îmi ascunzi ceva? 

— Nu, nimic. 

— Poţi să ai încredere în mine, Lorraine. 

— Știu domnule. 

Eram cuprinsă de panică. Mă întrebam dacă într-adevăr 
Joel putea avea încredere în mine. În vis, îl trădasem. Probabil 
că aveam o figură speriată, deoarece se apropie de mine și îmi 
puse ușor mâinile pe umeri. 

— Draga mea, ceva îmi spune că poate n-am făcut bine că 
te-am adus aici. Dacă ţi s-ar întâmpla ceva, nu mi-aş iert-o 
niciodată. 

— Nu spuneți așa ceva! Mi-aţi oferit ocazia să fac o muncă 
interesantă într-un cadru minunat! Tocmai eram în căutarea 
unei slujbe pentru perioada verii, când am primit invitaţia 
dumneavoastră. Judecătorul Gaylord a avut despre 
dumneavoastră numai vorbe bune. 

— Îmi pare bine ce aud. E încurajator să știi că mai există 
oameni care cred în cinstea mea. 

Mă prinse de ambele mâini. 

— Promite-mi că îmi vei comunica orice eveniment 
neplăcut. 

— Vă promit. În curând, vă voi cere cifrul seifului, dar nu 
acum! 

L-am salutat şi m-am despărțit de el cu inima bătându-mi 
nebunește în piept. Eram îndrăgostită până peste cap de Joel 
Templeton! Oare voi putea păstra acest secret? 

M-am întors degrabă în camera mea pentru a-mi calma 
bătăile dezordonate ale inimii. 

A doua zi dimineață m-am trezit având un imens sentiment 
de ușurare. În noaptea aceea nu mai avusesem nici un coșmar. 

Mi-am făcut toaleta și m-am grăbit să ajung în sufragerie, ca 
să fiu pregătită pentru o nouă zi de lucru. 

În timpul micului dejun, doamna Davis mă strigă de la 
capătul mesei. 

— Domnișoară, domnul Philip v-a lăsat un mesaj prin care 
își exprimă regretul că nu vă va vedea astăzi. Trebuie să se 
ducă la New York. 

— Mulţumesc, doamnă Davis. 

— Bănuiesc că nu sunteţi foarte ocupată cu confidenţele 
legate de stăpâna mea. 

— Nu sunt autorizată să discut despre munca mea. 

— Nu voiam să vă spionez. 

— Sunt convinsă, dar cred că veţi înțelege și dumneavoastră 
că loialitatea mea faţă de domnul Templeton este la fel de 
mare ca și a dumneavoastră faţă de doamna Templeton. 

— Evident! răspunse ea fără să facă vreun efort să-și 
ascundă ostilitatea. Dă-mi voie să-ţi spun că mi se pare că ești 
cam prea îndrăzneață pentru o nou-venită în această casă. Nu 
fi prea sigură de dumneata, domnișoară! 

L-am găsit pe Joel în bibliotecă, stând în faţa ferestrei. De 
cum mă văzu, începu să-mi dicteze. Părea să aibă subiectul 
gata scris în minte și vorbea foarte repede. 

Joel insistă asupra personalităţii lui Bessie vreme de 
peste două ore. Aveam acum impresia că trăisem multă 
vreme în preajma acestei femei. Nu mai era nici o îndoială: 
fusese egoistă, meschină și enervantă. Mi-a dictat lista 
tuturor prietenilor ei, dar n-am descoperit nici un detaliu 
care să ne poată ajuta să aflăm mobilul vreunuia din ei de a 
o face să dispară. 

Ca și cum mi-ar fi ghicit gândurile, Joel îmi dictă: 

— Motivele lipsesc. Bess a jignit mulţi oameni, dar nu în așa 
hal încât să le împingă la crimă. Totuși, dacă ar fi fugit cu 
vreunul din ei, ar fi făcut-o numai ca să se răzbune sau să 
scape de mine lăsându-mă să fiu condamnat. 

Stenografiam cât puteam de repede. 

— În zona asta există multe locuri în care ar putea fi ascuns 
un cadavru, de aceea am de gând să fac o listă cu fiecare 
groapă sau grotă din împrejurimi și chiar să scotocesc fiecare 
ungher din casă și din afara ei. Am făcut deja anchete succinte 
în rândurile prietenilor și cunoștințelor ei, am studiat 
jurnalul, agenda cu adrese, carnetele de bal și orice ar fi putut 
să mă îndrume spre vreo pistă. Încep să cred din ce în ce mai 

mult că Bessie a murit și că trupul ei se află ascuns undeva, în 
apropiere. Dacă așa stau lucrurile, îl voi găsi în cele din urmă. 
Nu voi precupeţi nici un efort, cu riscul de a-mi pune viaţa în 
pericol sau de a fi arestat pentru crimă. Acum, să facem lista 
cunoștințelor ei mai îndepărtate. 

La ora trei după-amiază, când am terminat, eram amândoi 
frânți de oboseală. 

— Îţi propun, Lorraine, să ne ducem undeva unde să ne mai 
limpezim mintea şi să ne putem relaxa puţin, și anume pe 
malul mării, să înotăm. 

— Iniţiativă foarte tentantă, domnule, dar nu m-am gândit 
să-mi aduc costumul de baie. 

— Nu e nici o problemă. Soţia mea are mai multe modele și 
pari a avea aceeași măsură ca ea. Ştii unde este camera ei? 

— Nu, domnule. 

— Atunci, vin eu cu tine. 

Joel m-a însoţit până în faţa unei uși duble, situate în 
apropierea apartamentului meu. Am intrat și Joel mi-a făcut 
semn spre dormitor. 

— Aruncă-ţi o privire prin sertarele comodei. În mod sigur, 
vei găsi ceva care ţi se potrivește. 

În primul sertar nu am găsit decât cearșafuri. Am scotocit și 
prin celelalte, dar fără succes. Apoi, în ultimul, am descoperit 
şase costume de baie noi-nouţe și căști asortate. Am ales unul 
bleumarin și m-am întors în camera mea. 

Prima mea grijă a fost aceea de a-mi pune carnetele cu 
stenograme într-un sertar şi a așeza firul la locul stabilit. 

Mi-am pus apoi costumul și am plecat spre mare. Pe drum, 
m-am gândit la apartamentul lui Bess, pe care îl văzusem 
pentru prima oară. Nu observasem în el nici o urmă a 
prezenţei unui bărbat. 

Era clar că cei doi nu se iubiseră niciodată! Îngrozitoare 
constatare! Vreme de câteva secunde, mintea mi-a fost 
bântuită de un gând chinuitor: nu cumva Joel se apucase să-și 
scrie memoriile în mod atât de amănunţit numai în speranța 
CĂ va putea risipi bănuielile care planau asupra lui? Nu era 
oare doar un vicleșug din partea lui? 

Era o ipoteză foarte tentantă, dar am alungat-o din minte 
rapid. Joel îmi inspira încredere și merita loialitatea mea. 

Am ajuns la plajă. Spre mirarea mea, l-am zărit acolo pe 
căpitanul Hoyt plimbându-se cu bastonul în mână. Mă văzu și 
el și figura lui posacă deveni și mai antipatică. 

— Hm! Bănuiesc că ai o întâlnire aici... Nu mă mir deloc... 

— Domnule căpitan! Nu cred că sunteţi omul cel mai 
indicat să-mi daţi lecţii de bună purtare, așa că v-aş ruga să mă 
lăsaţi în pace. Vedeţi-vă de problemele dumneavoastră! 

— Eşti îndrăgostită de el! Bănuiesc că sentimentul este 
reciproc... N-ai decât! Nu vei obţine decât ceea ce meriţi. Nu 
uita că soţia lui a dispărut... Nimeni în afară de el nu avea 
vreun motiv s-o omoare. Şi mai e şi un Templeton! Ar trebui 
s-o ştergi de aici cât poţi de repede... 

— Dacă mai spuneţi un Singur cuvânt, îi voi raporta 
domnului Templeton. Sunt sigură că nu-i vor plăcea vorbele 
dumneavoastră. 

— O să-i spui oricum. Nici o femeie nu poate păstra un 
secret. Şi în plus, mi-a produs toată suferința de care era în 
stare. Nu mai are ce să-mi facă, așa că... 

Se îndepărtă, lovind cu bastonul în nisip. Se mai întoarse 
spre ea de câteva ori, ca să-i strige: 

— Nu te va avea niciodată... Îţi jur... 

Eram foarte tulburată atunci când Joel mă ajunse din urmă 
alergând, mă prinse de mână și mă duse cu el în mare. 

— Arată-mi cum tii să înoți, îmi ordonă el. 

Nu i-am făcut o demonstraţie prea strălucită, dar am 
înotat. După aceea veni lângă mine, cu mișcări ample ale 
braţelor. 

— Nu prea ești antrenată, strigă el. O să am eu grijă de acest 
aspect. Nu ţi-e teamă, nu-i așa? 

— Nu, domnule. Nu atunci când sunteţi dumneavoastră 
lângă mine. 

Începu să-mi dea indicaţii și după câteva exerciţii am înotat 
mult mai bine. Am venit apoi pe plajă și m-am întins pe nisip, 
moartă de oboseală. Veni și el lângă mine şi-mi scoase casca 
de baie. Părul mi se răspândi pe umeri. 

— Îmi place culoarea părului tău în bătaia razelor 
soarelui. 

Eram uluită de purtarea lui. Mă simțeam intimidată, dar 
complimentul îmi făcuse plăcere. 

— Vei fi o bună înotătoare peste puţin timp, dacă vei asculta 
de sfaturile mele. 

— Nu cred, dar îmi place să stau în apă. 

— Ştii, Lorraine, este pentru prima oară când nu înot singur 
de luni întregi. Înainte de dispariţia lui Bess, uneori mai venea 
Celeste cu mine. Soţia mea detesta marea. 

— Mă bucur că am acceptat invitația dumneavoastră. A 
început să-mi placă. 

— Mă simt bine cu tine, aici. Sper că vei rămâne cu mine 
până vom termina treaba pe care am început-o. 

— Aşa am de gând. Doar dacă nu veţi fi mulțumit de 
mine. 

— Cum să nu fiu? Apropo, l-am zărit pe Hoyt pe plajă. Sper 
că nu te-a supărat. 

— Ba da. E un om de rea-credinţă, dar nu am intenţia să mă 
las batjocorită de el. 

— Fii mai îngăduitoare cu el. Probabil că n-ar fi trebuit să-l 
mai las să stea aici, dar mi-e milă de el. N-are unde să se ducă. 
Scuză-mă dacă îţi voi părea indiscret, dar aș vrea să ştiu dacă îl 
simpatizezi pe Philip. 

— Nici n-ar putea fi altfel. Seamănă cu tatăl lui? 

Joel se încruntă. 

— Earl nu venea prea des pe aici. Preferă New York-ul. Ca 
să fiu sincer, trebuie să-ţi mărturisesc că nu ne înțelegem prea 
bine. Practică meseria asta de douăzeci și cinci de ani și crede 
că ştie mai multe în privinţa asta decât cei din familia 
Templeton, care sunt marinari de peste un secol! Chiar și 
femeile noastre au fost îndrăznețe și au avut spirit de iniţiativă. 
Ca şi tine, de altfel! 

— Nu mă considera a avea aceste calităţi. 

— Nu mă refer la forța fizică, ci la cea psihică. La un 
moment dat, unul din strămoșii mei s-a însurat cu o fată de la 
oraş. A fost de râsul tuturor. Nu reușea să deosebească o plasă 
de pescuit de scândura care acoperă osatura unui vas, deși își 
dădea toată silinţa. Celelalte femei râdeau de ea, dar ei nu-i 
păsa. 

— Până la urmă a reușit să se facă acceptată? 

— Ascultă mai departe. În iarna aceea, pescuitul a mers 
foarte bine. Într-o bună zi, barca soţului ei nu s-a mai întors 
la mal. S-au tras clopotele și toate femeile, îmbrăcate în 
negru, s-au adunat la biserică pentru a se ruga, dar femeia de 
la oraş nu s-a dus acolo și a refuzat să poarte haine de 
văvuvă. 

— Şi ce s-a întâmplat mai departe? 

— Nu știa nici să cârpească o plasă, nici să curețe peștele, 
dar se pricepea să facă niște prăjituri nemaipomenite, așa că, 
în ziua aceea, în timp ce toată lumea se ruga pentru sufletul 
celor dispăruţi, ea a făcut o prăjitură uriașă și a ornat-o cu 
cuvintele „Bine ai venit acasă“. A așezat-o pe masă, sigură că 
soțul ei se va întoarce. Atunci când barca a sosit în port cu 
echipajul întreg, nimeni nu s-a mai gândit să o ironizeze, iar 
atunci când a murit, i s-au adus toate onorurile, ca și cum ar fi 
făcut parte din marea familie a marinarilor. 

— Ce poveste frumoasă! N-ai inventat-o, nu-i așa, Joel? 

— Va apărea în memoriile mele. Îţi voi arăta portretul acelei 
femei... şi îţi mulțumesc că mi-ai spus Joel. 

M-am înroșit de ruşine. Fusesem atât de captivată de 
povestire, încât numele lui îmi scăpase fără să vreau. 

— Scuzaţi-mă! 

— Nu fi ridicolă! Ti-am cerut s-o faci încă de ieri. Dat fiind 
Că ţi-a venit să-l rostești în mod foarte normal, te rog să 
procedezi la fel și pe viitor. 

— Bine. 

Se ridică și îmi întinse mâna pentru a mă ajuta. Preţ de o 
clipă, trupurile noastre s-au atins și privirile ni s-au întâlnit. 
Am avut impresia că mă va lua în braţe, dar Joel se depărtă de 
mine zâmbind. 

— Îţi propun să alergăm până acasă. Așa ne va crește pofta 
de mâncare. 

— Hai să-i dăm drumul! am spus eu bucuroasă. 

La început am fugit ţinându-ne de mână, dar n-am putut 
ține pasul cu el. Atunci m-a luat în braţe și a alergat cu mine 
până acasă. Când am ajuns la Templeton Hall, eram amândoi 
sleiţi de putere, dar extrem de fericiţi. 

Mă ţinea încă de mijloc atunci când am luat-o la goană pe 
scări, umplând toată casa cu veselia noastră. Numai atunci 
când am dat nas în nas cu doamna Davis cu primirea ei 
malefică și am devenit serioşi. Joel își luă mâna de pe mine și 
mă îndreptai spre camera mea. 

Mi-am pus o rochie mov, garnisită cu dantelă, care îmi 
venea foarte bine. Mă simțeam în plină formă, ceea ce se 
observa și pe faţa mea. Eram și îndrăgostită și asta mă 

îngrijora. Mai întâi pentru că nu vedeam nici un semn cum că 
acest sentiment ar fi fost reciproc și mai ales din pricină că nu 
eram sigură dacă doamna Templeton era moartă... 

Eu și Joel ne înțelegeam foarte bine. Lucram într-o strânsă 
colaborare şi râdeam de aceleaşi lucruri. Aveam deci o 
excelentă bază pe care să putem clădi o iubire fără sfârșit, dar 
nu cu un bărbat care nu părea să manifeste vreun sentiment 
faţă de mine. 

Dar eram îndrăgostită! Și nu de oricine, ci de un om care 
fusese arestat pentru crimă și nu fusese eliberat decât din lipsă 
de probe. 

De acum înainte îmi va fi foarte greu să-mi ascund iubirea 
faţă de Joel. Dacă nu voi reuși, probabil că riscam să fiu trimisă 
înapoi la New York. La ce puteam să mă mai aştept? Nu-mi 
spusese niciodată că nu se va mai recăsători... 

Aș avea măcar satisfacția că am lucrat pentru el, că am 
simțit bucuria amară a prezenţei lui, că l-am ajutat poate să-l 
descopere pe asasinul soţiei lui, căci nu voi crede sub nici o 
formă că ar putea fi autorul acelei crime. 


Capitolul 10 


Probabil că eram încă foarte tulburată când am coborât la 
cină. Joel mă întâmpină cu un zâmbet vesel. Frank și Greta 
erau deja așezați la masă. Philip probabil că era tot la New 
York. 

— V-aţi făcut de cap astăzi! spuse Frank vârându-și șervetul 
sub bărbie. 

— Oh, te rog frumos, Frank! gemu Greta, cu ochii plini de 
reproșuri. 

— Așa este, îi răspunse liniștit Joel. Nu văd ce este rău în 
asta. 

— Frank nu voia să spună... începu Greta. 

— Nu? Și de ce mă rog? Ce-o să spună lumea despre un 
bărbat bănuit că şi-a ucis soţia care se zbenguie cu secretara 
lui? 

Greta fu atât de uluită, încât rămase cu gura căscată. Joel, 
care ținea în mână o lingură plină cu supă, o puse la loc în 
farfurie și se uită fix la Frank. 

— Nu este vorba despre niște „giugiuleli“, așa cum insinuezi 
tu. Domnișoara Ward a avut o zi de muncă foarte obositoare 
și, dat fiind că nu există aici nici o tânără de vârsta ei, nu mi 
s-a părut deloc deplasat să-i ofer câteva clipe de relaxare. 

— Bineînţeles, eşti demn de laudă pentru ce-ai făcut, spuse 
Greta, ca și cum și-ar fi cerut scuze. Numai că... ştii foarte bine 
cum este căpitanul Hoyt... și pe urmă... mai este şi Celeste... 

— Ce vrei să spui referitor la Celeste? 

— Dacă v-ar fi văzut, ar fi suferit. 

— Vorbeşti prostii! Sunt sigur că i-ar fi făcut plăcere să se 
distreze împreună cu noi. Trebuie să-ţi mai spun că, dacă aș fi 
vrut neapărat să înot în compania Celestei, n-aveam decât să 
dau o fugă călare până la ea și să-i propun acest lucru. 

— N-ar fi fost frumos! spuse Greta. 

— Atâta vreme cât mă port ca un gentleman, nu mă 
interesează ce spun oamenii despre faptele mele. 

Joel părea că ajunsese la limitele suportabilului. Aruncă 
şervetul pe masă, se ridică în picioare și părăsi încăperea. 

Mă așezasem la masă cu o foame de lup. Brusc, foamea 
mi-a dispărut. Nu era decent să-l urmez pe Joel, așa că am 
rămas la masă. După ce am terminat de mâncat, m-am dus 
repede în camera mea. 

M-am plimbat de colo-colo prin încăpere, gândindu-mă la 
incidentul neplăcut de la masă. Fusese o naivitate să-mi 
închipui că Joel simţea pentru mine altceva decât prietenie. Își 
explicase foarte liniștit argumentele: văzându-mă atât de 
singură, voise să mă distreze puţin. Cu alte cuvinte, i se făcuse 
milă de mine... Și eu care fusesem atât de fericită în 
după-amiaza aceea. 

Era foarte evident că Greta și Frank nu erau de acord cu 
purtarea amabilă a nepotului lor faţă de mine, dar Joel îmi 
atrăsese deja atenţia în legătură cu lipsa lor de cordialitate. 

Doamna Davis își făcuse și ea apariţia în timpul mesei, în 
aparenţă pentru a se asigura că eram bine serviţi, dar nu-i 
scăpase nici un cuvânt din ce se discutase. Nu prea domnea 
armonia în casa aceea... 

M-am hotărât să fac o scurtă plimbare prin imprejurimi. Mă 
voi ţine departe de casa căpitanului Hoyt, deoarece individul 
îmi produsese destulă supărare pe ziua aceea. 

Am luat-o pe poteca mărginită de niște tufișuri foarte 
îngrijit tunse. Deodată, am avut impresia că nu eram singură. 
M-am oprit și m-am întors. Nu era nimeni! 

— Oricine ai fi, te rog să te arăţi, ca să te pot vedea, am spus 
eu cu voce tare. 

Am auzit o exclamaţie, urmată de un zgomot de pași repezi 
pe pietriș și curând își făcu apariţia... Greta. 

Mergea grăbită, pipăindu-și nervoasă șalul pe care și-l 
aruncase pe umeri. 

— Nu aveam de gând să te spionez, Lorraine. Voiam numai 
să stau de vorbă cu tine fără să ne audă nimeni. Scuză-mă dacă 
te-am speriat. 

— Bine, Greta, i-am răspuns eu politicoasă. 

— Există o bancă pe aici, pe undeva. 

Am găsit-o şi ne-am așezat. Am rămas tăcută, așteptând să 
deschidă discuţia. Era evident că nu ştia cum să înceapă, lucru 
destul de neobișnuit la ea. 

— Draga mea, spuse ea în cele din urmă, te rog să-l ierti pe 
Frank pentru scena care a avut loc la masă. N-aș fi bănuit 

niciodată că Frank va îndrăzni să critice în felul acesta purtarea 
nepotului său, dar dacă tot a făcut-o, aș vrea să-ți explic și 
motivul acestei ieșiri: e din cauza formulei arhicunoscute „ce 
va spune lumea“. 

— Cred că domnul Templeton nu este genul de om care să 
țină cont de așa ceva, din moment ce avea conștiința curată și 
se poartă civilizat! Și pot să te asigur că așa stau lucrurile. 

— Sunt convinsă! exclamă ea. Este nepotul meu și-l cunosc 
de când era mic. Era un om foarte hotărât și, pe măsură ce a 
crescut, această trăsătură a caracterului său s-a accentuat. De 
altfel, a contribuit foarte mult la creșterea faimei și averii 
familiei. 

Se opri, ca și cum ar fi reflectat la ce urma să spună. 

— Voiam să-ţi pun o întrebare în legătură cu el. 

— Nu știu unde vrei să ajungi, dar te asigur că-ţi voi 
răspunde bucuroasă la întrebări, dacă nu voi fi nevoită în felul 
acesta să trădez încrederea pe care o are domnul Templeton 
în mine. 

— Nu, sub nici o formă! exclamă ea. Doamne sfinte, doar 
n-o să-ţi cer să-l trădezi pe Joel! Dar tu ești la curent cu 
procedurile judiciare. Este adevărat că Joel poate să fie arestat 
din nou pentru uciderea soţiei sale? 

— Îmi pare rău, dar trebuie să-ți spun că da, deoarece încă 
nu a fost judecat. 

— Descoperirea trupului sărmanei Bessie ar redeschide 
dosarul şi ar declanşa o nouă anchetă. 

— Acesta ar fi unul din motive. 

— Bietul Joel! A suferit deja prea mult și în timpul vieţii ei. 
Căsnicia lor nu era prea fericită! 

Eram de aceeași părere cu Greta, dar m-am ferit să-mi 
exprim opinia. 

— Probabil că a fost arestat din cauza neînțelegerilor dintre 
ei. Nu prea stătea în preajma ei. Se ocupa mai mult de afaceri. 
De fapt, unii spun că... 

— Te rog, Greta, n-am chef să aud mai multe despre 
subiectul acesta, am oprit-o hotărâtă. 

— Înţeleg, copila mea. Știu că ai o părere foarte bună 
despre el. 

— Dacă n-ar fi fost așa, n-aș fi acceptat să lucrez pentru 
dânsul. Imediat ce l-am văzut în sala de judecată, m-am gândit 
că nu putea fi vinovat... De fapt, de ce faptă să fie vinovat? 
Nimeni nu deţine dovada cum că Bessie ar fi moartă! 

— Așa este. De aceea sunt atât de îngrijorată de faptul că își 
scrie memoriile. Fiind eu însămi o Templeton, mi-ar fi 
menționat numele în mod sigur și nu-mi place deloc acest 
lucru. Absolut deloc. Și mă mai neliniștește și altceva. Este 
vorba despre situaţia noastră specială din această casă. Așa 
cum știi, Frank nu are nici un fel de avere. Amândoi depindem 
de generozitatea lui Joel. Dat fiind modul cum și-a permis 
soțul meu să-i vorbească, mă întreb dacă nu cumva Joel nu ne 
va cere să ne facem bagajele... 

— Oh! Nu cred să procedeze așa, am spus eu mai puţin 
convinsă decât voiam să par, deoarece simţisem furia din 
vocea ei. 

— Nu-l cunoşti deloc! Toţi cei din familia Templeton sunt la 
fel. Sunt duri, hotărâți, încăpățânaţi. Totuşi, nu-mi dau seama 
ce l-a apucat pe Frank în seara asta. De obicei nu vorbește la 
masă. 

— Da, am observat și eu. 

— Sunt sigură că memoriile acelea îl sâcâie. 

— Bine, dar nu înţeleg de ce? Cred că îţi faci griji degeaba. 

I-am văzut ochii mărindu-se de speranță. 

— A vorbit deja despre noi? Cred că a făcut un testament... 
În definitiv, dacă ar fi din nou judecat și condamnat, noi am fi 
unicii moștenitori... 

— Greta, i-am spus pe un ton cât se poate de rece, din câte 
văd ești mai îngrijorată de bunăstarea ta, decât de ceea ce i se 
poate întâmpla nepotului tău. 

— Oh, Lorraine, te înșeli. Amândoi suntem preocupaţi de 
soarta lui. De aceea a vorbit așa la masă. El crede că, dacă ar fi 
relatată de un străin, aventura aceea ar putea să creeze o 
impresie proastă despre el. 

Am zâmbit, dar nu am spus nimic. N-aveam nici un chef să 
mai discut cu femeia aceea care nu se gândea decât la 
necesităţile ei. 

— Ştiu că îţi place foarte mult nepotul meu. Cred chiar că 
ești îndrăgostită de el. Din cauza asta îi iei apărarea cu atâta 
ardoare. 

— Nu cred că domnul Templeton are nevoie să fie apărat... 
În ceea ce priveşte cealaltă insinuare, mi se pare că este prea 
deplasată ca să o comentez. 

— N-am spus-o cu răutate. Şi Celeste este îndrăgostită de el 
și este foarte geloasă. E mai bine să te previn. 

— Domnișoara Bend n-are nici un motiv să se teamă de 
mine. 

— În orice caz, Joel nu se va recăsători decât după ce 
uciderea soţiei lui va fi clarificată. 

— Dacă este într-adevăr moartă, îi amintii eu. 

— Sper să nu fie! În caz contrar, Joel va avea mari necazuri. 

Întinse mâna instinctiv spre mine. 

— Joel a făcut vreun testament? Mie poţi să-mi spui! Cine va 
avea grijă de noi? N-avem unde să ne ducem. Nu poate să ne 
părăsească în felul acesta... 

— Dragă doamnă Elkin, am spus atunci cu vocea cea mai 
dojenitoare cu putinţă, ţi-am mai spus o dată că nu voi divulga 
secretele domnului Templeton. De altfel, văd că nu te 
interesează decât soarta ta. De a lui nici că-ţi pasă! 

M-am ridicat în picioare și m-am eliberat de mâna ei, care 
mă prinsese de braț. 

— Am venit să mă plimb prin grădină pentru că am simțit 
nevoia de liniște, ceea ce nu prea există în acea casă. 

Vorbele Gretei mă enervaseră la culme. Mă jena faptul că 
sentimentele mele fuseseră atât de vizibile, mai ales după 
afirmaţia lui Joel conform căreia încercând să mă distreze, 
voise să fie amabil cu musafira lui. Ce naivă am putut să fiu 
închipuindu-mi că ar putea să mă iubească... 

M-am plimbat îndelung pe malul mării. Îmi era frică să mă 
întorc acasă. Este adevărat că zgomotele din prima noapte nu 
se mai repetaseră, dar coșmarul pe care îl trăisem era încă 
prezent în mintea mea. Chiar dacă nu fusese decât un vis, 
dezvăluisem secretele lui Joel. Acesta avea atât de multă 
încredere în mine, încât voia să-mi divulge cifrul seifului său. 
Dacă în noaptea aceea l-aș fi ştiut, oare nu l-aș fi spus? Totuși, 
exista în interiorul acestuia o scrisoare în care mi se indica tot 
ce ar trebui să fac în cazul în care el dispărea. Era foarte 
important. 

Dat fiind că un val mi-a udat foarte tare pantofii, m-am 
hotărât să mă întorc în casă. Am intrat în camera mea și am 
făcut verificarea obișnuită. Firul era la locul lui. Puteam să 
merg la culcare. 

Eram obosită și atunci când am suflat în lampă speram să 
am un somn odihnitor. Treptat, am simţit că mă cuprinde o 
dulce toropeală. Oare aveam să retrăiesc coşmarul îngrozitor 
din prima noapte? Recunoscusem mirosul dulceag și gretos. 
Mi-am încordat nările şi picioarele, dar am rămas conștientă, 
deşi nu reuşeam să-mi ridic pleoapele de pe ochi. 

Am fost din nou luată pe sus și scoasă din casă. Apoi am 
simţit un miros de umezeală, ca şi cum m-aș fi aflat într-o 
pivniţă. Apoi am coborât niște trepte și apoi am auzit zgomot 
de valuri. Am fost pusă jos. M-am zbătut și am vrut să strig, dar 
n-am reușit. Câteva clipe mai târziu, am simţit din nou mirosul 
dulceag și dorința de a opune rezistență m-a părăsit. 

— Lorraine, Lorraine... 

Vocea părea foarte îndepărtată, dar am recunoscut-o. 

— Mă auzi? 

— Da. 

— Îţi voi pune câteva întrebări și va trebui să-mi răspunzi 
cu sinceritate. Ai înțeles? 

— Da... da... 

— Ştii cifrul seifului? 

— Nu. 

— Acum probabil că-l cunoști. 

— Nu... 

— Cu siguranță ţi-a fost comunicat. 

— Nu. N-am vrut eu. 

— De ce? 

— De frică. 

— De cine, Lorraine? 

— De dumneavoastră. 

— Eu n-am de gând să-ţi fac nici un rău. Trebuie să-mi spui 
cifrul. Este foarte important! Înţelegi? 

— Da. 

— Dat fiind că ai refuzat prima oară, trebuie să-ţi mai pun 
niște întrebări. 

Am încercat să mă mișc, ca să scap de visul acela îngrozitor, 
dar trupul nu mă asculta. 

— Joel ţi-a vorbit despre Bess, nu-i așa? 

— Da. 

— Ţi-a spus cumva unde se găseşte? 

— Nu. 

— Ştie unde este? 

— Habar n-am. 

— Lorraine... Te-am întrebat dacă Joel știe unde este Bessie. 

Am păstrat tăcerea. Înseamnă că îmi mai rămăsese un dram 
de voinţă! Cineva mă zgâlțâi de umeri. 

— Lorraine, trebuie să-mi răspunzi. Trebuie să-mi spui 
unde este Bess. 

Dacă aș fi putut să-mi mușc limba, aș fi făcut-o bucuroasă. 
Am reuşit totuși să rămân mută. 

— Vrei să-mi spui și mie de ce nu vrei să-mi răspunzi? Eşti 
îndrăgostită de Joel, nu-i așa? 

— Da! am exclamat eu fără nici o reţinere. 

— Şi el te iubește? 

— Nu. 


SECRETARA TEMPORARĂ 91 


— Este un criminal. Cum poti să iubeşti un bărbat care și-a 
UCIS soţia? 

— N-a... ucis-o... el. 

— Eşti prea tânără și prea frumoasă ca să mori, Lorraine. Te 
va ucide și pe tine. Toţi cei din familia Templeton sunt așa. 
Distrug totul în jurul lor. Nu sunt capabili să iubească. 

— Nu este adevărat! 

Vorbeam din toate puterile, dar tot efortul meu nu se solda 
probabil decât cu un oftat ușor. 

— Ce ţi-a dictat astăzi? 

— Despre Bess... numai despre Bess... 

Nu reușeam să mă apăr împotriva creaturii din visul meu. 

— Ce anume? 

— Cineva a luat-o cu el și a omorât-o. O persoană din 
rândul prietenilor ei. 

— Cine? Spune-mi, cine este? 

— Nu ştiu. 

— Joel ştie? 

— Nu. Nu încă. Dar caută. 

— E posibil ca Bess să nu fie moartă? 

— Este moartă. 

— Atunci, unde-i este trupul, Lorraine? Ti-a spus asta? 

-= N... nu... 

Mă simţeam din ce în ce mai obosită. Mă durea mâna 
dreaptă. Îmi venea s-o iau la fugă, să alerg cât mai departe 
posibil. Eram într-un mare pericol. Trebuia să-l anunț pe 
Joel... 

Nu mi-a mai pus și alte întrebări. Am fost luată din nou pe 
sus și întinsă pe o suprafaţă tare. Îmi era frig. Aș fi vrut să mă 

acopăr cu cearșaful, dar nu puteam să fac nici o mișcare. 
Deodată, am simţit o lumină puternică în ochi. Am ridicat 
brațele deasupra capului ca să mă apăr. Am deschis încet, 
încet pleoapele și am fost orbită de lumina soarelui. Oare încă 
visam? Am auzit apa clipocind în apropiere. Am reușit să mă 
ridic într-un cot. Mă găseam într-o barcă! Visul meu se 
terminase! Eram singură și abandonată în mijlocul mării. 
Mâna dreaptă mă durea îngrozitor. Am descoperit o aşchie 
înfiptă în vârful unui deget. Oare eram somnambulă și nu 
știam? Mă urcasem singură în barcă? Atunci când am scos 
așchia din deget, mi-a curs o picătură de sânge. Am observat că 
mai era o picătură uscată pe cearșaf, care era cel de pe patul meu! 

Sosise vremea să iau o hotărâre. Am căutat vâslele, dar nu 
le-am găsit. Barca fusese dusă în larg de către maree și 
n-aveam nici un mijloc prin care să mă pot apropia de țărm. 
Ştiam, după experienţa din ziua anterioară, că nu eram în 
stare să înot pe distanțe lungi. Mă cuprinse o panică 
îngrozitoare. Nu mai exista nici o speranță! Cui i-ar fi trecut 
prin cap să vină să mă caute pe mare? 

Am scrutat oceanul de jur-imprejur, în căutarea vreunei 
ambarcaţiuni, dar n-am văzut nimic. 

M-am întins din nou în barcă și m-am acoperit cu cearșaful. 
Nu era momentul potrivit să încerc să aflu cum ajunsesem 
acolo. Dacă voi observa ceva în depărtare, voi flutura 
cearșaful, cerând ajutor. 

Acum îmi dădeam seama că cele două experienţe nu 
fuseseră de fapt niște coşmaruri. Mă durea degetul. Deodată, 
am înţeles. Fusesem anesteziată! Nu visasem absolut deloc! 
Totul era real! Dar care să fie cauza? 

Am încercat să gândesc logic: cuiva îi era teamă că Joel va 
afla ce se petrecuse cu soţia lui. Și probabil că el cunoștea acea 
persoană. În timp ce dicta avusesem uneori impresia că evita 
anumite aspecte ale problemei. Însemna că știa mai multe 
decât voia să spună. 

Acea persoană îi voia răul lui Joel, dar voi mai apuca oare 
să-l anunţ cum stau lucrurile? Trebuia... da, trebuia să mă 
întorc neapărat pe uscat! Dar singura mea speranţă era aceea 
ca cineva să observe lipsa mea înainte să fie prea târziu. 

M-am gândit la vocea care îmi pusese întrebările și am 
încercat s-o identific, dar eram sigură că n-o auzisem niciodată 
mai înainte. Probabil fuseseră implicate două persoane, dar 
nu eram prea sigură. 

M-am ridicat din nou în picioare. Nu trebuie să mai rămân 
un simplu punct pe întinderea oceanului. Situaţia mea 
începuse să devină disperată. M-am gândit la judecătorul 
Gaylord, la părinţii mei, la Joel, pe care probabil nu-l voi mai 
vedea niciodată... 


Capitolul 11 


M-am înfășurat în cearșaf și m-am așezat pe băncuţa din 
scândură a bărcii. Am început să gândesc mai logic. Mi se 
părea de neconceput să nu vină nimeni să mă caute. 

Oare cât timp trecuse de când începusem să mă rog să-mi 
sară cineva în ajutor! N-aș fi putut să spun, dar parcă trecuse 
un secol! Atunci când îmi pierdusem orice speranță, am zărit 
catargul iahtului pe care renunţasem să-l mai aştept. Era vasul 
lui Joel! M-am ridicat în picioare și am fluturat cearșaful, dar 
greutatea lui era prea mare pentru mine. 

Inima îmi bătea nebunește în piept. Eram sigură că Joel mă 
văzuse. Am răsuflat uşurată, m-am înfăşurat mai bine în cearșaf 
și am rămas nemișcată. După puţin timp, el a reușit să aducă 
iahtul în apropierea bărcii mele. 

— Rămâi pe loc! strigă el. Sosesc acum! Prinde frânghia asta 
şi leag-o de barcă. 

Apoi a sărit în apă şi a reapărut lângă barcă, pe care o 
prinse de margine și o aduse mai aproape de vasul său, în 
dreptul unei scări de frânghie. 

— Urcă, Lorraine. Nu-ţi fie teamă. 

— Nu mă mai tem de nimic dacă ești cu mine, Joel! Slavă 
Domnului că ai venit! 

— Vom sta de vorbă pe îndelete după ce vei ajunge la bord. 

Mă prinse de mijloc şi mă urcă pe balustrada iahtului. 
Tremuram din toate încheieturile. Îmi înfășură și mai strâns 
cearșaful în jurul meu și mă ajută să mă așez într-un fotoliu. 

— Cât este ceasul? 

Joel păru să înţeleagă acea întrebare în aparenţă lipsită de 
sens. Se aşeză pe un scaun şi-mi luă ambele mâini într-ale lui. 
Ştiam că aștepta de la mine niște explicaţii, așa că i-am zâmbit. 

— Îți mulțumesc că mi-ai venit în ajutor. Cum ai aflat că 
lipseam? 

— Doamna Davis mi-a spus că nu erai în camera ta. Am 
căutat prin toată casa, apoi pe plajă. Acolo am observat că 
lipsea o barcă, dar n-am văzut nimic pe mare. M-am urcat în 
hambar și m-am uitat printr-o lunetă care a fost instalată acolo 
demult... Atunci te-am reperat și m-am urcat imediat pe iaht. 

— Slavă Domnului! 

— Ce ti-a venit să te urci în barca aceea în toiul noptii? 

— Dar... nu eu m-am urcat! am exclamat, mirată că mă 
crezuse atât de iraţională. 

— Atunci, ce căutai acolo? 

— Tare mi-e teamă că este vorba despre o poveste mai 
lungă... Probabil că ţi se va părea de necrezut... 

Joel mă privi cu un aer uluit. 

— Mai întâi spune-mi un lucru: ești cumva somnambulă? 

— Nu! N-am fost niciodată! Totuși, în dimineaţa asta, când 
m-am trezit în barcă, mi-am pus şi eu aceeași întrebare. 

— Atunci, care să fie explicaţia acestei întâmplări? 

— Nu știu. Tot ce știu este că persoana care m-a urcat, în 
timp ce eram adormită, în acea barcă, îmi voia moartea. 

— Dar... cine ar putea fi? 

— Joel, durează mult să-ţi povestesc totul. Ar fi trebuit să-ţi 
vorbesc mai devreme, dar am ezitat, de teamă să nu mă iei 
drept o fată cu prea multă imaginaţie. 

— Asta în nici un caz! Aștept cu nerăbdare se aflu sfârșitul 
acestei poveşti! 

— Îţi multumesc că ai încredere în mine. Totul a început în 
urmă cu trei zile, cu ceea ce am crezut a fi un coșmar. De 
aceea nu ţi-am relatat nimic. Dacă îţi amintești, ţi-am spus că 
uneori aveam coşmaruri, dar până acum nu conţineau decât 
accidente de călărie sau de trăsură, din cauza morţii mamei 
mele în circumstanţe asemănătoare. 

EI dădu din cap cu compasiune. 

— Totuşi, am continuat eu, acest coșmar l-am avut în seara 
în care mi-ai dictat începutul memoriilor... Îmi amintesc că 
dormeam adânc în momentul în care am simţit un miros 
dulceag foarte puternic, asemănător cu cel de flori tropicale. 
Apoi am avut senzaţia că sunt dusă într-un loc ciudat și o voce 
bărbătească foarte îndepărtată a început să mă interogheze în 
legătură cu tine. Voia să ştie ce mi-ai dictat și care este cifrul 
seifului. 

— Ai răspuns la întrebările lui? 

Am lăsat ochii în jos, rușinată. 

— Trebuie să-ți mărturisesc că da. N-am putut să mă abtin. 
În prima noapte, am avut impresia că erau doi bărbaţi, 
deoarece, atunci când am primit o palmă, am auzit o a doua 

voce, pe care n-o cunosc, strigând“ „Nu trebuia să faci asta!“ A 
doua zi, durerea din obraz îmi demonstra că nu fusese un vis. 

— Şi azi-noapte? 

— Practic, a fost cam la fel: mirosul acela obsedant, 
transportarea mea pe un coridor îngust și apoi întrebări fără 
sfârşit referitoare la cifrul seifului. 

— Din cauza asta n-ai vrut să ţi-l divulg? 

— Chiar dacă ar fi fost vorba despre un vis, n-am vrut să-mi 
asum un asemenea risc, deoarece nu puteam să nu răspund la 
întrebări. 

— Nu trebuie să te simți prost. Ţi-a fost anihilat orice efort 
de voinţă, dându-ţi-se acel drog. 

— Aşa am spus şi eu, dar asta nu înseamnă că nu mă 
întristează gândul că aș fi putut să te trădez fără voia mea. Am 
o dovadă că așa s-a întâmplat. 

— Ce fel de dovadă? 

I-am arătat urma de așchie de pe degetul meu și petele de 
sânge de pe cearșaf. 

— Lorraine, dar eu nu m-am îndoit niciodată de sinceritatea 
ta, spuse Joel cu duioșie în glas. 

Îmi luă mâna şi mă sărută pe rană. 

— Aș vrea tare mult să pun într-o bună zi mâna pe banditul 
care a făcut așa ceva. L-aș strânge de gât! 

— Bănuiești pe cineva? 

— Da, dar nu pot să acuz pe nimeni fără dovezi. Totuși, 
prima mea grijă este siguranța ta. Trebuie să părăsești 
Templeton Hall imediat. 

L-am privit speriată. Sigur că îmi era frică, dar nici nu-mi 
trecea prin cap să plec. 

— Nu te voi părăsi! Lasă-mă să rămân cu tine, ca să te ajut 
să dezlegi misterul dispariţiei soției tale. 

— Pot s-o fac și singur, răspunse el cu un aer încăpățânat. 

— Te rog să mă păstrezi lângă tine. Acum nu-mi mai este 
atât de teamă, după ce am aflat că nu există nimic 
supranatural în toată povestea asta. Coșmarurile erau cele 
care mă îngrozeau. 

— Creaturile umane pot fi uneori mai periculoase decât 
fantomele. 

— Știu, dar stai liniștit: voi fi foarte atentă şi voi închide 
ușile cu cheia în permanență. 

— Cum or fi reușit să pătrundă în casa mea fără să mă 
trezească? 

— N-am de unde să ştiu cum au ajuns până în camera mea, 
dar n-a fost prea greu pentru ei să intre: am uitat să trag 
zăvorul de la ușă. Mă interesează mai mult să aflu cum au 
reușit să mă facă să vorbesc fără să opun nici o rezistenţă... 

— Asta e ușor de explicat. Există niște plante tropicale care 
folosite într-un anumit mod, provoacă paralizia trupului și îi 
anihilează voinţa. 

— Dar cine a putut să facă aşa ceva? 

— Răspunsul e ușor de dat: căpitanul Hoyt! Individul pe 
care tatăl meu l-a dat afară din comandamentul naval. Și cu 
toate astea, eu am avut grijă de el. Știu că toată viaţa a fost 
interesat de magia neagră. Dacă mi-ai fi spus de prima 
dată... 

Se opri. 

— Nu! Nu! Spun prostii! Aș fi crezut și eu, ca și tine, că era 
vorba despre un coșmar... 

— Deci, crezi că e vinovat căpitanul? 

— Are și el partea lui de vină, din moment ce ai fost 
adormită, dar nu cred că este atât de inteligent ca să fie șeful 
întregii afaceri. Ai recunoscut vocea? 

— Nu... era o voce ciudată, de parcă venea dintr-o peșteră 
îndepărtată. 

— Probabil că şi-o modificase în mod voit. 

— Mai era şi o altă voce, dar modificată, pe care, de 
asemenea, nu o pot identifica. Ceea ce mă îngrijorează cel mai 
mult este faptul că nu-mi dau seama de ce am fost abandonată 
în barca aceea. Nu voiau să mor? 

— Ba da. A fost o încercare nereușită, dar intenţia a existat. 
Cel care a comis această faptă mârșavă credea că vei muri de 
sete sau de insolaţie. 

— Spune-mi ce ai de gând să faci? 

EI clătină din cap cu tristeţe. 

— E mai bine să nu ştii, Lorraine. Mai ales dacă vrei să rămâi 
la Templeton Hall. Coboară în cabina din dreapta și imbracă-te 
cu ce crezi că ţi se potrivește dintre hainele lui Bess. 

Îmbrăcămintea doamnei Templeton îmi era cam largă, dar 
nu era momentul să fac mofturi. M-am întors apoi pe punte, 
unde Joel mă întâmpină zâmbind. 

— Acum când ești îmbrăcată în mod decent, pot să te sărut. 

N-am mai apucat să schiţez nici un gest, atât am fost de 
uluită. Mă aflam deja în braţele lui și el își lipise buzele de gura 
mea. Am cunoscut din nou sentimentul dureros că iubesc un 
bărbat a cărui soţie era probabil în viață. Cu toate astea, n-am 
opus deloc rezistenţă. l-am înlănţuit gâtul cu brațele și m-am 
lăsat în voia plăcerii senzuale care mă copleșise. 

Apoi mă privi cu tandrete și îmi spuse cu o voce emoţionată: 

— Am crezut că-mi pierd minţile atunci când am aflat că ai 
dispărut! 

Nu-mi venea să-mi cred urechilor! Eram beată de fericire! 

— Eram disperată la gândul că nu te voi mai revedea 
niciodată, am șoptit eu cu vocea tremurând de emoție. 

— Te iubesc, Lorraine. Nu credeam că voi spune așa ceva 
vreunei femei... dar te-am iubit de la prima privire, din 
momentul în care mi-ai adus paharul acela cu apă. 

— Oh, Joel! lubitule, n-avem dreptul să vorbim despre 
dragoste. N-am dreptul să mă aflu în brațele tale, să-ţi simt 
buzele lipite de gura mea, să fiu atât de fericită că mă aflu 
lângă tine! 

— Avem toate drepturile, pentru că ne iubim. 

— Nu, Joel! Te-am iubit încă din clipa în care te-am văzut, 
dar în tot timpul acesta mă simţeam vinovată și am încercat 
să-mi controlez sentimentele pe care le aveam pentru tine. 

Îmi cuprinse fața cu ambele mâini. 

— Eşti o fată adorabilă, Lorraine, și prea cinstită ca să nu fac 
tot ce-mi stă în puteri să-mi ascund deocamdată dragostea de 
ochii celorlalţi. 

Se aplecă spre mine și mă sărută ușor. Am făcut un pas 
înapoi, căci fusesem sinceră în ceea ce spusesem. 

Pe buzele lui apăru un zâmbet ușor amuzat, apoi se 
întoarse cu spatele și se pregăti să ducă vasul la țărm. 


Capitolul 12 


Când am ajuns la debarcader, Philip ne aștepta. A prins 
frânghia pe care i-a aruncat-o Joel și am coborât de pe vas. 
Doamna Davis era în holul casei. Se uită la mine cu un aer 
încărcat de reproșuri. 

— Sper ca aventura asta să vă fie de învățătură, bombăni ea. 
E o adevărată nebunie să te urci într-o barcă, fără să te pricepi 
deloc la navigaţie. Doar sunteţi o fată de oraș! Aţi fi putut să 
vă înecaţi! 

— Așa este, doamnă Davis, dar dat fiind că n-am mai mâncat 
nimic de aseară, am rugămintea să-mi trimiteţi sus o tavă cu 
ceva de-ale gurii. 

Mă privi cu un aer indignat, apoi plecă, ţanțoșă și furioasă. 
M-am dus mai întâi în birou ca să verific starea sertarelor. Așa 
cum bănuiam, se umblase la ele. M-am dus apoi și am făcut o 
baie, după care camerista mi-a adus micul dejun. 

I-am găsit apoi pe Philip și pe Joel în bibliotecă. Se ridicară 
când mă văzură și Philip îmi aduse un scaun. 

— Joel tocmai a terminat de povestit aventura cumplită prin 
care ai trecut. El crede că vinovat de toate cele petrecute este 
căpitanul Hoyt... Dacă așa stau lucrurile, părerea mea să-l 
trimitem la închisoare cât mai curând posibil. 

— Aș vrea să mă uit putin prin cabina căpitanului. Îmi dai 
voie, Joel? am întrebat eu. 

— Nu cred că va vedea cu ochi buni iniţiativa ta. Nu trebuie 
să te pui cu un nebun. 

— Cred că ar trebui să-i dai voie să-i facă o vizită. Atunci 
când bătrânul se va trezi nas în nas cu victima lui, probabil 
că-și va pierde sângele-rece. 

— Mă îndoiesc că există ceva în lumea asta care l-ar putea 
tulbura. Dar dacă asta este dorinţa ta, te voi duce acolo, 
Lorraine. 

Am plecat spre casa căpitanului. Philip tinuse neapărat să 
vină cu noi. Căpitanul Hoyt nu era în pragul ușii, ca de 
obicei. 

Am intrat. După ce am traversat un mic salon, ne-am 
trezit în dormitor. Patul era acoperit cu o cuvertură aspră. 
Am examinat-o cu atenţie și am găsit ceea ce căutam: o pată 
de sânge, care provenea probabil de la rana de pe degetul 
meu. 

L-am chemat pe Joel să i-o arăt. 

— Acum suntem siguri de vinovăția lui, spuse el. Unde o fi 
ticălosul ăsta? 

Joel şi Philip au ieşit din casă ca să-și înceapă căutările. Eu 
m-am întors la Templeton Hall ca să întreb personalul dacă 
fusese văzut de cineva. 

— Nu l-am văzut, a spus doamna Davis pe un ton care nu 
admitea nici o replică. Deși e multă treabă de făcut pe aici. 
Atunci când va binevoi să apară, îi voi spune vreo două în 
legătură cu lenea lui proverbială. 

— Primeşte vreo vizită? 

— Cine? El? răspunse ea cu dispreţ. N-are nici un prieten. 
Este atât de ursuz, că nu l-ar suporta nimeni. 

Și ceilalți servitori mi-au spus același lucru. Totuși, trebuia 
să cunoască pe cineva, deoarece eram sigură că vocea pe care 
o auzisem nu era a lui. 

M-am întors la Joel. L-am găsit la cabană, extrem de 
mirat. 

— Am scotocit peste tot, și înăuntru și pe afară. Nu este 
nicăieri. Mă întreb unde s-o fi dus. 

— Nu cumva a plecat pe mare? 

— Ar fi imposibil Doar dacă ar avea o barcă ascunsă pe 
undeva. Ale noastre sunt toate numerotate. Nu lipsește nici 
una... 

Nu mai reuși să continue fraza, pentru că fu întrerupt de 
strigătul lui Philip, care îl chema pe Joel. Vocea acestuia părea 
să vină dinspre un tufiș situat în sudul proprietăţii. Până să ne 
urnim din loc, l-am văzut apărând pe Philip, cu răsuflarea 
tăiată din cauza alergăturii. 

— Nu te duce acolo, spuse el adresându-mi-se mie. Nu e 
un... spectacol... prea plăcut... 

Se întoarse spre Joel și-i spuse în şoaptă: 

— S-a spânzurat! 

— Rămâi aici cu Lorraine. 

Mi-am dus mâna la gură, ca să-mi înăbuș un strigăt. Ceea 
ce-mi făcuse căpitanul Hoyt era un lucru oribil, dar nu trebuia 
să moară pentru asta, fie și pentru faptul că rămăsesem totuși 
în viaţă. Probabil că individul îl văzuse pe Joel pornind în 
căutarea mea şi se temuse de mânia acestuia. 

— Vrei să te însoțesc până acasă? mă întrebă Philip cu 
blândețe. 

— Nu. Îl aştept pe Joel aici. De ce o fi procedat așa căpitanul 
Hoyt? și de ce a încercat să mă facă să dispar? 

— Poate că din cauză că prin tine putea să-i facă rău lui Joel, 
răspunse Philip calm. 

— Dar de ce ar fi... 

Nu mi-am terminat fraza. Philip zâmbea întristat. 

— Nu mai încerca să te aperi sau să mă păcălești. ÎI iubeşti 
pe Joel. Ţi se citește pe faţă. 

Am simţit că devin roşie ca focul la faţă. 

— Nu vreau să neg acest lucru, Philip, dar ţin să-ți amintesc 
că trupul doamnei Templeton încă nu a fost găsit. În prezent, 
Joel este încă un bărbat însurat! 

— Niciodată nu au fost priviţi ca doi oameni căsătoriți. 

— Te rog, Philip, nu vreau să știu mai multe. 

— Nu e nici un secret. Ştia toată lumea. 

— Se poate, dar eu nu vreau să discut despre problema 
asta. 

— Bine. Dacă m-ai plăcea cât de puţin, aș cutreiera tot 
pământul ca să dau de Bess în viață. Mi-ar plăcea să cred că 
l-a părăsit pe Joel după o ceartă aprinsă și se va întoarce la el, 
chiar dacă înainte îi făcuse acestuia viaţa un infern! 

— Cred că acest infern a devenit și mai cumplit după 
dispariţia ei. În cazul în care a murit, sunt convinsă că Joel 
n-a avut nici un amestec în treaba asta, dar este evident că cel 
care a ucis-o a vrut să se lase să creadă că el este autorul. Din 
fericire, justiţia nu s-a lăsat păcălită. Câteva oase și câteva 
bijuterii au fost suficiente ca să convingă tribunalul. 
Criminalul a făcut o greșeală: nu s-a gândit că se va putea face 
diferenţa între corpul calcinat al unei maimute și cel al unei 
femei... 

— Exact. Nu cred că Joel și-a ucis soţia. Nici măcar nu sunt 
sigur că este moartă. 

În clipa aceea, apăru Joel cu o figură palidă. 

— Probabil că ticălosul m-a văzut plecând după tine. I-a fost 
frică să dea piept cu furia mea... 

Gândea la fel ca mine. 

— Mi-a fost milă de el în toţi anii aceștia, deoarece am 
considerat că tatăl meu fusese prea aspru cu el, dar nu trebuia 
să sfârșească așa... 

— Unul din noi trebuie să anunţe poliţia. Vrei s-o fac eu? 
spuse Philip. 

— Ai fi foarte drăguţ, Philip. S-a întors și tatăl tău cu tine? 

— N... nu. Ezită să părăsească New Yorkul. Are multă treabă 
acolo. 

— Bineînţeles. N-ar fi trebuit să stau atât de mult aici, lăsând 
toate problemele pe umerii lui. Mâine mă voi duce să-i dau o 
mână de ajutor. Vrei să vii cu mine, Lorraine? 

— Voi rămâne aici, Joel. Am niște stenograme de transcris. 

— Eşti o secretară model, Lorraine. 

Dintr-un motiv care mie îmi scăpa, părea ușurat de 
hotărârea pe care o luasem. Oare avea de gând să scape de 
mine? 

— Philip, ar fi bine să te duci imediat la poliţie, spuse el. 

— Ai dreptate. Mă voi întoarce cât pot de repede. 

Am pornit împreună cu Joel pe alee. Philip trecu pe lângă 
noi călare, iute ca fulgerul. 

— AȘ vrea Să cercetez mai amănunţit cabana lui Hoyt, 
Lorraine, îmi spuse după aceea Joel. 

— Pot să vin şi eu cu tine? 

— Desigur! 

Am intrat înainte și am observat pentru prima oară 
curăţenia acelei locuinţe de burlac. Peste tot se aflau amintiri 
din viața lui de marinar, dar nu vedeam nicăieri craniul pe 
care mi-l aruncase într-o zi la picioare. Atunci când am ajuns 
în dormitor, l-am descoperit așezat pe noptieră. M-am înfiorat 
fără să ştiu de ce. 

Joel începuse căutările scotocind prin sertare. Într-unul 
din ele a descoperit o pungă veche din piele în care găsi o 
adevărată avere pentru un individ care nu avea practic nimic. 
Joel începu să-i numere. 

— Peste două mii de dolari! exclamă el în cele din urmă. 
Banii aceştia n-au fost câștigați pe vremea când era 
marinar. Bancnotele astea noi au fost puse de curând în 
circulaţie. 

— Ce vrei să spui, Joel? 

— Cred că cineva l-a plătit pe Hoyt pentru... serviciile 
prestate... În caz contrar, nu văd cum ar fi putut câștiga atâţia 

bani. În plus, asta este dovada că nu este singurul implicat în 
afacerea asta. Nu avea atâta imaginaţie, încât să pună la cale 
așa ceva. 

— Asta înseamnă că pericolul continuă să planeze asupra 
lui Templeton Hall. 

— Da, şi de aceea cred că ar fi mai bine să pleci de aici. 

— Nu, Joel. Mă îngrijorează foarte tare intrigile care se 
urzesc aici. Dispariţia soţiei tale mă privește la fel de mult ca 
și pe tine. 

— Eşti foarte curajoasă şi trebuie să-ţi mărturisesc că ar fi 
foarte bine ca persoana în care am încredere să rămână în casă 
pe timpul absenței mele. 

Deschise ușa unui dulap și scoase din el o cutie de carton. 
O deschise şi o mirosi. 

— Îţi este cunoscut acest parfum? 

Am mirosit cu precauţie şi m-am retras brusc. 

— ÎL cunosc! 

— Asta este proba noastră! Este o substanță puternică 
folosită în farmacii pentru a anestezia oamenii. Probabil că 
Hoyt o are de multă vreme, pentru că s-a transformat deja în 
praf. Se prepară din niște flori foarte frumoase, dar extrem de 
toxice. 

Joel a luat cutia cu el și am ieșit din cabană. Ne-am dus 
pe partea stâncoasă a țărmului și el a aruncat-o în valurile 
mării. 

— Nu trebuie să-ţi mai fie frică, Lorraine. 

— Acum, misterul a fost dezlegat. Ştiu că am fost adormită, 
luată din cameră și interogată în casa lui Hoyt. 

— Da. Probabil că primise ordin să te ducă înapoi în 
cameră, dar el nu l-a respectat. Ne ura, și pe mine și pe tatăl 
meu. Ştia că noi doi suntem atraşi unul de altul și făcându-te 
să dispari, s-ar fi răzbunat pe mine. Spune-mi, i-ai văzut pe 
Greta şi pe Frank atunci când ai fost acasă? 

— Nu. Nu m-am interesat decât de doamna Davis și de 
servitori. 

— Unchiul și mătușa mea sunt mult prea egoiști. 

— Dar... nu-i suspectezi? De ce mi-ar vrea mie răul? 

— În afară de nefericitul de Hoyt, nimeni nu avea motiv să 
te facă să dispari, dar ei sunt extrem de curioși să afle ce-ţi 
dictez. Trebuie să stau de vorbă cu ei neîntârziat. Totuși, nu te 
lăsa păcălită de boscorodelile mătușii Greta. Nici ea nici soțul 
ei nu sunt niște fraieri, iar ea este și foarte vicleană. Sunt sigur 
însă că n-au nici o legătură cu moartea lui Bess. 

— Soţia ta tinea la ei? 

— Nu. Voia să-i alunge din casă. 

— Probabil le este teamă să n-o faci tu acum. 

— E posibil, dar n-au de ce să se teamă. Vor rămâne aici 
atâta vreme cât se vor purta civilizat. 

— Aș fi vrut să găsesc un indiciu în casa căpitanului care să 
mă ajute să identific pe cel de-al doilea personaj. 

— Eşti sigură că au fost două voci? 

— Sunt absolut sigură. Pot chiar să afirm că nu mai auzisem 
niciodată până atunci a doua voce. 

— Poate că nu-l poţi identifica din cauza anestezicului. 
Gândește-te și la acest aspect. 

— Am încercat, Joel, fără să obțin vreun răspuns 
satisfăcător. Tocmai din cauza asta am primit o palmă peste 
faţă. 

— Atunci, trebuie să judecăm lucrurile altfel. Posesorul 
vocii necunoscute n-avea nici un motiv să te facă să dispari, 
pentru că spera ca într-o bună zi să-i divulgi secretul cifrului și 
mai voia să ştie în ce măsură mă apropiasem de descoperirea 
adevărului referitor la moartea lui Bess. 

— Totuşi, am fost abandonată pe o barcă aflată în derivă. 
Puteam să mor! 

— Așa este, dar mi se pare posibil ca Hoyt să fi făcut asta din 
proprie iniţiativă. 

— Eşti sigur? 

El își mușcă buzele înainte să-mi răspundă. 

— Sunt, pentru că Hoyt nu s-a spânzurat, ci a fost ucis mai 
mult ca sigur chiar de individul de care n-a vrut să asculte, 
acela care îi ordonase să te ducă în camera ta. Din câte se pare, 
tipul socotea că plătise destul de mult ca să-i fie executate 
ordinele. 

— Crezi cumva că nefericitul căpitan a fost plătit ca să-ţi 
omoare soţia? 

— Nu ştiu. 

— Oh, Joel, oare când se va termina povestea asta? 

— Sper că în curând, dar nu înainte de a cunoaște numele 
aceluia care a încercat să te tragă de limbă în legătură cu 
mișcările mele. Eu am niște bănuieli, dar sunt foarte vagi. 
Oricum, trebuie să mă duc mâine la New York. Sper să mă 
întorc până diseară. Iahtul este foarte rapid 

— Foarte bine. Eu voi avea de lucru toată ziua și voi putea 
dormi liniștită la noapte, acum că te-am văzut aruncând în 
mare substanța care îmi provoca acele coşmaruri cumplite. 

— Acum, să ne întoarcem acasă. Vreau să-ți dau cifrul 
seifului. E o simplă măsură de precauţie, dar așa voi putea 
pleca mai liniștit. 

Am pornit spre Templeton Hall ţinându-se de mână. 

— În seif se află un plic sigilat care conţine toate 
instrucțiunile şi actele legale care sunt necesare în caz de 
deces sau dispariţie. 

— Joel... spune-mi că ești sigur că nu... 

— Ssst... scumpa mea! Vreau numai să fiu un om realist și 
practic. Asta n-a omorât pe nimeni, spuse el zâmbind. 

— Atunci, voi fi şi eu practică și mă voi ruga să nu fiu 
niciodată nevoită să deschid acel plic. 

— Mă voi ruga și eu alături de tine, spuse el râzând. 


Capitolul 13 


În ciuda evenimentelor tragice din ziua aceea, am dormit 
adânc, deoarece noaptea anterioară mă sleise de puteri. 
Venise și poliţia și-i interogase pe toţi cei din casă. 

Joel le-a spus că Hoyt era un om singuratic care se achita 
perfect de sarcinile care îi erau încredințate, dar care suferea 
din cauză că fusese nevoit să plece din marină pentru că 
făcuse o greșeală profesională. Acest lucru îl făcuse s-o ia 
razna și în cele din urmă și-a pus capăt zilelor. Ne hotărâsem 
să nu spunem nimic poliţiei despre descoperirea dolarilor și a 
substanţei anesteziante, lucru care ar fi dus la redeschiderea 
dosarului referitor la moartea lui Bess. 

Deşi m-am trezit devreme ca să-l pot prinde pe Joel înainte 
să plece, doamna Davis mi-a spus că acesta plecase în zorii 
zilei. După ce am luat micul dejun singură, m-am dus să fac o 
plimbare pe plajă. Pe drum, am găsit familia Elkin mergând 
de-a lungul plajei. Frank era îmbrăcat cu un palton lung și un 
fular gros înfășurat în jurul gâtului. 

M-am întrebat cum își petreceau zilele oamenii aceia? 
Stăteau tot timpul în apartamentul lor și nu coborau decât la 
masă, un obiectiv foarte important pentru ei, mai ales pentru 
Frank! 

M-am întors apoi în camera mea și am început să transcriu 
stenogramele la mașină. La un moment dat își făcu apariţia o 
servitoare cu o tavă în mână. 

— Doamna Davis crede că v-ar plăcea să mâncaţi ceva, spuse 
ea cu un aer timid. 

— Oh, mulţumesc. Pune tava pe măsuţa de lângă fereastră. 

Puiul cu ciuperci a fost excelent. Am terminat lucrul pe la 
sfârșitul după-amiezii. Am luat manuscrisele și am coborât în 
bibliotecă. Am deschis seiful cu ajutorul cifrului și am pus 
documentele pe un raft al acestuia. 

Când am revenit în hol, am întrebat-o pe doamna Davis 
dacă îl văzuse pe Philip. 

— S-a dus în oraș să vadă ce poate face pentru sărmanul 
căpitan Hoyt. Stăpânul a plecat la New York fără să lase 
instrucţiuni pentru înmormântare. 

— Domnul Templeton se va întoarce diseară. Ştia că va 
putea să se ocupe de această problemă după aceea. Cred că 
nimeni nu trebuie să-și facă griji în privinţa asta, și în special 
dumneavoastră, am spus eu, uluită de îndrăzneala ei. 

Tocmai mă întorceam în cameră, când am auzit tropăitul 
unui cal. Când am deschis ușa, l-am văzut pe Philip la baza 
scărilor de la intrare cu faţa palidă și privirea rătăcită. Abia de 
putea să vorbească. 

— Ce... Ce s-a întâmplat? am întrebat eu îngrozită. 

— Am veşti proaste! Am venit cât de repede am putut. 

— Joel?... 

— Da, Joel. Vasul lui a luat foc. 

Am simţit că se clatină pământul cu mine. Philip mă prinse 
de mijloc și mă ajută să mă așez pe o treaptă a scării. 

— Ce s-a întâmplat cu Joel? 

— Nu i s-a găsit trupul, șopti el cu un aer trist. Oh, 
Lorraine!... 

Nu voiam să mă dau în spectacol, dar îmi venea să urlu. 
Asta era pedeapsa de la Dumnezeu pentru că îndrăznisem 
să-l iubesc, deși poate nu era încă liber... 

— Te rog, Philip, spune-mi cum s-a întâmplat. 

— Vasul lui a fost văzut departe de țărm, arzând cu flăcări 
mari. Toate echipajele din apropiere i-au sărit în ajutor, dar au 
ajuns prea târziu. L-au căutat îndelung. Joel este un înotător 
excelent. Probabil a încercat să-şi salveze iahtul și s-a 
scufundat împreună cu el. 

Eram la fel de paralizată ca atunci când fusesem 
anesteziată. Întâlnisem iubirea, dar o pierdusem prea repede. 
Trebuia să fac totuși ceva. Joel conta pe mine. M-am întors 
către Philip. 

— Te rog să le spui lui Frank, Greta şi doamnei Davis să vină 
în salon. Am o datorie de îndeplinit. 

M-am dus în bibliotecă și am deschis seiful. Teancul de 
manuscrise era deja mare. Pe raftul de sus am găsit un plic 
sigilat pe care era scris numele meu. L-am luat și am încuiat 
ușa seifului. 

În timp ce mă întorceam în salon, am auzit apropiindu-se 
un călăreț. Philip mi-a luat-o înainte și a deschis ușa de la 
intrare. Un curier i-a întins un plic. 

— Este pentru mine. L-am anunţat pe tatăl meu. Acesta este 
răspunsul lui. El ar putea să te ajute, Lorraine. 

— Mulţumesc, Philip. Ştiu cum este atunci când îţi moare 
cineva apropiat. Am învăţat să mă autocontrolez atunci când 
mi s-au prăpădit părinții. 

— Am bănuit încă de la început că ești foarte curajoasă. 

— Acum am o misiune de îndeplinit, Philip. Nu știu dacă 
Joel a avut vreo presimţire, dar mi-a trasat niște sarcini, de 
care am de gând să mă achit. 

— Trebuie să mărturisesc că mă miră foarte mult faptul că 
Joel presimţise că va muri. 

— Nu mi-a spus direct, dar dat fiind că mi-a dat cifrul 
seifului şi şi-a redactat testamentul, bănuiesc că Joel avea nişte 
temeri în legătură cu această călătorie. 

— Ce vei face acum, Lorraine? 

— Exact ce mi-a spus Joel. Imediat ce se va afla că a murit, 
ar fi urmat să deschid seiful și să scot din el un plic sigilat care 
conţine ultimele lui dorinţe. Ceea ce am şi făcut... 

— Nu... eu mă refeream la planurile tale de viitor. Știu că 
încă n-ai avut timp să te gândești la asta, dar... 

— Oh, am o slujbă garantată la judecătorul Gaylord. Mai am 
și un apartament în oraș. Voi fi suficient de ocupată ca să nu 
mă las doborâtă de durere. Acum, să mergem în salon. 

— Toată lumea este deja acolo. Trebuie să-ți spun, oricât 
de șocant ţi se va părea, că Greta și Frank au un aer destul 
de mulțumit. Ei sunt unicii moștenitori... Numai doamna 
Davis este nedumerită, pentru că nu știe de ce a fost 
chemată. 

— Să mergem. Trebuie să le citesc conţinutul scrisorii. 

Aşa cum spusese Philip, Greta și Frank păreau destul de veseli. 

— Domnul Morgan, am adăugat eu, ne-a adus o veste 
îngrozitoare. Iahtul domnului Templeton a luat foc și s-a 
scufundat. Nu a fost găsită nici o urmă a trupului său. 

Doamna Davis închise ochii cu evlavie și spuse: 

— Îmi pare rău pentru dânsul, dar Dumnezeu acţionează 
conform propriei voințe, neținând seama de cea a 
muritorilor. 

— Dacă doriţi să ieşiţi din salon, doamnă Davis... am spus 
eu cu asprime în glas. 

— Dacă am fost chemată aici, înseamnă că a existat un 
motiv! răspunse ea cu răceală. 

— Probabil, dar nimeni nu știe dacă doamna Templeton 
este moartă. 

— Nu e mai moartă decât stăpânul, răspunse ea ironic. 

Abia mai reușeam să mă stăpânesc. Nu voiam decât să 
rămân singură ca să pot să plâng în voie. Din fericire, a luat 
cuvântul Frank: 

— La ce distanţă de țărm a ars vasul? 

— La vreo cinci kilometri, pe o mare foarte agitată. Joel n-a 
avut nici o şansă să se salveze. Nu exista nici un vapor prin 
preajmă care să-l pescuiască din apă. 

— Atunci, e de presupus că bietul băiat e mort, spuse Greta 
cu o voce calmă. 

— Ceea ce văd că vă bucură, se răţoi la ea doamna Davis. 

Greta o privi cu asprime. 

— Cred că ai face mai bine să te duci să-ți pregătești 
bagajele, doamnă Davis. Vei pleca mâine dimineață! 

— Nu primesc ordine de la dumneavoastră. 

— Eu şi Frank suntem moştenitorii, nu uita asta! Vino, 
prietene dragă! Avem niște dispoziții de dat. 

— Un moment! Nu ştiu cine va moșteni bunurile familiei 
Templeton, dar am primit niște instrucțiuni. Vă rog să aveţi 
amabilitatea de a asculta conţinutul unui document. 

— Lorraine, ar trebui să aştepţi venirea tatălui meu, 
interveni Philip. El va prelua acum controlul asupra tuturor 
afacerilor lui Joel, mai adăugă el, în ciuda privirii veninoase pe 
care i-o aruncă Greta. 

— Voi da citire scrisorii, pentru a da curs dorinței domnului 
Templeton. 

Le-am cerut Gretei și lui Frank să examineze sigiliul. Era 
intact. În plic era o scrisoare pe o singură pagină și un alt plic 
sigilat. 

Am început să citesc. 


Tuturor celor interesaţi 


Din motive extrem de serioase, am presimțirea că voi muri. 
În cazul în care voi dispărea, sau dacă mi se va putea constata 
decesul în mod oficial, cer să se acţioneze în modul următor: 

1. Ordon ca domnişoara Ward, în calitatea ei de secretară a 
mea, să devină executorul meu testamentar, conform legii. 
Hotărârile sale vor trebui urmate ca și când ar fi ale mele. 

2. Ordon ca lucrurile mele să rămână intacte, sub 
supravegherea sus-numitei. Ultimele mele dorințe și 
testamentul se află în plicul sigilat care însoțește această 
scrisoare. Orice s-ar întâmpla, acel plic nu va fi deschis decât 
după cinci ani. 

3. Doresc ca existenţa Companiei de navigaţie să-și 
continue activitatea, fără să fie înstrăinată. Asociatul meu, 
domnul Earl Morgan, va conduce afacerea, dar partea mea de 
dividente și profit să fie vărsată în contul meu. La sfârșitul 
celor cinci ani, firma va reveni domnului Earl Morgan, în 
proprietate deplină. 

4. Dacă o singură dorinţă nu va fi respectată, toate bunurile 
mele vor trebui vândute imediat în beneficiul Casei de ajutor 
a marinarilor. Domnișoara Ward este împuternicită să se 
ocupe de acest aspect. Hotărârile ei vor fi executate întocmai. 

La Corn Bank am deschis un cont pentru cheltuielile pe 
care domnișoara Ward le va avea de făcut. 

Semnez și Sigilez această scrisoare în prezenţa a cinci 
persoane care atestă semnătura mea. 


JOEL TEMPLETON 


Cei cinci martori erau oameni cu o reputaţie nepătată. Am 
pus scrisoarea pe masă, în faţa mea și m-am așezat pe scaun. 
Ştiam de ce procedase Joel în acel mod și toţi cei prezenți 
păreau să cunoască motivul. 

— Aţi auzit despre ce este vorba, am spus eu încet. Am 
intenţia să accept această sarcină care mă onorează. Aceste 
dispoziţii au fost date pentru ca persoana răspunzătoare de 
dispariția doamnei Templeton să nu poată beneficia de 
urmările crimei sale mai devreme de cinci ani. Nu am de gând 
să schimb nimic din administrarea casei, decât dacă o 
schimbare ar putea fi benefică reședinței Templeton Hall. Am 
terminat, în cazul în care n-are cineva să pună vreo întrebare. 

Doamna Davis părea mai puţin agresivă acum. Greta și 
Frank nu-și puteau ascunde deloc dezamăgirea. Cât despre 
Philip era destul de greu să descifrez ce exprima privirea lui. 

— Voi pune aceste documente în seif, am spus eu 
ridicându-mă în picioare. Philip, pot să-ţi cer să mă duci și pe 
mine după aceea în sat? 

— Bineînţeles! Mă duc imediat să înham caii la trăsură. 

— Mulţumesc. 

M-am dus în bibliotecă, am închis cu grijă ușa în urma mea 
și am pus în seif scrisoarea pe care o citisem în faţa tuturor. 
Plicul care conţinea testamentul lui Joel l-am împăturit într-o 
foaie de hârtie pe care scrisesem câteva cuvinte destinate 
judecătorului Gaylord. 

Eram mirată de calmul aparent pe care-l afișam, în timp ce 
simțeam că stau să mă prăbușesc. Eram sigură că moartea lui 
Joel nu era naturală, dar probabil că nu voi afla niciodată cine 
l-a ucis. În același timp, mă gândeam că Joel fusese suficient 
de sigur că Bess murise ca să-l sperie pe vinovat. Poate că acel 
individ, simțindu-se în pericol, voise să se întâlnească cu Joel 
și să-l facă să dispară... 


Capitolul 14 


Stând în trăsură lângă Philip, mă gândeam la tragedia 
cumplită și la răspunderea care-mi fusese încredinţată. M-am 
rugat la Dumnezeu să mă ajute în rezolvarea acelei încercări 
dureroase. 

— Vreau să merg la poștă, Philip. Am scris o scrisoare 
judecătorului Gaylord. A fost tuturele meu și vreau să știe că 
sunt teafără atunci când va afla despre această nenorocire și că 
trebuie să-mi asum niște responsabilități care mă obligă să-mi 
prelungesc șederea aici. 

— Firește, Lorraine. 

Opri trăsura în faţa unei clădiri din lemn. Se oferi să-mi 
timbreze scrisoarea, dar am refuzat. Voiam s-o trimit 
recomandată și să capăt o chitanţă de la funcţionar. Acesta mă 
asigură că-i va fi înmânată judecătorului poate chiar în acea 
seară sau cel târziu mâine dimineaţă. 

— Mai ai și altceva de făcut aici? mă întrebă Philip când am 
ieşit de la poștă. 

— Nu, mulţumesc. Să ne întoarcem acasă. 

— Bine. Trebuie să-ți spun, Lorraine, că scrisoarea lui Joel 
conţine câteva paragrafe surprinzătoare. 

— Şi eu am fost la fel de mirată ca tine. 

— Mi-am dat seama de asta în timp ce citeai. Ai devenit un 
personaj important. Crezi că vei putea administra o avere atât 
de mare ca cea a familiei Templeton? 

— Joel a avut încredere în mine. Voi face tot ce va depinde 
de mine. 

— Sunt convins! Poţi conta și pe sprijinul meu total. 

— Mulţumesc, Philip. Voi avea mare nevoie! 

— Trebuie să mărturisesc însă că mi-e cam frică... pentru 
tine. 

— Crezi ca şi mine că incendiul nu a fost datorat unei 
întâmplări nefericite? 

— Lorraine, vasul nu era folosit decât pentru plimbări 
scurte. Nu exista nici bucătărie și nici benzină la bordul 
acestuia. Cum să explici aprinderea focului altfel decât printr-un 
dispozitiv cu explozie întârziată pentru ca incendiul să nu se 
declanșeze decât atunci când va ajunge departe de țărm? 

— Şi eu am aceiași impresie, din nefericire Acesta este și 
motivul pentru care am mers până la capăt. Nu mă las până nu 
fac lumină în afacerea asta. 

— Nu va fi atât de ușor. Dispoziţiile lui Joel vor fi atacate. 

— Cine o va face, Philip? 

— Frank și Greta, de exemplu. Te avertizez de asemenea că 
nici tatăl meu nu va aștepta cinci ani, timp în care va trebui să 
muncească singur și să doneze jumătate din profituri pentru 
întreținerea conacului. 

— Îți mulţumesc că mi-ai deschis ochii. Dacă tatăl tău va 
vrea război, îl va avea. Nu uita că am dreptul să vând tot în 
cazul în care condiţiile lui Joel nu vor fi respectate. 

— O vei face? spuse el speriat. 

— Cu siguranţă! 

— Trebuie să-ţi spun că te admir foarte mult. Și îţi urez 
succes, deși este vorba despre tatăl meu! 

— Vreau numai să fiu dreaptă și loială. 

Când am ajuns în faţa casei, m-am înfiorat de emotie când 
am văzut un cal legat lângă scară. 

— E al Celestei, spuse Philip. Probabil că a aflat vestea. Va 
trebui să faci faţă unor noi probleme! 

— De ce? Celeste nu face parte din familie! 

— Fii atentă! Celeste poate fi o adevărată pacoste! 

— Am avut deja ocazia să-mi dau seama de asta. 

Am intrat singură, în timp ce Philip ducea trăsura la 
grajduri. Abia apucasem să intru în hol, că Celeste se năpusti 
afară din salon, înfuriată la culme. 

— De ce a lăsat totul în mâinile tale? Cine te crezi? Nu ești 
decât o amărâtă de muncitoare pe care a angajat-o din milă... 

— Vă rog să nu mai urlati, domnişoară Bend! m-am roțăit și 
eu la ea. 

Spre marea mea mirare, am văzut-o făcând câțiva pași 
înapoi. Probabil că nu-și imaginase că aș fi putut reacționa atât 
de agresiv. Rămăsese pur și simplu fără grai, dar... nu pentru 
multă vreme! 

— De ce ţi-a lăsat tie totul, din moment ce are familie? De 
ce ţie şi nu mie? 

— Domnul Templeton nu mi-a lăsat nimic, în afară de 
obligația de a avea grijă ca dorinţele sale să fie respectate, și 
am intenţia să fac acest lucru. Nimeni nu-mi va putea sta în 
cale. 

— Joel şi cu mine ar fi trebuit să ne căsătorim. Să ne 
căsătorim! Ai auzit? 

— Am auzit foarte bine. Ar fi trebuit să fiu surdă ca să nu 
aud! 

— ÎL iubeam și sunt sigură că și el mă iubea, dar am avut 
bunul-simţ să-l las singur după dispariţia soţiei lui. 

— Este moartă, domnişoară Bend? 

— A dispărut! exclamă ea. Probabil că nefericita Bessie a 
murit! Dacă ar fi ştiut că Joel... O prăpădită ca tine... 

— Nu-mi place să fiu jignită, domnişoară Bend, dar vă 
înțeleg starea de spirit în cazul în care credeți că aș fi vinovată 
într-un fel sau altul de moartea lui Joel. 

— Îi spui pe numele mic? exclamă ea cu dispreț. 

Îmi scăpase fără să vreau, dar dacă tot se întâmplase, 
n-aveam de gând să-mi cer scuze sau să mă explic. Nici nu 
voiam s-o fac să sufere și mai mult spunându-i că eu și Joel ne 
iubeam. La ce bun, dacă el murise? 

Celeste începu să plângă. M-am dus la ea, am luat-o de 
mijloc și am condus-o în salon. Am zărit-o atunci cu coada 
ochiului pe Greta, căreia nu-i scăpase nimic din discuţia 
noastră. 

— Aş vrea să nu existe gelozie între noi, Celeste, am spus eu 
cu blândețe. ÎI respect foarte mult pe Joel, dar el acum nu mai 


SECRETARA TEMPORARĂ 123 


este. Îţi propun să nu ne mai certăm, dat fiind că amândouă 
suferim din cauza asta. Voiam să plec de la Templeton Hall 
când am aflat despre sfârșitul tragic al lui Joel. Probabil că 
Greta e cea care ţi-a spus despre ultimele lui dorințe... 

Celeste dădu din cap. 

— Atunci, ştii de ce încă mă aflu aici. Mă consider o simplă 
angajată, dar trebuie să răspund și de administrarea casei. 
Sper să am relaţii bune cu toată lumea și în special cu tine. 
Știu cât de mult îl iubeai pe Joel. 

Pentru prima oară, nu mai văzui ostilitate în ochii 
Celestei. 

— Cum te poţi purta atât de frumos cu mine, după tot ce 
ti-am spus? 

— Ai făcut-o la supărare. 

— Nu, nu căuta să mă scuzi. Eram geloasă pe tine încă de 
pe vremea când trăia Joel. Tu erai aproape de el și nu eu. 
Când am venit și am auzit de la Greta... 

— Înţeleg... 

Cunoșşteam toate tertipurile mătușii lui Joel care puteau 
ascunde adevărul... 

— Acum trebuie să plec, spuse Celeste. lartă-mă dacă te-am 
jignit. 

Se aplecă să mă sărute. Gestul ei m-a emoţionat profund, 
cu atât mai mult cu cât la plecare mi-a spus: 

— Lorraine, eşti o persoană minunată! Nu mă mir că Joel 
era îndrăgostit de tine. Da, știu asta din ziua în care a trecut 
pe la mine și mi-a vorbit despre tine în așa fel încât 

sentimentele lui erau evidente. Atunci, i-am mărturisit că îţi 
jucasem o festă pe iaht... Dacă ai fi văzut ce furios a fost! Asta 
a făcut să-mi crească și mai mult gelozia... 

— Vreau să fiu și eu la fel de cinstită cu tine. ÎI iubeam și eu 
pe Joel. M-am păzit cât am putut, deoarece simțeam că nu am 
dreptul să-l iubesc atâta timp cât moartea soţiei lui nu fusese 
dovedită. 

— Tare mi-e teamă că Bessie nu a murit! Ea n-ar fi părăsit 
niciodată casa asta de bunăvoie. Era foarte mândră de statutul 
ei de stăpână a casei, dar era o soţie nepotrivită pentru Joel. 
Nu-l iubea, dar nu voia să fie nici el iubit de altă femeie. Joel 
s-a consacrat din ce în ce mai mult muncii. Dacă Bess este 
moartă, cred că nu el este autorul crimei. 

— Nici eu. Păcat că nu se mai ştie nimic despre ea de când 
a plecat. 

— Joel voia să vadă ce se întâmplase de fapt. Crezi că a fost ucis? 

— M-am gândit și la ipoteza asta. Nu vom afla niciodată 
adevărul. Acum, trebuie să plec. Cred că pe viitor vom rămâne 
prietene. 

— Voi fi fericită să ştiu că am o prietenă aspropiată lângă 
mine. 

Am însoţit-o până la ușă. În momentul acela am văzut că 
Philip urca scările de la intrare. Acesta se miră foarte tare când 
o văzu pe Celeste sărutându-mă de bun-rămas. 

Am închis uşa și m-am îndreptat spre bibliotecă. Aici i-am 
găsit pe Greta și pe Frank instalaţi în fotoliile cele mai 
confortabile. Simţeam că mă aștepta o întrevedere extrem de 
neplăcută. 

— Ei bine, trebuie să recunosc că te-ai descurcat de minune 
cu Celeste, spuse Greta cu viclenie. 

— Dacă sperai că mă voi certa cu ea, te-ai înșelat. 

— Pari într-adevăr foarte dotată la acest capitol, observă 
Frank. 

— Mi-am format deja o părere despre egoismul și cruzimea 
voastră şi nu trebuie să vă dau socoteală în legătură cu 
purtarea mea. Tin însă să pun lucrurile la punct. Nu știam 
nimic despre conţinutul scrisorii care mă face executor 
testamentar. 

— Ce scrie în testament? întrebă Frank. Tu trebuie să știi. 
Un bărbat care are atâta încredere în tine este imposibil să 
nu-ți fi spus nimic. Cine este moștenitorul? Tu, nu-i așa? 

— Nu știu ce conţine testamentul. 

— Eşti o mincinoasă! exclamă Frank ieșindu-și din fire. De 
altfel, am de gând să mă adresez unui avocat. Nu-ţi voi 
permite să rămâi aici și să dai ordine tuturor. Joel a făcut la 
fel toată viaţa lui și am fost nevoit să mă supun, dar acum... 
nici o prostovană fără minte nu-mi va dicta mie ce să fac și 
ce să nu fac... Nu vrei să ne spui nimic pentru că deja știi că 
tu ești moștenitoarea. Cum ai reușit... într-un timp atât de 
scurt... 

— Frank... spuse Greta enervată. Vorbești prea mult. 
Potolește-te... 

Mi-am amintit că Joel mă sfătuise să mă feresc mai ales de 
Greta, care era cea mai vicleană dintre toți. Ea memorase exact 
cuvintele din scrisoare și se temea ca acesta să nu-mi fi dat 
puteri depline asupra lor. Dar Frank n-o asculta. 

— Te avertizez că te voi azvârli în pușcărie! urlă el. Joel nu 
este decât un ucigaș! Neamul Templeton n-are nici o valoare! 

— Ajunge, domnule Elkin. Dumneavoastră și soţia 
dumneavoastră trăiţi aici datorită generozităţii domnului 
Templeton și, înaintea lui, a tatălui acestuia. Pregătiți-vă să 
părăsiți Templeton Hall. În cazul în care nu veţi pleca destul 
de repede, voi pune să fiți daţi afară conform legii. 

Frank se uită furios la soţia lui. 

— TȚi-am spus eu! Vrea totul pentru ea! Nici măcar nu se 
gândește la o împărțire a averii! După ce am așteptat atât... 

Greta părea scoasă din minți. 

— Frank, potoleşte-te! 

— N-am timp să vă mai ascult, am exclamat eu iritată. Am 
foarte multe de făcut. 

Frank a ieșit trântind ușa. Greta începu să plângă. Se șterse 
apoi la ochi și spuse: 

— Draga mea, te rog să ne ierti. Suntem foarte tulburaţi. 
Frank nu știe ce spune. Noi nu mai suntem tineri și n-avem 
unde să ne ducem. Lui Frank nu i-a reușit nimic în viaţă. 

M-am întrebat dacă măcar încercase să facă ceva, dar am 
tăcut. 

— Tatăl lui Joel nu mi-a lăsat nimic. Toată averea a luat-o 
fiul lui. Joel nu avea nici o obligaţie faţă de noi. 

— În cazul acesta, ar fi trebuit să fiţi mai recunoscători, am 
spus eu cu răceală. Acum te rog să mă lași singură. Noapte 
bună! 

Greta lăsă capul în jos şi părăsi încăperea chiar în 
momentul în care ajunsesem la limita rezistenţei. Mi-am pus 

capul pe braţele încrucişate și am izbucnit în plâns. Apoi 
mi-am revenit şi am început să-mi recapăt luciditatea. 
Evident că nu voi da curs amenințării. Cei doi Elkin vor 
rămâne la Templeton Hall. Am plecat spre camera lor să le 
dau vestea cea bună. Ușa era întredeschisă şi am auzit vocea 
Gretei. 

— Eşti îngrozitor de prost, Frank. Îţi dai seama ce-ai făcut? 
Îi vom lua înapoi proprietatea, dar până atunci unde vrei să ne 
ducem? N-avem de așteptat decât cinci ani, dar ţie nu ţi-a 
reușit nimic. Sper că... vei fi obligat să muncești... 

Am bătut uşor în ușă. Greta veni să-mi deschidă, cu același 
zâmbet mieros pe buze. 

— Îmi pare rău că m-am enervat pe voi mai devreme. Dacă 
Joel v-a lăsat să locuiti aici atâţia ani, nu sunt eu omul care să 
vă dea afară. Pensia va rămâne aceeași. 

— Oh! Mulţumesc, Lorraine. Frank vorbeşte aiurea. Dacă ar 
fi realizat acest lucru, sunt sigură că și-ar fi cerut scuze. 

— Noapte bună! 

M-am dus în camera mea, mi-am schimbat rochia și am 
coborât la cină. În sufragerie era pusă masa pentru cinci 
persoane și doamna Davis era foarte agitată. 

— Pentru cine este al cincilea tacâm? 

— Pentru domnul Morgan. Vine să ia în primire lucrurile de 
care va răspunde. 

Uitasem de asociatul lui Joel. Speram să nu mai am parte 
în seara aceea de încă o ceartă, dar mi-am dat seama că Earl 
Morgan era cel mai îndreptăţit să fie nemulțumit de indicaţiile 
lui Joel. 

Își făcură apariția Frank și Greta. Frank veni spre mine, îmi 
șopti ceva la ureche care se voiau a fi niște scuze şi-mi 
mulțumi că mă răzgândisem. 

— Sper să nu fiu nevoită să mă răzgândesc din nou. 

Am făcut apoi cunoștință cu Earl Morgan. Era un bărbat 
înalt și rotofei, în vârstă de circa cincizeci de ani. Avea ochii 
mari şi vioi şi o mutră arțăgoasă. De cum se așeză, începu să 
vorbească. 

— Joel nu era nici prost, nici ușor de impresionat, deci te-a 
ales pentru abilitatea dumitale. Joel a fost victima unui 
accident pe care nu-l înțeleg absolut deloc. Philip crede că a 
fost vorba despre o bombă, dar cine dracu' o fi vrut să-l ucidă 
pe bietul băiat? Nu ştiu să fi avut dușmani. 

Pe toată durata mesei, n-a vorbit decât despre Compania 
de navigaţie. Mă interesa ce spunea pentru că urma să mă 
ocup și de afacerile Companiei. Nu ştiam prea bine cum voi 
reuși să fac acest lucru, dar speram ca judecătorul Gaylord mă 
va ajuta. 

După cină, eu, Earl Morgan și Philip ne-am retras în 
bibliotecă. 

Earl Morgan luă cuvântul. 

— Acum, vom analiza împreună o soluţie de compromis. 
Sper că îţi imaginezi că n-o să aştept cinci ani până să primesc 
partea lui Joel din afacere. E absolut imposibil! 

— Totuşi, va trebui s-o faceţi, am spus eu cu asprime. 

— Așa crezi? Nu știi cu cine ai de-a face, duduie. Pot să intru 
în posesia afacerii în orice clipă. 

— Dacă aţi putea, domnule Morgan, n-aţi mai pierde timpul 
discutând cu mine. Nu puteți face nimic fără aprobarea mea și 
eu n-am de gând să v-o dau. 

Earl se uită la fiul lui și izbucni în râs. 

— M-ai avertizat, Philip, că fata se va lupta, dar nu credeam 
că voi fi nevoit să ţin piept unei persoane atât de curajoase! 
Avocaţii mei vor perfecta această afacere fără nici o întârziere. 
Vei avea nevoie de toată energia de care eşti în stare, 
domnişoară. 

— Nu-mi voi schimba părerea, am răspuns eu cu hotărâre. 

— Ba o vei face! Și acum, să vorbim despre testamentul din 
plicul sigilat. Pot să obţin un ordin judecătoresc prin care 
acesta să poată fi deschis. La ce bun să mai așteptăm? 
Deschide-l acum! 

— Nu pot. 

— Eşti executor testamentar, așa că poți să faci ce vrei. Dacă 
ceea ce vei găsi înăuntru nu se referă la mine, poți să pui totul 
la loc. 

— Nu am nici testamentul, nici scrisoarea. 

— Ce urmărești, puștoaico? O recompensă? 

— Îndeplinesc voinţa domnului Templeton. Am trimis toate 
documentele judecătorului Gaylord. Acestea au devenit acte 
pentru justiție, domnule Morgan. Nu vă puteţi atinge de ele 
fără un ordin din partea tribunalului. 

— Ştiai de chestiile astea? l-a întrebat el furios pe fiul lui. 

— Nu, tată! De unde să știu? 

— Mă duc în camera mea să mă gândesc în liniște la întreaga 
situaţie. Mâine dimineaţă mă întorc la New York ca să iau 

legătura cu avocaţii. Nu vei scăpa atât de ușor de mine, 
domnişoară! Te aştept, Philip... 

După ce Earl ieși din încăpere, Philip mă privi stânjenit. 

— Te-am avertizat... 

— N-a fost atât de rău pe cât m-am așteptat, dar atunci când 
se va afla în faţa judecătorului Gaylord, își va mai pierde din 
arogantă. Tatăl tău trebuie să înțeleagă că nu voi ceda absolut 
deloc. Joel a avut încredere în mine și eu n-am de gând să-l 
trădez! 

— Stiu, Lorraine, și te respect pentru asta. Acum va trebui 
să mă duc la tatăl meu şi mi-e teamă că voi fi nevoit să-l ascult 
toată noaptea. Îţi promit totuși că voi fi de partea ta, chiar dacă 
asta ar însemna să mă cert cu el. 

— Îţi mulțumesc. 

M-am simtit uşor ruşinată faţă de Philip. ÎL judecasem 
greşit. Nu era tânărul ușuratic pe care-l credeam. Poate cu 
ajutorul lui voi reuși? Măcar merita să încerc... 


Capitolul 15 


A doua zi de dimineaţă, când am coborât la micul dejun, 
doamna Davis m-a anunţat că domnul Morgan și fiul său mă 
aşteptau în bibliotecă. Am avut impresia că era mai mult un 
ordin decât o rugăminte. 

Philip tocmai se pregătea să mă salute, când tatăl lui mi se 
adresă brusc: 

— Domnișoară Ward, vreau să văd documentul pe care ţi 
l-a lăsat Joel, ca și toate celelalte acte din seif care ar putea 
avea vreo legătură cu afacerile noastre. 

Am refuzat să mă las intimidată. 

— Instrucţiunile date de Joel nu se află în seif, domnule. 

— Dar unde sunt? 

— V-am spus că i le-am trimis judecătorului Gaylord, cu 
rugămintea de a le pune la păstrare. 

— Şi din ce motiv ai făcut asta, mă rog? 

— M-am gândit că la el va fi mai în siguranță. 

Earl Morgan continua să bată darabana cu degetele în masă. 

— Tot nu reușesc să înţeleg de ce a făcut Joel așa ceva. 

— Din moment ce a procedat astfel, eu nu am decât să mă 
conformez dorințelor sale. 

— Îmi vine să te silesc să deschizi seiful ca să mă conving cu 
ochii mei că așa stau lucrurile, urlă el scos din sărite. 

— Nu mă puteți obliga să fac ceva împotriva voinţei mele. 

— De ce nu mi-ai spus că a trimis o scrisoare judecătorului 
Gaylord? îl întrebă el furios pe Philip. 

— Pentru că n-am știut, tată. 

— Îmi pare rău că am pierdut atâta timp aici. Te rog să mă 
conduci la gară. 

M-am întors în bibliotecă și am pus în seif documentele la 
care se referea Joel adesea în timp ce își dicta memoriile. 
Printre ele am descoperit un jurnal care m-a intrigat. L-am 
scos din teanc și am început să-l răsfoiesc. Eram atât de 
cufundată în lectură, încât n-am observat că în încăpere 
intrase Philip. 

— Îmi pare rău că te-am speriat. Am venit să-mi cer scuze 
pentru purtarea tatălui meu. 

— Ce va face, Philip? 

— Numai Dumnezeu știe! Se va întâlni probabil cu niște 
avocaţi şi apoi cu judecătorul Gaylord. 

— Te asigur că judecătorul Gaylord nu-i va spune nimic. 

— Te admir pentru felul în care l-ai înfruntat. Va trebui să 
se obișnuiască totuși cu ideea că nu toţi fac sluj în faţa lui. Nu 
știam că i-ai scris judecătorului. 

— Chiar tu m-ai însoţit la poștă. N-ai mai aflat nimic despre 
naufragiu? 

— Nu. Toţi îl consideră dispărut în mare. Ce citeai, atunci 
când am intrat? 

— Memoriile lui Joel. Vreau să le completez cu anumite 
documente. 

— Şi care va fi sursa de informaţii? 

— Scrisori și acte de familie. Le voi consemna pe toate în 
notele mele. 

— În ce scop faci toate astea? Joel a murit. 

— EI dorea să fie făcute. Odată cu dispariţia lui, familia 
Templeton se va stinge. Munca mea s-ar putea să fie utilă... 

— Atunci, îţi urez să fii curajoasă. Dacă pot să te ajut cu 
Ceva... 

— Mulţumesc, dar vreau să lucrez singură. 

— Oricum, eu mai rămân aici câteva zile. Dacă ai nevoie de 
mine... Mă duc să fac o plimbare călare. Ştii să călărești? 

— Nu. 

— Mi-ar face plăcere să te învăţ. 

— Poate după ce voi termina de scris. Vii la cină? 

— De obicei, după o asemenea plimbare, iau cina la 
Celeste. Mă duc la ea deoarece cred că prezenţa mea o va mai 
înviora puţin. 

— Ai dreptate. Din fericire, pe mine munca mă face să mai 
uit de necazuri. 

După plecarea lui Philip, am citit mai departe din jurnal. 
Ultimul paragraf era scris în dimineaţa morţii sale. Vorbea 
despre apropiata plecare la New York. Cu o zi în urmă și 
exprimase îngrijorarea în legătură cu autorii atacului asupra 
mea. Pomenise și de spânzurarea lui Hoyt și subliniase: „Nu 
cred că a făcut-o el însuși“. 


134 DOROTHY DANIELS 


Cu mine, rămăsese în perioada în care Bess încă nu 
dispăruse. Am citit o însemnare care cuprindea o ceartă cu 
soția lui, care îi reproşa că ieșea singur seara. Joel se apăra, cel 
puţin în scris, explicându-i că simţea nevoia să fie singur ca să 
se poată concentra. Bess îl acuzase că în timpul acesta se 
întâlnea cu Celeste. 

Începeam să-mi fac o idee despre soţia lui Joel: era rece și 
geloasă. 

Toată ziua m-am ocupat cu trierea și îndosarierea unui 
mare număr de scrisori. La un moment dat m-am întrebat dacă 
voi mai apuca vreodată să termin ce am început... până să 
mor. Dacă Joel și căpitanul fuseseră uciși, de ce n-aş avea și eu 
aceeași soartă? Nu aveam atât de multe informaţii ca Joel, dar 
puteam să mă apropii suficient de mult de adevăr ca să mă 
aflu în pericol de moarte. Totuși, nu voiam să renunţ la munca 
începută. 

Am fost mirată de meticulozitatea cu care încercase Joel să 
reconstituie ultimele zile ale soţiei sale. Atunci când o 
pomenea, dădea impresia că știa că este deja moartă, chiar şi 
unde este ascuns trupul acesteia. 

Mă găseam în bibliotecă atunci când mi-am dat seama că 
nu mai sunt singură în încăpere. Doamna Davis se afla în fața 
ușii întredeschise. 

— Aș fi vrut să vă vorbesc, spuse ea. 

— Bine, dar data viitoare vă rog să bateţi la ușă, pentru că 
acum m-ati speriat. Ce doriți? 

— Vreau să-mi dau demisia. 

— Bine. Când doriţi să fiţi înlocuită? 

— Înlocuită? Doar n-aveţi de gând să păstraţi casa asta veche! 

— Voi angaja imediat pe altcineva. Spuneti-mi când plecaţi. 

— Nu ştiu. Dar am venit aici cu stăpâna mea. De când ea nu 
mai există... de când a ucis-o el... 

— Vă cer să plecaţi până la sfârșitul lunii acesteia. După 
aceea veţi fi înlocuită. 

— După atâţia ani? 

— L-aţi acuzat pe domnul Templeton că este ucigașul soției 
sale. Stati liniștită. Vă voi da recomandări bune, deoarece v-aţi 
făcut bine treaba, dar vă place să calomniaţi oamenii! 

— Credeţi cumva că n-a ucis-o el? Sărmană naivă! 

— Nu veţi mai avea motive să vă faceți griji pentru cei din 
familia Templeton după sfârșitul acestei luni, doamnă Davis. 
Bună seara! 

Plecarea doamnei Davis îmi va crea multe probleme. Ea era 
singura persoană în stare să se ocupe de administrarea casei. 
Dar ce puteam să fac? 

Am luat masa de seară împreună cu cei doi Elkin, într-o 
tăcere mormântală. Apoi am citit până la epuizare, dar tot 
n-am reuşit să dorm. La un moment dat, mi s-a părut că aud 
același zgomot de pași care mă speriase în prima seară. Eram 
moartă de frică, dar voiam să dezleg misterul. 

M-am dat jos din pat, mi-am pus halatul și pantofii și am 
luat cu mine o lampă. Am pornit pe culoar până în capătul 
scărilor. Acum, totul era cufundat în tăcere. 

Totuşi, auzeam niște pași! Am fost tentată să-i trezesc pe 
toți din casă, dar nu voiam să mă fac de râs. Mă pregăteam să 
mă întorc la mine în cameră când am auzit un zgomot la 
parter. Am văzut lumină pe sub ușa bibliotecii. Am ciulit 

urechea şi am auzit cum este închis un sertar. Intrusul n-avea 
cum să-mi scape. Am intrat ţinând lampa deasupra capului, 
dar înăuntru era o beznă totală. Camera era goală! 

Am cercetat seiful, dar nu fusese forţat. Temându-mă ca nu 
cumva să cunoască şi altcineva cifrul, l-am deschis. Totul era 
în ordine. 

Am urcat în camera mea tremurând din toate încheieturile. 
Niciodată nu-mi fusese mai dor de Joel! Am adormit cu 
lacrimile pe obraji. 

Când m-am trezit, era deja ziuă. Am constatat cu uimire că 
eram acoperită cu pătura, deși nu-mi scosesem halatul de 
casă. Nu-mi aminteam să fi stins lampa, dar era stinsă și 
petrolul din ea rămăsese intact. 

Apoi mi-am amintit de un vis... un vis minunat și parcă atât 
de real, încât mi se întipărise în minte. În timp ce dormeam, 
se făcea că venise Joel, se aplecase deasupra patului și mă 
sărutase. Totuși, lumina din bibliotecă n-o visasem! Muream 
de nerăbdare să văd dacă fusese luat vreun document din 
sertarul pe care îl auzisem închizându-se. 

M-am îmbrăcat repede și m-am dus în bibliotecă. Am 
verificat mai întâi conţinutul seifului. Nu lipsea nimic. După 
aceea am vârât cu mâna tremurându-mi de emoție cheia în 
broasca sertarului și am rămas cu gura căscată de uimire: 
peste jurnalul pe care îl cunoșteam era așezat un altul și peste 
acesta era culcat un trandafir! 

Am crezut că-mi dau duhul de bucurie. Scrisul din jurnal 
era al lui Joel. Și data era cea de azi. Joel trăia! Adăugase câteva 
paragrafe la cele pe care mi le dictase în ultima zi: 

„De câteva zile aveam impresia că Bess mă urmărește 
atunci când ieșeam seara. Auzeam pași în urma mea și 
reușeam să mă ascund în întunericul noptii. 

Pentru urmărirea aceea probabil că avea nevoie de mult 
curaj, deoarece îi era frică de întuneric. Plimbările mele aveau 
mereu aceeași destinaţie, și anume vechea moară din mijlocul 
câmpului adesea inundat, la care ajungeam apucând pe niște 
poteci periculoase. Poate pe coclaurile acelea dispăruse ea 
fără urmă? În zona aceea încă nu am făcut cercetări, dar am de 
gând să pun pe cineva să se ocupe de această problemă. 
Doresc ca aceste intenții să fie indicate clar în memoriile mele, 
dar deocamdată ele trebuie să rămână secrete.“ 

Brusc, nu mi-a mai fost frică. Joel trăia! Se întorsese în 
timpul nopții, mă sărutase şi-mi lăsase un mesaj. Omul pe care 
îl iubeam era în viaţă și dorea ca acest lucru să rămână secret. 
Aveam de gând să-l ascult, deși cred că-mi va fi foarte greu să 
par tristă în timp ce mie îmi venea să cânt de fericire. 

Am pus în seif noul jurnal și am părăsit biblioteca zâmbind 
pe ascuns. 


Capitolul 16 


După micul dejun, i-am cerut unei cameriste să-i roage pe 
Greta și pe Frank să vină în salon. Am luat cuvântul imediat ce 
au intrat pe uşă. 

— În fundul domeniului, în apropierea țărmului, există un 
petic de pământ mlăștinos. Ştiţi despre ce vorbesc, Frank? 

— Nu, domnişoară Ward. Nu m-am dus niciodată acolo 
pentru că zona este foarte periculoasă. Odinioară, pe vremea 
când tatăl lui Joel trăia, era un loc foarte frumos! Mai era acolo 
și o mică moară din lemn care funcţiona datorită forţei 
mareelor. 

Era cea mai lungă expunere pe care mi-o făcuse vreodată 
Frank. 

— Mai era și o potecă drăguță care ducea la moară, adăugă 
Greta cu chipul însuflețit de amintiri de demult. Pe vremea 
aceea, mareele nu erau atât de înalte ca acum. 

— Mai există moara aceea? 

— Oh, nu! Este ruinată de mulți ani.. N-au mai rezistat decât 
fundaţiile, pentru că au fost construite din pietre uriașe. 

— Se poate ajunge ușor acolo? 

— Da, dar n-ar trebui să te aventurezi în toiul mareei, 
deoarece nu e un loc potrivit pentru plimbare. Riști să te 
împotmolești! 

— De ce întrebi? se interesă deodată Frank. 

— Vreau să mă familiarizez cu toată proprietatea. Aș putea 
să reconstruiesc moara. E păcat să rămână de izbeliște. 

— Dar... ai de gând să te apuci de așa ceva atât de repede 
după moartea lui Joel? spuse Greta, sincer scandalizată. 

Presupun că le părusem lipsită de respect și, într-adevăr, 
dacă aș fi crezut că Joel era mort, nici nu mi-ar fi trecut prin 
cap aşa ceva. De acum încolo trebuia să fiu atentă la cele mai 
mici detalii. 

— Bani aruncaţi pe prostii! exclamă Frank. Banii noștri!! 
Căci ai noștri vor fi până la urmă, nu uita asta! Voi apela la 
justiţie dacă vei îndrăzni... 

— Încetează, Frank! spuse Greta cu asprime. N-avem 
dreptul s-o criticăm pe Lorraine. Sunt sigură că se va gândi de 
două ori înainte să renoveze bătrâna moară. 

— Mă duc să dau o raită pe acolo și după aceea voi vedea ce 
voi face, am spus eu cu o voce calmă. 

— Dacă o să te prindă mareea, o să-ţi servească de 
învăţătură, mă avertiză Frank. 

— Te rog, nu te duce singură, mă imploră Greta cu o 
îngrijorare care părea reală. Orice ai crede despre noi, din 
cauza modului jalnic în care ne-am purtat, să știi că nu vrem 
să ţi se întâmple ceva rău! 

Eram convinsă de adevărul vorbelor ei, deoarece dacă 
dispăream, toate bunurile lui Joel, inclusiv proprietatea, ar fi 

fost vândute. Ei n-aveau de unde să ştie că acum nu se mai 
punea o asemenea problemă... 

— Vă mulţumesc amândurora. Mi-ati fost de mare ajutor. 

Am ieşit din casă și l-am văzut pe Philip întorcându-se de la 
o plimbare, călare pe cal. Trebuie să recunosc că îi stătea 
foarte bine îmbrăcat în costumul de călărie și jucându-se cu 
Cravașa ca un puștan. 

— Bună dimineaţa. Pari foarte odihnită astăzi. 

— Am dormit bine, într-adevăr, dar mi-am făcut griji pentru 
tine. Speram că vei lua cina cu noi aseară. 

— Ştiu, dar biata Celeste era atât de tristă, încât n-am mai 
putut s-o părăsesc. M-am întors acasă foarte târziu. 

— N-ai văzut pe nimeni? 

— Nu. S-a întâmplat ceva rău? 

— Mi s-a părut că aud zgomote de pași când m-am culcat. 

— Probabil că eu eram, deși am mers în vârful picioarelor. 

— Așa este în casele astea vechi... Mi-a jucat o festă 
imaginaţia... Te duci la New York? 

— Nu cred. Tata nu mă lasă să am prea multă inițiativă. 
N-are încredere decât în el însuși... 

— Speram că ai putea să afli ce planuri are în legătură cu 
casa și cu mine. Sunt cam obraznică, nu-i aşa? 

— Tata nu mi-a spus mare lucru. De altfel, cred că se va 
întoarce destul de curând... Sper ca a doua întâlnire să se 
desfășoare fără incidente neplăcute. Este un om extrem de 
dificil. 

— Ştii foarte bine că tatăl tău este atât de furios pe mine, 
încât orice ar spune, n-aș reuși să-l convine. Îi sunt foarte 
antipatică. 

— Tare mi-e teamă că ai dreptate, dar te iubesc atât de mult, 
Lorraine... 

Se apropie de mine cu braţele deschise, în intenția vădită 
de a mă săruta. 

— Nu, nu, Philip! am spus eu depărtându-mă repede de el. 

— Nu poţi iubi un mort o veșnicie, Lorraine, spuse el 
supărat. 

— Joel este încă viu în sufletul meu, Philip. 

El dădu din umeri şi oftă. 

— Atunci, înseamnă că s-a dus orice speranță. 

— Așa este. Spune-mi mai bine ce face Celeste. 

— Este foarte deprimată. Am început să cred că rolul vieţii 
mele este acela de a consola tinerele îndurerate! 

— Dacă așa stau lucrurile, află că te descurci destul de bine. 
Ai luat micul dejun? 

— Nu și am o foame de lup, spuse el regăsindu-și tonul 
vesel. 

Ştiam că Philip nu era genul de om care să-și piardă pofta 
de mâncare din cauza unei femei, oricare ar fi fost ea. 

Am intrat în casă și ne-am dus în sufragerie. Bucătăreasa 
i-a pregătit o masă copioasă pe care el a înfulecat-o cât ai zice 
pește. 

— Mi s-a spus că există undeva, la marginea proprietăţii, o 
moară veche, i-am spus eu în timp ce acesta mânca. Aș vrea 
s-o văd şi eu. Vrei să vii cu mine? 

— Ce idee ciudată! De ce vrei să te duci acolo? 

— Mi-ai răspuns exact ca Greta și Frank. Zona li se pare 
periculoasă. 

— Nu, nu este vorba despre asta, dar este extrem de 
înșelătoare. Moara din lemn este mâncată de cari și năruită de 
vreme. Mareea în creştere îi învârtea roata. Nu mai este 
folosită de ani de zile. N-am mai pus piciorul acolo de când 
eram puștan. E o mlaștină plină de țânțari și de stuf. Nu mi-ar 
plăcea deloc să te duc într-un asemenea loc. 

— Dar face parte din proprietate și deci trebuie să știu 
despre ce este vorba. Dacă nu vrei să mergi, n-ai decât! Mă voi 
duce singură! 

— Te duc când vrei tu, spuse el râzând. 

— Te rog, Philip, hai să mergem acum! Mor de nerăbdare să 
văd locul acela misterios. 

Am luat-o pe o cărare care urca lin pe coasta stâncoasă a 
țărmului și fusese supraînălțată pentru a nu fi niciodată 
acoperită de ape, cu excepţia unor furtuni foarte mari. 

— Funeraliile lui Hoyt vor avea loc mâine dimineaţă, îmi 
spuse Philip. Nu cred că va veni nimeni. 

— Eu mă duc și voi plăti toate cheltuielile, pentru că știu că 
Joel așa ar fi făcut. Cât teren irosit se află aici, Philip! am 
exclamat eu oprindu-mă din drum. 

Cărarea se îngustase atât de mult, încât nu putea merge pe 
ea decât o singură persoană. Aerul avea mirosul caracteristic 
de mlaștină sărată. Chiar deasupra noastră se afla fundaţia 
vechii mori. Atât mai rămăsese din ea. Restul dispăruse. 

— Ai avut dreptate, Philip, nu merita efortul să venim până 
aici. 

Existau niște scânduri așezate peste excavaţie, dar n-aveam 
chef să văd cât de solide erau. 

După ce ne-am întors la Templeton Hall, am urcat la mine 
în cameră să-mi schimb pantofii, care mi se udaseră pe drum. 
Când am coborât, Philip era în hol, discutând serios cu un 
străin. 

— Omul acesta vine din sat, spuse el întorcându-se spre 
mine. Este înlocuitorul sergentului de poliţie care ar fi trebuit 
să ne anunţe... Trupul lui Joel a fost găsit pe plajă la. N-am mai 
auzit ce a urmat. Sunt sigură că m-aș fi prăbușit, dacă nu m-ar 
fi sprijinit ei. 

Când mi-am recăpătat cunoștința, eram întinsă pe 
canapeaua din salon și Philip îmi susținea capul cu o mână. 
M-am ridicat brusc și am încercat să mă ridic, dar Philip mi-a 
pus mâna pe umăr. 

— Nu, nu acum! Mai odihneşte-te, Lorraine. Toate astea 
sunt greu de suportat, dar se mai întâmplă ca uneori ca marea 
să aducă la țărm trupurile celor care au pierit în larg... 

— Philip, ești sigur că este corpul lui Joel? 

— A fost identificat de mai multe persoane. 

Am Sărit în picioare tremurând din toate încheieturile și 
m-am ferit de mâna pe care o întindea spre mine. 

— Vreau să mă duc până în camera mea. Nu voi cobori la 
cină. Vă rog să nu vă faceţi griji pentru mine. 

Am urcat scările cu mare greutate. Aveam o senzaţie de gol 
imens în suflet. La câteva ore după ce începusem să cred că 
Joel trăieşte, aflam că trupul lui, identificat de mai multe 
persoane, fusese aruncat de mare la țărm. Credeam că am 
dreptul să mă bucur de dragostea lui, deoarece acum eram 
convinsă că Bess era moartă. 

Crezusem că Joel știa unde era ascuns trupul acesteia și 
înțelegeam și motivul pentru care nu voia să se afle că este în 
viață. Voia să-l prindă pe asasin în capcană. 

Și acum, după atâta bucurie și speranță, totul se năruia în 
jurul meu din nou. Joel era mort... Joel al meu. Singurul om 
pe care îl voi iubi vreodată. 

M-am dezbrăcat, mi-am pus cămașa de noapte și m-am 
întins în pat, plângând în hohote. Simţeam nevoia să vorbesc 
cu cineva, să mă confesez. Îl aveam pe Philip, e adevărat, dar 
nu-mi plăcea ideea de a-i face genul acela de confidente. 

Îmi reveniră în minte anumite evenimente: zgomotul de 
pași, lumânarea stinsă repede când am intrat în bibliotecă, 
noile paragrafe adăugate de Joel în jurnal... dar cel mai 
emotionant și mai preţios era trandafirul, simbolul dragostei, 
care era cât se poate de real. 

Rândurile adăugate fuseseră scrise pentru a-mi atrage 
atenţia asupra acelui loc mlăștinos. Fusesem acolo și mă 
întrebam acum dacă nu cumva trupul lui Bess fusese ascuns 
în ruinele morii. Dar de ce nu fusese descoperit? Marea ar fi 
putut să-l ducă în alt loc, în așa fel încât nici măcar ucigașul 
n-ar mai fi ştiut unde se află... Sau fusese sfâșiat de fiarele 
sălbatice? 

Deși îmi era teamă, m-am hotărât să dau mâine o raită 
singură prin mlaștină. Acum când eram sigură că Joel murise, 
trebuia cu atât mai mult să-i respect ultimele dorințe. 

Nu mi-era foame, dar nu m-am hotărât să cobor la cină. În 
timp ce mă pregăteam să cobor scările, am auzit vocea 
tremurătoare a lui Earl. Am oftat și am fost tentată să mă întorc 
în camera mea, dar pe de altă parte nu voiam să mă las 
dominată de el. 


SECRETARA TEMPORARĂ 145 


L-am găsit în salon, împreună cu Philip. Cum mă văzu, 
începu să turuie ca o moară stricată: 

— Se pare că a fost găsit trupul lui Joel. Am trimis o 
telegramă orașului cel mai apropiat de locul unde a fost găsit 
și am cerut să ne trimită cadavrul aici. Joel era un om 
important. Trebuie să beneficieze de niște funeralii conforme 
cu statutul lui, cu sau fără permisiunea dumitale, domnişoară 
Ward. 

— Se va respecta dorinţa lui, așa cum am procedat și în 
celelalte privințe. Vă mulțumesc că aţi avut grijă de aceste 
detalii. Acum, vă rog să mă scuzaţi. Mă duc să mă culc. 

Ajunsă în camera mea, am încercat să citesc, dar nu 
reuşeam să mă concentrez. Gândul îmi zbura tot la Earl 
Morgan și la ostilitatea lui faţă de mine, dar și la curiozitatea 
lui bolnăvicioasă. Probabil se pregătea să scotocească prin 
hârtiile rămase în sertarele biroului. Din fericire, închisesem 
totul în seif. Nu credeam că Earl știe cifrul și nici că ar fi putut 
găsi vreo cheie care să se potrivească la sertare. 

Era târziu. Ceasul meu arăta miezul nopţii când m-am 
hotărât, dat fiind că tot nu reușeam să adorm, să cobor în 
bibliotecă. Nu mai puteam suporta singurătatea de la mine 
din cameră. 

Pe coridor era întuneric. Am luat o lampă şi am coborât 
scările în vârful picioarelor. Ușa bibliotecii a scârțâit atunci 
când am deschis-o. Am pus lampa pe masă și m-am așezat într-un 
fotoliu. Oare ce speram să găsesc în încăperea aceea în toiul 
nopții? Începuse să-mi fie frică. 


Capitolul 17 


Nu știu câtă vreme rămăsesem acolo, în întuneric, dar chiar 
în momentul în care mă pregăteam să urc în camera mea, un 
zgomot m-a determinat să rămân pe loc. 

Cineva umbla pe coridor, cu un mers hotărât, şi se 
îndrepta spre bibliotecă. Eram îngrozită! 

— Îmi pare bine că te găsesc singură! 

— Domnule Morgan! am exclamat cu o voce speriată. 

Intră înăuntru şi se așeză hotărât la birou. 

— Joel a murit, începu el brutal. El a considerat că face bine 
să-ţi încredințeze dumitale sarcina de a te ocupa de averea lui, 
dar eu am intenţia să contest legalitatea acestor aranjamente, 
în special în ceea ce priveşte Compania de navigaţie. Dar 
acum am alte priorități. Joel ţinea un jurnal. Unde este? Vreau 
să mă uit peste el. 

— Este un document privat. 

— Asta nu mai este valabil atunci când este vorba despre un 
mort. Ori îmi dai jurnalul, ori voi da dispoziţiile necesare 
pentru a intra în posesia lui. S-ar putea să nu-ti placă ce va urma... 

— De unde ştiţi că Joel ţinea un jurnal? 

— Stiu, şi cu asta basta! Unde este? 

— În seif, şi eu sunt singura persoană care-i ştiu cifrul, dar 
nici nu-mi trece prin cap să vi-l spun. Sunt sigură că fiul 
dumneavoastră nu vă va permite să-mi faceţi vreun rău! 

— Philip! Vino aici! strigă el. 

Se părea că acesta se găsea undeva în apropiere. Dacă aș fi 
executat ordinul tatălui său, sunt sigură că ar fi stat ascuns și 
aş fi continuat să-l consider prieten, dar l-am văzut făcându-și, 
apariţia, foarte schimbat faţă de băiatul vesel și ușuratic pe 
care-l cunoșteam. Se așeză lângă tatăl său, cu sprâncenele 
încruntate. 

— Lorraine, la mijloc sunt multe milioane de dolari. Eu și 
tatăl meu vrem să punem mâna pe Compania de navigaţie. Te 
avertizez că dacă rămâi pe poziţiile actuale, vei avea numai de 
suferit. Dacă ești fată deşteaptă, vei adopta o atitudine mai 
rațională. 

— N-am cum să mă apăr. Singura mea armă este 
încăpățânarea. 

— Deci, refuzi să deschizi seiful? 

— Refuz. 

— Deci acolo este jurnalul. 

— Şi voi nu puteţi ajunge la el. 

Philip schiță un zâmbet. 

— Un om care are un seif, păstrează cifrul în două locuri 
diferite, pe lângă memorarea lui. Joel îl mai scrisese și pe un 
carnet care se află la New York, în sediul Companiei. Tata l-a 
găsit, așa că voi putea deschise seiful. Te sfătuiesc să nu te 
opui acestei operaţiuni. 

Philip răsuci de butoanele seifului și ușa acestuia se 
deschise. În momentul în care scoase jurnalul, un trandafir 
căzu la picioarele lui. Atunci, fără să mă mai gândesc la 
pericolul care mă păștea, m-am ridicat şi m-am aplecat spre el. 

Philip nu mă băgă în seamă, gândindu-se probabil că eu îl 
pusesem acolo. Răsfoi jurnalul și în momentul acela din el 
căzu o bucată de hârtie. Philip o luă ca s-o citească la lumina 
lămpii, dar îl aruncă apoi nepăsător pe birou. Am apucat 
doar să văd că era o hârtie tipărită, dar oare cum ajunsese 
acolo? 

Philip șopti câteva cuvinte și îi dădu jurnalul tatălui său, 
care îl citi rapid. 

— E-n regulă! îi spuse Earl fiului său. Se pare că am așteptat 
prea mult. Vezi ce mai poţi să faci. 

— Şi Lorraine? 

— Rămân eu cu ea aici. Fă ce ai de făcut și întoarce-te 
degrabă. Iar tu, spuse el întorcându-se spre mine, în cazul în 
care vreunul din imbecilii care locuiesc în această casă vor 
cobori pe nepusă masă, va trebui să le spui că discutăm 
despre afaceri, ai înțeles? 

— Staţi liniștit. Nu vreau să pun nimănui viaţa în pericol. 

— Atunci, fii cuminte! Philip, ești sigur că poţi să te descurci 
singur? 

— Da. Dacă m-ai fi ascultat pe mine, am fi terminat treaba 
cu mult înainte. 

— Nu ne puteam asuma riscul atâta vreme cât trăia Joel. 

Atunci mi-am dat seama că Morgan vorbea acum cu o voce 
mai firească, și nu în șoaptă, ca până atunci. Și vocea aceea am 
recunoscut-o... 

— Dumneata ești omul care mi-a pus întrebări atunci când 
mă aflam sub efectul acelui anestezic oribil pe care îl folosea 
căpitanul! 

— Ia te uită! În sfârșit, ai ghicit! Te sfătuiesc să stai cuminte, 
fata mea, dacă nu vrei să auzi din nou vocea aceea. 

— Dumneata m-ai pălmuit în prima seară? 

— Nu, căpitanul. După ce că era prost, mai era și grăbit. 
Dobitocul! 

— Din cauza asta l-ai omorât, lăsându-se să se creadă că s-a 
sinucis? Așa cum ai asasinat-o și pe Bess Templeton! 

Mă privi cu dispreţ. N-am îndrăznit să mai spun nimic, 
deoarece știam că m-aș fi sufocat de emotie. Trebuia să-mi 
păstrez toate forțele pentru a mă folosi de cea mai mică ocazie 
de a mă apăra împotriva acelui individ oribil. 

L-am auzit pe Philip ieşind din casă. Bănuiam că va lipsi 
multă vreme, dar lipsa lui nu mă ajuta cu nimic. Earl mă 
supraveghea îndeaproape, bând whisky din carafă. Spre 
mirarea mea, nu mai eram deloc speriată. Nu vedeam în el 
decât un individ destul de disperat pentru a se folosi numai 
de crimă ca să se poată bucura de succes. 

— Pot să vorbesc, domnule Morgan? 

— N-o să-ţi servească la nimic. Dacă mi-ai fi arătat jurnalul 
mai devreme sau dacă mi-ai fi spus ce conţinea, nu te-ai fi aflat 
acum în situaţia asta! 

— Referitor chiar la acest jurnal, domnule Morgan. Uitaţi-vă 
la el mai atent. Observaţi, de exemplu, datele ultimelor două 
însemnări. Nu știu ce conţine ultima, dar în cea de ieri există 
suficiente indicaţii referitoare la mlaștină și moară pentru a 
trezi bănuielile oricui. 

Se uită la jurnalul încă deschis de pe birou. 


150 DOROTHY DANIELS 


— Ce vrei să spui? 

— Penultima însemnare a fost făcută... ieri, iar cea de azi a 
fost scrisă... în seara asta. 

— Ce aiureli mai sunt și astea? începu el să strige. 

— Nu gândești deloc, domnule Morgan. O singură 
persoană putea să ştie ce fusese scris în jurnal... la o zi sau 
două după moartea lui... 

El se uită din nou cu atenţie în jurnal. 

— Ţi-ai pierdut de tot minţile, fătuco! 

— Priveşte cu mai multă atenţie! Nu recunoști scrisul lui 
Joel? Şi jurnalul acesta nu este nou? 

— Da, este nou, şi ce este cu asta? 

— Cel vechi se găsește dedesupt și pot să jur că dumneata 
citeşti în clipa asta ceea ce a fost scris după moartea lui Joel, 
cu scopul de a mă informa pe mine. Ba mai mult. Dacă mă 
ucizi, să nu-ţi închipui că vei scăpa nepedepsit. Nu pot să 
citesc acele rânduri, dar o va face cu siguranţă altcineva și 
atunci tare mi-e teamă că vei fi spânzurat. 

— Prostii! Spui niște prostii cât tine de mari! strigă el. 

Dar vocea lui nu mai era atât de sigură. Era evident că 
începea să aibă îndoieli. 

— Ştiţi foarte bine că spun adevărul, domnule Morgan. 
Poate că în însemnarea de mâine se va relata modul în care aţi 
ucis-o pe Bess. 

— Eşti nebună! Nebună de legat! 

— Si însemnarea din ziua următoare va face cunoscut 
modul în care l-ați spânzurat pe căpitanul Hoyt... 

— Hoyt s-a spânzurat singur! Și acum, termină cu aiurelile 
astea! Stai la locul tău! 

— Pot să văd și eu ce a scris în seara asta? 

— Nu! 

Și puse mâna pe jurnal, înainte să ajung eu la el. Începu să 
citească din nou ultimele pagini. Mâna în care ţinea jurnalul îi 
tremura în mod vizibil. Se uită apoi în direcţia mea și aruncă 
jurnalul cât colo, dar în așa fel încât să nu pot ajunge la el. 
Începu să bea iar din carafă, rumegându-și gândurile. 
Deodată, izbucni în râs. 

— Aşadar crezi că Joel trăiește? Ei bine, pot să te asigur că 
nu este adevărat! Ştiu unde se găsește cadavrul lui. Am vorbit 
cu medicul și cu poliţaiul orașului. Joel este mort! Poţi să fii 
convinsă de asta! 

— Da, așa l-am crezut și eu o vreme, am spus eu aproape în 
şoaptă. 

— Ce tâmpenii tot bălmäjeşti acolo? 

— Ai remarcat trandafirul care se găsea peste jurnal? Era în 
seif, Morgan! Într-un seif încuiat! Nu eu l-am pus acolo! Cred 
că trandafirul acela reprezintă începutul unor mari necazuri 
pentru dumneata, domnule Morgan! Ca și pentru Philip, care 
reușise să-mi facă o impresie bună, deși este la fel de nemernic 
ca dumneata! 

— Îţi atrag atenţia că m-ai jignit. Măsoară-ţi cuvintele, te rog! 
Uncori, furia mea nu cunoaște limite! 

— Şi nici frica, am spus eu cu blândețe. 

Apucă rapid carafa și o izbi cu putere de birou. În 
învălmășeala produsă, bucata de hârtie care fusese strecurată 
în jurnal, căzu pe podea. M-am aplecat s-o iau. În aparență, 
pentru Morgan bucata de hârtie nu avea vreo importanță 
specială. Am aruncat o privire asupra ei și am văzut că era 

vorba despre un anunț de mică publicitate decupat dintr-o 
revistă. Am pus-o pe birou în fața mea. 

Deodată, am realizat gravitatea situaţiei în care mă aflam. 
N-aveam nici o portiță de scăpare. Presupunând că aș fi 
început să strig după ajutor, până să ajungă jos Greta și Frank, 
Morgan m-ar fi lichidat. 

Nici din partea doamnei Davis nu mă puteam aștepta la 
vreun ajutor. Servitoarele, dacă ar fi auzit strigăte, s-ar fi 
ascuns sub pat. 

Am început să mă gândesc din nou la ziua în care am sosit 
la Templeton Hall. Fusesem bucuroasă la gândul că urma să 
lucrez pentru Joel, în ciuda bănuielilor care planau asupra lui. 
Acum eram convinsă de nevinovăția acestuia. Pe adevăratul 
asasin îl aveam în faţa mea! Eram sigură că fusese ajutat de fiul 
lui, dată fiind purtarea lui Philip din seara aceea. 

Philip îmi spusese că mă iubește pentru a-mi câștiga 
încrederea. Acum mă felicitam că nu mă lăsasem amăgită de 
vorbele lui frumoase. 

Apoi m-am gândit la moartea căpitanului Hoyt. Joel fusese 
primul care bănuise că era vorba de o crimă, deși Philip îl 
descoperise, prefăcându-se extrem de tulburat. Joel nu se 
lăsase însă păcălit și amândoi asasinii intraseră la idei și 
urziseră niște planuri de natură să-i scape de el. 

Philip și tatăl lui erau înnebuniţi după bani și putere. 
Uciseseră de două ori, poate chiar de trei și știam că voi fi 
următoarea victimă. Atunci când se va întoarce Philip din 
misterioasa lui misiune, vor stabili modalitatea de a mă omori, 
pentru ca moartea mea să poată fi pusă pe seama unui 
accident sau a... sinuciderii. 

Earl Morgan clătina încet din cap. Băuse foarte mult. Îmi 
făcusem deja un plan pentru a scăpa din camera aceea. Riscam 
doar să mă întâlnesc cu Philip și atunci... 

Ochii lui căzură din nou asupra hârtiei pe care o luasem de 
jos mai devreme. Era o rețetă de mâncare! Eram sigură că nu 
se găsea în jurnal ieri. Aș fi văzut-o cu siguranţă! 

Earl Morgan se trezise și se plimba de colo-colo prin 
încăpere. Luă din nou carafa și o goli până la ultima picătură, 
după care începu din nou să se plimbe. 

„O reţetă de mâncare“, mi-am spus eu deodată, 
aprinzându-mi-se o luminiţă în cap. În sfârșit, înțelesesem. 
Am încercat să nu las să mi se citească pe faţă emoția atunci 
când am luat hârtia în mână. Era o reţetă de prăjitură! Mi-am 
amintit de povestea fetei de la oraș care nu voise să accepte 
ideea că soţul ei murise pe mare. În loc să se jelească, 
începuse să pregătească o uriașă prăjitură de bun venit. Şi 
marinarul se întorsese viu și nevătămat... 

Prin acest şiretlic, Joel mă anunța că era în viaţă! Ce 
importanță mai avea ce credeau oamenii ceilalți! Eu ştiam 
adevărul și eram singura care puteam descifra mesajul... 

Uşurarea pe care am simtit-o deodată mi-a dat o forță 
inimaginabilă. M-am hotărât să scap de acolo fără să mai aștept 
vreun ajutor, care era destul de îndoielnic. Dar bucuria a fost 
scurtă, deoarece probabil ticălosul de Morgan văzuse speranța 
din privirea mea. 

— Ce naiba mai pui acum la cale? mă întrebă el așezându-se 
în spatele meu. 

M-am întors spre el și am simţit ritmul bătăilor inimii 
accelerându-se când i-am văzut faţa amenințătoare. 

Am apucat carafa de mâner și, fără să mai stau mult pe 
gânduri, am ridicat-o cât am putut de sus și l-am izbit cu ea în 
moalele capului. Individul s-a prăbușit pe podea fără să scoată 
nici un sunet. Am alergat spre ușă. Nu mai aveam în minte 
decât un singur gând. 

Joel trăia! Se afla undeva pe teritoriul domeniului și nu știa 
că trebuie să se ferească de Philip și de tatăl lui. 

Mai aveam însă suficientă prezenţă de spirit ca să-mi dau 
seama că nu puteam să alerg până la mlaștină, pe poteca 
îngustă și periculoasă, fără să iau o lampă cu mine. M-am 
îndreptat așadar spre grajd, unde am găsit un felinar. M-am 
năpustit apoi pe potecă și am ajuns curând în partea ei cea 
mai îngustă! Marea era joasă, ca şi azi-dimineaţă. 

Departe, în fața mea, am zărit licărul unui alt felinar, dar 
lumina acestuia era fixă. Părea aşezat pe una din pietrele de 
temelie ale morii. Era cu siguranţă Philip. 

M-am oprit câteva clipe ca să studiez împrejurimile. 
Trebuia să-mi întipăresc în minte detaliile locului, înainte de a 
stinge felinarul. 

Nu cred că Philip mă văzuse, dar nu trebuia să uit că tatăl 
lui putea să-și revină în orice clipă și să se năpustească pe 
urmele mele. În acest caz, aș fi fost prinsă în capcană. Locul 
acela era ideal pentru planurile lor diabolice. Le era ușor să 
facă să se creadă că mă înecasem! 

Inima îmi bătea nebunește în piept. Am început să mă 
apropii de felinar, făcând cât mai puţin zgomot. Probabil că 
Philip se afla prin preajmă, deoarece își lăsase acolo felinarul. 
Locul era pustiu. Am verificat cu piciorul soliditatea 
scândurilor aruncate peste temelie. Voiam să știu dacă vor 

rezista, înainte să calc pe ele. Scândurile păreau rezistente. 
Când am ajuns în partea cealaltă a temeliei, am văzut o umbră 
ieşind dintr-o groapă adâncă. Era Philip. 

M-am uitat în jurul meu. Nu exista nici un loc în care aș fi 
putut să mă ascund. Eram prinsă în capcană! Philip era 
murdar de noroi şi ud. În timp ce se apropia de felinar, mă 
văzu. 

— Cum naiba ai scăpat din ghearele tatei? strigă el furios. 

— Ce ai de gând să-mi faci? 

— Ce pot să-ți fac altceva, Lorraine, decât să te ucid? Se pare 
că ai căutat-o cu lumânarea. Bănuiesc că tata s-a îmbătat, așa 
că e rândul meu să intru în acţiune. 

— Ce rău pot să vă fac? În realitate, ştiu atât de puține 
lucruri! am spus eu încercând să trag de timp. 

— Ai întrecut deja orice măsură! Aș vrea totuși să ştiu ce s-a 
întâmplat cu tatăl meu. Dă-i drumul! 

— Poate că ceea ce ţi se va întâmpla și ţie. 

Am mers la cacealma, încercând în continuare să trag de 
timp, sperând ca Joel să ajungă la mine înainte de a fi prea 
târziu. 

— Ce vrei să spui? întrebă Philip, speriat brusc. Cine mai e 
pe proprietate? 

— O persoană de care nu vă puteţi atinge, am spus eu 
silindu-mă să par calmă. Ai observat, Philip, că ultimele două 
însemnări din jurnalul pe care l-aţi scos din seif erau datate și 
scrise după moartea lui Joel? N-ai văzut trandafirul care era 
peste jurnal? Nu eu îl pusesem acolo, ci Joel! 

Philip începu să râdă. 

— Dacă vrei să mă faci să cred că Joel s-a întors la tine sub 
formă de fantomă, îţi pierzi timpul de pomană. Nu cred în 
strigoi. 

— Nici eu! Ţi-am spus doar ceea ce mi s-a întâmplat. Noile 
însemnări din jurnal, trandafirul din seif, pașii pe care i-am 
auzit în timpul noptii... 

— Ce i-ai făcut tatălui meu? întrebă el din nou, de data asta 
şi mai tare. 

— Bess se găsește într-una din gropile astea, nu-i așa? Aici 
ați ascuns cadavrul în tot acest timp și aţi încercat să faceţi să 
se creadă că Joel era ucigașul soţiei sale. Se știa că venea 
adesea aici noaptea să se plimbe. 

— Vezi de ce trebuie să te ucid? spuse el cu un zâmbet 
înfricoșător. 

— Era necesar s-o ucizi și pe Bessie? 

— N-am avut această intenţie. A murit... accidental. Numai 
Joel ne deranja. El venea aici ca să se liniștească, iar ea își luase 
obiceiul să-l urmărească, deoarece bănuia că se întâlnea cu 
Celeste pe ascuns. 

— Voiaţi Compania de navigație numai pentru tine și 
tatăl tău? 

— De ce nu? Joel era suficient de bogat și fără ea. 

— Și v-aţi folosit în mod mârșav de moartea accidentală a lui 
Bess ca să vă răzbunaţi pe Joel. Din fericire, n-aţi reușit! Apoi 
ați trecut la căpitanul Hoyt! 

— Hoyt era un prost. Găsise cadavrul lui Bessie și ne 
şantaja, jurând că ne-a văzut pregătind capcana în care căzuse. 
Îi atrăsesem atenţia tatălui meu să nu aibă încredere în el, dar 

era prea grăbit ca să mai asculte de mine. Hoyt a încercat să te 
omoare bazându-se să plutești în derivă cu barca, pentru a-i 
face rău lui Joel. 

— N-am ce zice! Formati o echipă pe cinste! Oh, Philip! Ce 
mult m-ai dezamăgit! Eu aveam încredere în tine și tu nu te 
gândeai decât la crime... 

— Eu am pus bomba pe iahtul lui Joel, de aceea sunt sigur 
că a murit. Tu o vei lua pe urmele lui Bessie. Aștept să crească 
marea și o voi arunca în mare. Acum, trupul ei nu mai poate 
fi recunoscut. 

Începu să se apropie de mine. Oare voi putea să mă arunc 
asupra lui în momentul în care va păși pe scânduri? Nu. Mai 
degrabă el mă va dobori pe mine, dar nu mă voi lăsa ucisă fără 
luptă! 

— Joel! am strigat eu. Joel, dacă ești prin preajmă, vino 
repede! Am nevoie de ajutorul tău acum! Joeeel! 

— Ti-am spus că a murit. Eşti o proastă dacă îţi închipui că 
poti cere ajutor la o stafie... 

Se opri brusc şi se uită în jurul lui. Am auzit un strigăt de 
spaimă şi am văzut mai întâi două luminițe, apoi mai multe, 
care se îndreptau spre noi. Eram înconjurați de felinare. În 
spatele lui Philip am văzut o siluetă înaltă pe care nu puteam 
s-o confund cu alta. 

Probabil că Philip simţise că este cineva în spatele lui. Se 
întoarse brusc, cu mâna în buzunar. În mod sigur era înarmat, 
dar umbra a fost mai rapidă decât el. Peste câteva secunde, era 
imobilizat de niște mâini de oţel, cele ale lui Joel! 

Luminiţele se apropiau acum din ce în ce mai repede. Mai 
mulți bărbaţi încălțaţi cu cizme de marinari îl înconjurară pe 
Philip, fără să scoată nici un cuvânt, și-l luară cu ei. 

Joel stătea în faţa mea, cu braţele întinse. M-am aruncat la 
pieptul lui. 

— Dragostea mea, am văzut că ai înțeles mesajul meu fără 
ca cineva să-și dea seama că sunt în viață. 

— Da, dar la un moment dat am crezut că vei veni prea 
târziu! 

— Nu erai în pericol. Erai apărată de o mulțime de oameni. 

— Asta nu mai are nici o importanță acum. Eşti în viaţă. Asta 
mă interesează cel mai mult. Şi... ai găsit-o pe Bess... Biata 
de ea... 

— Oamenii care m-au însoţit până aici îl văzuseră pe Philip 
dând târcoale prin împrejurimi. Eu știam că Philip este 
vinovatul, dar n-am îndrăznit să spun acest lucru, de teamă să 
nu fiu acuzat din nou. Dacă aș fi fost condamnat, Compania ar 
fi intrat în proprietatea lor, ceea ce n-am vrut să accept! 

— Philip a recunoscut că l-a ucis pe Hoyt, care îi şantaja. 

— Pe individul ăsta nu-l prea ducea mintea. 

— Dar ce s-a întâmplat cu iahtul? Cum ai reușit să te salvezi? 

— În ziua aceea, vântul era foarte tare. Când s-a declanșat 
incendiul la bord, singura manevră înțeleaptă pe care puteam 
s-o fac a fost aceea de a mă apropia cât mai mult de țărm. Când 
am fost nevoit să părăsesc vasul, am aranjat în așa fel poziţia 
pânzelor, încât să-l trimit în largul mării... şi, după aceea, am 
înotat! M-a durut sufletul văzând cum arde iahtul, dar n-am 
putut să mă salvez decât printr-un șiretlic. Am pus apoi niște 
prieteni buni și siguri să anunţe descoperirea trupului meu. 

— Îţi mulțumesc pentru trandafiri și... jurnal. 

— Şi pentru că te-am acoperit cu pătura în noaptea aceea 
nu-mi mulțumești? 

— Într-adevăr m-ai sărutat? 

— Da, iubita mea. În ceea ce priveşte zgomotul de pași, să 
știi că n-am vrut să te sperii. În casă există niște coridoare 
secrete pe care le foloseam noaptea pentru continuarea 
cercetărilor mele. Speram să-i dau în vileag pe cei doi Morgan, 
dar n-am reușit. Erau foarte abili. 

— Earl Morgan este în casă. L-am pocnit în cap cu carafa de 
whisky... 

— Avem noi grijă de el, stai liniștită. Oamenii mei scotocesc 
Templeton Hall în acest moment. Te mai rețin puţin aici ca 
să-şi poată ei termina treaba... 

M-am înfiorat şi l-am rugat să ne întoarcem acasă. El mă 
ajută să parcurg poteca îngustă și apoi mă anunţă brusc: 

— Vreau să ne căsătorim. Imediat! Templeton Hall nu va 
dispărea... 

— Şi nici numele... sper! 

Mă strânse și mai tare în braţe și groaza pe care o simţisem 
în ultimele zile dispăru ca prin farmec. 


Sfârşit 


